**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ K΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 21 Μαΐου 2025, ημέρα Τετάρτη και ώρα 16.15΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου της, κ. Χριστόδουλου Στεφανάδη, με θέμα ημερήσιας διάταξης: «Η Ελληνική Ανώτατη Εκπαίδευση: Το παρόν και οι μελλοντικές προκλήσεις».

Τα μέλη της Επιτροπής θα ενημερώσει ο Καθηγητής, κ. Περικλής Μήτκας, Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ) και πρώην Πρύτανης του Αριστοτελείου Πανεπιστημίου Θεσσαλονίκης.

Στη συνεδρίαση παρέστησαν ο Υφυπουργός Παιδείας, Θρησκευμάτων και Αθλητισμού, κύριος Νικόλαος Παπαϊωάννου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κεφαλογιάννης Κωνσταντίνος, Κόνσολας Εμμανουήλ, Κουλκουδίνας Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Ηλιόπουλος Αθανάσιος (Νάσος), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος και Κόντης Ιωάννης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Υπουργέ, κύριε Πρόεδρε της ΕΘΑΑΕ, κυρίες και κύριοι συνάδελφοι, αρχίζει η ειδική συνεδρίαση της Επιτροπής μας, με ένα πολύ επίκαιρο φλέγον θέμα. Μιλάμε για το που ευρίσκεται η ανώτατη παιδεία και ποιες είναι οι προοπτικές για τη χώρα μας. Θα μιλήσει ο πλέον ειδικός, που είναι ο Πρόεδρος της Εθνικής Αρχής Ανώτατης Εκπαίδευσης, ο κ. Περικλής Μήτκας, ο οποίος είναι και καθηγητής, ενώ ήταν και πρύτανης στο Αριστοτέλειο. Επομένως, έχει μια πλήρη και συνολική εικόνα της ανώτατης παιδείας. Και βέβαια, κάθε χρόνο, κάνει μια εξαιρετική αξιολόγηση με αντικειμενικούς δείκτες.

Η ανώτατη παιδεία, η ελληνική παιδεία, κυρίες και κύριοι συνάδελφοι, σίγουρα είναι ένα ελληνικό προνόμιο και δώρο της χώρας μας, στην παγκόσμια κοινότητα. Δεν είναι τυχαίο ότι το Εθνικό και Καποδιστριακό Πανεπιστήμιο ιδρύθηκε πριν από 188 χρόνια. Σε μια εποχή, θυμίζω, που η χώρα προσπαθούσε να σταθεί στα πόδια της, όρθια, μετά από μια μακροχρόνια οθωμανική δουλεία. Σήμερα, βέβαια, έχουμε 30 πανεπιστήμια, ανώτατα εκπαιδευτικά ιδρύματα, 430 τμήματα, σε 53 πόλεις της χώρας. Αυτοί οι αριθμοί δείχνουν πως σε αυτή τη χώρα, με τη συγκεκριμένη γεωγραφική κατανομή, είναι διασπασμένη η ανώτατη εκπαίδευση.

Και βέβαια, επαναλαμβάνω, για να δώσω τον λόγο στον κύριο Υπουργό, που μας τιμά με την παρουσία του, ότι ήμουνα μικρός μαθητής, όταν άκουσα τον Γεώργιο Παπανδρέου, τότε, να λέει ότι η Ελλάδα μπορεί να μην έχει πρώτες ύλες, αλλά έχει το πνεύμα. Αυτό νομίζω ότι εκφράζει όλη την ιστορία. Έχουμε κάτι αυτή τη στιγμή, που προηγούμαστε, έναντι άλλων χωρών, οι οποίες πολύ αργότερα ανέπτυξαν την οργανωμένη ανώτατη εκπαίδευση.

Θα δώσω τον λόγο στον κύριο Υπουργό, ο οποίος, βέβαια, εκτός από υπεύθυνος Υφυπουργός ανώτατης εκπαίδευσης ήταν και καθηγητής πανεπιστημίου και Πρύτανης του Αριστοτελείου σε δύσκολες εποχές. Ξέρει, δηλαδή, την ανώτατη παιδεία και από την καλή και από την όχι τόσο καλή πλευρά. Κύριε Υπουργέ, έχετε το λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε. Κυρίες και κύριοι βουλευτές, είναι ιδιαίτερη τιμή και χαρά να απευθύνομαι σήμερα στους εκπροσώπους του ελληνικού λαού, στα μέλη του Ελληνικού Κοινοβουλίου από την τιμητική θέση του Υφυπουργού Παιδείας, αρμόδιου για την τριτοβάθμια εκπαίδευση. Τιμητική θέση, που μου εμπιστεύτηκε ο Πρωθυπουργός, Κυριάκος Μητσοτάκης.

Όπως είπε, λοιπόν και ο Πρόεδρος θεωρώ επίσης μεγάλη χαρά και τιμή το ότι θα με διαδεχθεί ο κ. Μήτκας. Υπήρξαμε και οι δύο συνάδελφοι στο Αριστοτέλειο Πανεπιστήμιο και οι δύο Πρυτάνεις. Πρώτα, ήταν ο κ. Μήτκας. Διαδέχθηκα τον κ. Μήτκα εγώ. Άρα, λοιπόν, νομίζω, ότι θα παρουσιαστούν κάποια θέματα και ζητήματα, τα οποία πρέπει τα μέλη της ελληνικής αντιπροσωπείας να έχουν υπόψη τους.

Είναι προφανές, βεβαίως, ότι δεν είναι δυνατόν στον περιορισμένο αυτό χρόνο, ο οποίος μας δίνεται, να αναπτυχθούν αναλυτικά όλα τα ζητήματα, που σχετίζονται με την ανώτατη εκπαίδευση. Όμως, από το κομμάτι της πολιτείας και με τη γνώση και την εμπειρία των 40 ετών που έχω στα Ανώτατα Εκπαιδευτικά Ιδρύματα, θα προσπαθήσω να δώσω αυτή την εικόνα και φυσικά, ο κ. Μήτκας, μετά, θα μπει στα πολύ εξειδικευμένα, που σχετίζονται με την Εθνική Αρχή Ανώτατης Εκπαίδευσης και το τι προβλέπει για το Ελληνικό Δημόσιο Πανεπιστήμιο.

Το θέμα των ημερών, κυρίες και κύριοι βουλευτές, ήταν η ασφάλεια. Νομίζω, όμως, ότι σήμερα θα πρέπει να συζητήσουμε τι είναι το Ελληνικό Δημόσιο Πανεπιστήμιο και να το παρουσιάσουμε. Το ελληνικό δημόσιο πανεπιστήμιο λοιπόν, της ακαδημαϊκότητος, της έρευνας, της εξωστρέφειας και της διεθνοποίησης, το ελληνικό δημόσιο πανεπιστήμιο, που σε όλες τις διεθνείς κατατάξεις, με τα όποια προβλήματα, λιγότερα ή περισσότερα, όπως τα βλέπει ο καθένας, βρίσκεται πραγματικά πάρα πολύ ψηλά. Και να σκεφθούμε και να συζητήσουμε ή να έχουμε στο μυαλό μας, ότι το ελληνικό δημόσιο πανεπιστήμιο δεν πρέπει να το βλέπουμε μόνο, ως κατάταξη συνολικά, αλλά και επί μέρους. Να πούμε, ότι το Τμήμα Φιλολογίας του Αριστοτελείου Πανεπιστημίου κυμαίνεται από την 12η μέχρι τη 16η θέση, σε όλες τις παγκόσμιες κατατάξεις, να πούμε για τα πολυτεχνικά τμήματα του Μετσόβιου Πολυτεχνείου, να μιλήσουμε για τα Τμήματα Ψυχολογίας των δύο μεγάλων πανεπιστημίων. Και φυσικά να συζητήσουμε για την ερευνητική δραστηριότητα, που έχουν όλα αυτά τα Τμήματα. Θα πω και στη συνέχεια για τη διεθνοποίηση.

Άρα, λοιπόν, οι βασικοί πυλώνες της πολιτικής της Κυβέρνησης της Νέας Δημοκρατίας, του Υπουργείου Παιδείας, έτσι όπως εκφράστηκαν και εκφράζονται από τον Πρωθυπουργό, είναι πρώτον, ο πυλώνας του ελληνικού δημοσίου πανεπιστημίου και δεύτερον, ο πυλώνας της διεθνοποίησης.

Ο πρώτος πυλώνας σχετίζεται με την ενίσχυση της ακαδημαϊκής και της ερευνητικής διαδικασίας. Υπάρχουν οι απόψεις και οι θέσεις ότι «ξέρετε, λείπουν μέλη ΔΕΠ», «ξέρετε, δεν υπάρχει οικονομική ενίσχυση», «ξέρετε, λείπει κόσμος».

Απάντηση. Δεν θα πάω στο πολύ απώτερο παρελθόν, αλλά θα μιλήσω για το παρόν και το πού βρισκόμαστε. Για παράδειγμα, δεν έχουν θέσεις ΔΕΠ στα ελληνικά δημόσια πανεπιστήμια. Πέρυσι, αφυπηρέτησαν από τα πανεπιστήμια 353 συνάδελφοι. Φέτος, για πρώτη φορά στα χρονικά, δόθηκαν 950 νέες θέσεις μελών Διδακτικού Ερευνητικού Προσωπικού - αυτές που λέμε ΔΕΠ, αυτές που λέμε καθηγητές - εκ των οποίων οι 750 είναι για όλα τα τμήματα των ελληνικών δημόσιων πανεπιστημίων και οι 200 είναι θέσεις, οι οποίες δόθηκαν από το Υπουργείο Υγείας στο Υπουργείο Παιδείας και κατανέμονται σε κλινικές, ειδικότητες των ιατρικών σχολών. Άρα, λοιπόν το επιχείρημα ότι δεν υπάρχουν μέλη ΔΕΠ, νομίζω ότι διασκεδάζεται θετικότατα με αυτό, το οποίο προηγουμένως είπα.

Θα πουν κάποιοι, ότι δέκα χρόνια πριν, είχαμε τόσα μέλη ΔΕΠ και σήμερα έχουμε τόσα και είμαι υποχρεωμένος, λοιπόν, να πω ότι την περίοδο, πριν το 2011, υπήρχαν τα μέλη ΔΕΠ. Όντως, μπορεί να ήταν περισσότερα από τα σημερινά, αλλά είχε δει ποτέ η πολιτεία κάτι που βλέπουμε τώρα, δηλαδή, την ισόρροπη κατανομή των μελών ΔΕΠ ανά τμήμα; Είχε δει ποτέ καμία κυβέρνηση, καμία πολιτεία, τότε, που ήταν η περίοδος, που υπήρχε πλεόνασμα και οικονομικό ή οτιδήποτε, ότι δίνονταν θέσεις μελών ΔΕΠ και αυτές στα πανεπιστήμια; Υπήρχαν περιπτώσεις, που τμήματα, που μπορεί να χρειάζονταν 100 και 120 μέλη, δέχτηκαν 200; Άρα, λοιπόν, χρειάζεται ένας εξορθολογισμός. Γίνεται ο εξορθολογισμός, όλα τα ελληνικά πανεπιστήμια βρίσκονται προς αυτή την κατεύθυνση και ο αριθμός των μελών ΔΕΠ, που ζητούν, σχετίζεται με τις ανάγκες, με τους αποχωρήσαντες και γενικότερα με το ποιο είναι το πρόγραμμα σπουδών του κάθε τμήματος.

Πάμε στη χρηματοδότηση. Στην άποψη ότι ανά φοιτητή είναι τόσες χιλιάδες ευρώ, η απάντηση είναι – λιγότερο ή περισσότερο, όπως το βλέπει ο καθένας – ότι κανείς δεν θα διαφωνήσει ότι αν υπήρχε περισσότερη οικονομική δυνατότητα, αυτή θα δινόταν. Προφανώς, κανείς δεν λέει ότι εχθρός του καλού είναι το καλύτερο, όμως, εάν δεχθούμε ότι από το 2015 έως 2019, είχαν δοθεί στα δημόσια ελληνικά πανεπιστήμια 877 εκατομμύρια ευρώ, φτάνουμε σήμερα να πούμε ότι έχουν δοθεί 1 δισ. 450 εκατομμύρια. Φτάνουν; Είπα, αν υπήρχε η δυνατότητα για περισσότερα, βεβαίως και θα δίνονταν περισσότερα.

Έρχομαι να πω το εξής. Βρισκόμαστε σε μία λογική, που όλη η ανώτατη εκπαίδευση, παγκοσμίως, δεν περιμένει την κρατικοδίαιτη λογική της ενίσχυσης. Όλα τα σοβαρά πανεπιστήμια του κόσμου ενισχύονται και από χρήματα, τα οποία και τα ίδια παίρνουν, μέσα από τα ερευνητικά προγράμματα, τα οποία τα μέλη ΔΕΠ υποβάλλουν, καθώς επίσης και από άλλα χρηματοδοτικά πρωτόκολλα. Παράδειγμα: Δεν είναι τυχαίο ότι όσον αφορά το Αριστοτέλειο Πανεπιστήμιο Θεσσαλονίκης, στην περίοδο του Covid, αλλά και στη συνέχεια, πέρυσι, είχαμε έσοδα από τον ειδικό λογαριασμό κονδυλίων έρευνας, που μπορούν να φτάσουν και τα 70 εκατομμύρια ευρώ. Από πού προέρχονται αυτά; Από προτάσεις συναδέλφων, σε εθνικά και διεθνή προγράμματα. Ποιοι εργάζονται εκεί; Νέοι συνάδελφοι. Άρα, λοιπόν, το άνοιγμα του πανεπιστημίου στην αγορά εργασίας είναι κάτι, το οποίο και το θέλαμε και το στηρίζουμε και θα το στηρίξουμε και φυσικά, όχι μόνον από εκεί. Στα ποσά, που δίνονται κάθε χρόνο – τα είπα και αθροιστικά – θα πρέπει να προστεθούν άλλα περίπου 600 εκατομμύρια ευρώ, τα οποία προέρχονται από προγράμματα, τα οποία βοηθούν, ανά περίπτωση, το κάθε πανεπιστήμιο. Τι εννοώ; Πανεπιστήμια αριστείας, 195 εκατομμύρια ευρώ. Τι σημαίνει αυτό; Υλικοτεχνική υποδομή. Έχουν δοθεί; Έχουν όλα τα πανεπιστήμια καταθέσει, ανάλογα με το μέγεθός τους, τις προτάσεις τους και έχουν πάρει τα χρήματα, τα αντίστοιχα. Πού βρίσκονται αυτά; Έχουν γίνει ήδη προκηρύξεις. Κάποιος σοβαρός μηχανολογικός εξοπλισμός έχει ήδη παραληφθεί. Άρα, η υλικοτεχνική υποδομή δεν είναι μόνο το κράτος - πατέρας. Προέρχεται και από άλλου είδους πηγές, που αυτή η Κυβέρνηση προσπάθησε και προσπαθεί και μέσω προφανώς της Ευρωπαϊκής Ένωσης και φυσικά από το Ταμείο Ανάκαμψης να ενισχύσει έτι περαιτέρω τα πανεπιστήμια.

Θα μιλήσουμε για τις συμπράξεις ερευνητικής αριστείας. Τι σημαίνει αυτό; Σημαίνει ένα ποσό περίπου 91 εκατομμύρια ευρώ, όπου προτάσεις επιστημονικές, σε συνεργασία επιστημονικών διαφόρων εργαστηρίων ή αντικειμένων γνωστικών της θεωρητικής κατεύθυνσης, σε συνεργασία με έξω από τα πανεπιστήμια εταιρείες ή οτιδήποτε, να μπορούν να κατεβάσουν προγράμματα και με βάση αυτά να ενισχύσουν και την υλική τους υποδομή, την τεχνολογική τους υποδομή και να χρησιμοποιήσουν νέους συναδέλφους.

Επισκέπτες καθηγητές του εξωτερικού, 7 εκατομμύρια, να μπορεί να γίνει ανταλλαγή. Συμπράξεις με ξένα πανεπιστήμια για μεταπτυχιακά προγράμματα, ο άλλος πυλώνας της διεθνοποίησης. Ακριβώς 82 εκατομμύρια ευρώ και φυσικά και με τις ενστάσεις θα δοθούν περίπου άλλα 15 – 20, όπου εκεί θα έχουμε συμπράξεις των ελληνικών δημοσίων πανεπιστημίων με έγκριτα πανεπιστήμια του εξωτερικού, όπου στο τέλος της ημέρας, ο μεταπτυχιακός φοιτητής θα παίρνει τίτλο σπουδών και από το ελληνικό και από το αντίστοιχο ξένο πανεπιστήμιο. Από τα χρήματα, τα οποία επενδύονται σε κάθε τέτοιο πρόγραμμα, σε κάθε τέτοια πρόταση, έχουμε και τη μετακίνηση μελών ΔΕΠ, καθηγητών, από Ελλάδα προς το εξωτερικό και από το εξωτερικό προς Ελλάδα και όχι μόνο μελών ΔΕΠ, αλλά και φοιτητών. Αντιλαμβάνεστε ότι όταν έχουμε συνεργασίες με το Yale, όταν έχουμε συνεργασίες με το Princeton, όταν έχουμε συνεργασίες με το Columbia, όταν έχουμε συνεργασίες με το Leiden, με το Amsterdam, με τη Χαϊδελβέργη και πόσα άλλα, όλα αυτά δίνουν τη δυνατότητα, δείχνουν ξεκάθαρα ότι η ελληνική ανώτατη δημόσια εκπαίδευση αποτελεί πλέον ένα ελκυστικό ακαδημαϊκό κόμβο για όλο τον κόσμο και είμαστε πραγματικά περήφανοι γι’ αυτό.

Βιομηχανικά διδακτορικά, πεντέμισι εκατομμύρια. Είναι, λοιπόν, κάποια από τα στοιχεία, τα οποία καταδεικνύουν αυτό, που είπα στην αρχή, ότι πρέπει να ασχοληθούμε με το ελληνικό δημόσιο πανεπιστήμιο της αριστείας, της ακαδημαϊκότητας, της έρευνας και της διεθνοποίησης.

Απέναντι στην ασφάλεια. Είναι γνωστά τα προβλήματα, όπως επίσης είναι γνωστή και η πρόοδος, που έχει γίνει από το 2019 και μετά. Από το 2019 και μετά, για πρώτη φορά, η Κυβέρνηση της Νέας Δημοκρατίας, του Κυριάκου Μητσοτάκη, τον Αύγουστο του 2019 ψήφισε τον νόμο για την απόδοση της πραγματικής έννοιας του ασύλου. Λέει ο ν.4623, στο άρθρο 63, παράγραφος 4, ότι σε οποιαδήποτε παραβατική πράξη μπορεί η δημόσια δύναμη να παρέμβει μέσα στο πανεπιστήμιο. Θα πει κάποιος, μα συγγνώμη, κύριε Παπαϊωάννου, αυτό το έλεγε και ο νόμος του ΣΥΡΙΖΑ του 2017. Ναι, όμως, έλεγε ο νόμος του ΣΥΡΙΖΑ, ότι μπαίνει αυτεπάγγελτα η αστυνομία μόνο σε κακουργηματικές πράξεις κατά της ζωής, ενώ για την οποιαδήποτε άλλη έκνομη πράξη ήθελε απόφαση πρυτανικού συμβουλίου. Τι σημαίνει αυτό; Σημαίνει μια χρονοβόρα διαδικασία, που μέχρι να συγκληθεί το πρυτανικό συμβούλιο, μέχρι να παρθούν οι αποφάσεις πλειοψηφικά, το πουλάκι είχε πετάξει.

Τι λέει αυτός ο νόμος; Ότι ακόμα και εσείς και εμείς, οποιοσδήποτε πολίτης που βρίσκεται μέσα σε ένα πανεπιστημιακό campus και νιώθει ανάγκη προστασίας, μπορεί, με μία κλήση, χωρίς καμία άλλη παρέμβαση, δεν μιλάω για τα κακουργήματα, μιλάω για τις απλές καθημερινές έκνομες πράξεις, να ζητήσει την παρουσία της δημόσιας δύναμης.

Δεύτερον, μέχρι σήμερα, η τελευταία κατάληψη ήταν αυτή, που προχθές η Ελληνική Αστυνομία στο ΕΚΠΑ, στη Νομική σχολή, ήταν στα δύο κυλικεία. Και φυσικά να μην ξεχνάμε και τη μεγάλη κατάληψη των 34 ετών στο Αριστοτέλειο Πανεπιστήμιο Θεσσαλονίκης, στη Φυσικομαθηματική Σχολή, όπου όλα αυτά τα χρόνια συζητούσαμε, ξανά και ξανά, τι θα γίνει αυτός ο χώρος. Αυτός ο χώρος εγκαινιάζεται τον άλλο μήνα. Αποδίδονται 1.400 τετραγωνικά μέτρα, βιβλιοθήκες, αίθουσες υπολογιστών, ένα μικρό μουσείο του Τμήματος Γεωλογίας στην ακαδημαϊκή κοινότητα. Άρα, λοιπόν, η οποιαδήποτε επαναστατική γυμναστική δεν έχει λόγο και χώρο, μέσα σε ένα ακαδημαϊκό ίδρυμα, που έχει να κάνει με την ελευθερία και την ελεύθερη διακίνηση των ιδεών. Παρουσιάστηκε το περίγραμμα αυτών των προτάσεων, που θα έρθουν σε νομοθετική ρύθμιση, από την κυρία Υπουργό, στην τελευταία Σύνοδο των Πρυτάνεων. Πολύ επιγραμματικά, πρώτον, ο υπάρχων νόμος, ο ν.4957 και ο ν.4777 αναφέρει πολύ λεπτομερώς τα κομμάτια των παρεμβάσεων. Όμως, όπως οφείλει κάθε σοβαρή πολιτεία, όταν βλέπει ότι κάπου κάτι δεν περπατάει καλά, να το διορθώσει. Τι δεν περπατούσε καλά στο νόμο; Σε κάθε τμήμα πανεπιστημίου, 42 τμήματα το Αριστοτέλειο, 43 το ΕΚΠΑ, να έχουμε 43 πειθαρχικά συμβούλια το κάθε τμήμα. Όχι, ένα πειθαρχικό συμβούλιο σε κάθε πανεπιστήμιο.

Δεύτερον, μέσα σε δύο μήνες αυστηρά, εάν μιλάμε για μη κακουργηματική πράξη, που δεν ασκείται ποινική δίωξη, το πειθαρχικό συμβούλιο να έχει επιβάλει την ποινή.

Τρίτον, εάν υπάρχει κακουργηματική πράξη και έχει ασκηθεί ποινική δίωξη, πάντα θεωρώντας ότι υπάρχει το στοιχείο της αθωότητας, δεν μπορεί αν μου έχει ασκηθεί ποινική δίωξη να κυκλοφορώ το ίδιο ελεύθερος με τον συνάδελφο μου φοιτητή, που δεν έχει κάνει τίποτα μέσα στο πανεπιστήμιο. Άρα, θα πρέπει σε αυτή την περίπτωση, που υπάρχει ποινική δίωξη, αναστολή της φοίτησης και της ιδιότητας του φοιτητή για δύο χρόνια.

Τι θα γίνει στα δύο χρόνια, θα μου πει κάποιος, θα λήξει; Η απάντηση είναι ότι η διαγραφή θα επέλθει, μετά την αμετάκλητη δικαστική τελική απόφαση. Πάλι, κάποιος θα πει, πόσα χρόνια θα περάσουν; Απάντηση: σωστό το ερώτημα. Εγώ έχω ακόμα δίκες με τους φοιτητές, που είχαν καταλάβει το κτίριο διοίκησης του Αριστοτελείου, το 2021, διότι είχαν κάποιες απόψεις για τον κύριο Κουφοντίνα και έπρεπε εκείνες τις απόψεις να τις περάσουν, κλείνοντας τη διοίκηση του πανεπιστημίου. Τη διοίκηση, που ασχολείται με τα δικά τους θέματα. Πέρασαν πέντε χρόνια, ακόμα δεν έχει τελειώσει η δίκη. Δίκη Μπουραντώνη, Οικονομικό Πανεπιστήμιο Αθηνών. Θυμάστε; Με την ταμπέλα. Δεν έχει τελειώσει η δίκη. Δεν είναι δικό μου θέμα, όμως να το κρίνω, ως ερώτημα μπαίνει. Άρα, θα μου πει κάποιος πώς λέτε σε δύο χρόνια; Εδώ, λοιπόν, υπάρχει και μια άλλη νομοθετική παρέμβαση, η οποία θα αλλάξει την ποινική διαδικασία, έτσι ώστε όπως συμβαίνει στην ενδοοικογενειακή βία και στην αθλητική βία, να ολοκληρώνονται άμεσα τέτοιου είδους δίκες.

Δημιούργησα πρόβλημα φθοράς περιουσίας; Προφανώς και θα πληρώσω. Ποιος θα πληρώσει; Το κράτος - πατερούλης ή θα πληρώσει ο Έλληνας φορολογούμενος ξανά; Αυτός που το προκάλεσε πρέπει να πληρώσει. Δεν μπορεί; Θα αποδοθεί μέσω του ΑΦΜ. Δεν μπορεί να είναι η λογική του ξέφραγου αμπελιού.

Τέταρτον, έχουμε όλοι φοιτητικές ταυτότητες και ακαδημαϊκές οι ακαδημαϊκοί; Έχουμε. Υπάρχει τσιπάκι επάνω, που έχει τον αριθμό του εθνικού μητρώου. Άρα, σε συγκεκριμένους χώρους του Πανεπιστημίου, θα μπει όποιος πρέπει να μπει. Δεν μπορεί να μπει ο καθένας, είδα φως και μπήκα.

Επίσης, διοικήσεις των πανεπιστημίων. Είναι προφανές ότι όλες οι διοικήσεις και το Υπουργείο είμαστε στην ίδια πλευρά. Δεν πιστεύω ότι υπάρχει κανένας πρύτανης, ο οποίος δεν συμφωνεί με αυτά, άλλωστε, φάνηκε και στη Σύνοδο των Πρυτάνεων. Δεν υπήρχε καμία αντίδραση. Όμως, πρέπει να τονίσουμε ότι όταν καταλαμβάνεις κάποια θέση διοίκησης, είτε λέγεται πρόεδρος του ιδρύματος, είτε λέγεται κοσμήτορας, είτε λέγεται πρύτανης, είσαι υποχρεωμένος να τηρείς το νόμο. Αυτό είναι προφανές και οι νόμοι ψηφίζονται, για να εφαρμόζονται. Άρα και σε αυτό θα έχουμε τη συνδρομή των πρυτανικών αρχών. Όλα αυτά είναι το περίγραμμα και προφανώς θα δοθεί η δυνατότητα στα μέλη της εθνικής αντιπροσωπείας, όταν έλθει, ως νομοθέτημα, ως κείμενο, να γίνουν και συζητήσεις, οι οποίες θα καλύπτουν όλα τα αντικείμενα τα νομικο-πολιτικά. Εγώ, απλώς, έδωσα το περίγραμμα.

Στόχοι μας για την περίοδο 2026 - 2030. Πέρα από όλα όσα ανέφερα, ο σχεδιασμός των παρεμβάσεων, που προγραμματίζουμε, βασίζεται σε έξι θεμελιώδεις στρατηγικούς πυλώνες, που ανταποκρίνονται στις σύγχρονες προκλήσεις της εποχής και στις διαρκώς μεταβαλλόμενες ανάγκες του ακαδημαϊκού και οικονομικού, κοινωνικού οικοσυστήματος. Πριν από μία εβδομάδα, βρέθηκα στην Κίνα, σε ένα παγκόσμιο συνέδριο ψηφιακού μετασχηματισμού της εκπαίδευσης, στο κομμάτι της ανώτατης εκπαίδευσης. Προφανώς, αυτός ο ψηφιακός μετασχηματισμός, που όλοι συζητάμε, είναι αναγκαίος, αλλά όλοι συμφωνήσαμε ή τουλάχιστον ήταν το τελικό συμπέρασμα ότι φυσικά χρειάζεται και μια ισορροπία, μεταξύ της ψηφιακής παρέμβασης και της ανθρώπινης προσωπικής εκπαιδευτικής διαδικασίας.

Ποιοι είναι οι πυλώνες, που είπα προηγουμένως; Αναβάθμιση και επέκταση των πανεπιστημιακών υποδομών. Άρα, λοιπόν, στρατηγική επιλογή μας είναι και αυτή η ποιοτική αναβάθμιση της εκπαιδευτικής και ερευνητικής λειτουργίας είτε μέσω ακόμα μεγαλύτερης οικονομικής ενίσχυσης εθνικής είτε μέσω των πόρων από την Ευρωπαϊκή Επιτροπή. Ασφάλεια των πανεπιστημιακών μονάδων και προστασία της φοιτητικής ζωής. Ισότιμη πρόσβαση στην ανώτατη εκπαίδευση. Η στρατηγική για την ισότιμη πρόσβαση αποσκοπεί στη διάρρηξη των κοινωνικών και γεωγραφικών φραγμών, που εξακολουθούν να περιορίζουν τη δυνατότητα πολλών μελών να σπουδάσουν σε ανώτερα εκπαιδευτικά ιδρύματα. Επίσης, με ευαίσθητες κοινωνικές ομάδες, με παιδιά από ευαίσθητες κοινωνικές ομάδες, που ήδη υπάρχει πρόνοια, να μην πλατειάσω, για παιδιά με ειδικές ανάγκες την προσβασιμότητα, αλλά και την συμμετοχή. Τη συνέχιση της διεθνοποίησης. Η εγκαθίδρυση του πιστοποιητικού παιδαγωγικής και διδακτικής επάρκειας και φυσικά η διασύνδεση με την κοινωνία και την οικονομία.

Κλείνω με τον τελευταίο νόμο, ο οποίος έχει να κάνει με την εγκατάσταση και ίδρυση στη χώρα μας των παραρτημάτων ξένων εκπαιδευτικών ιδρυμάτων. Νομίζω, ότι ο πλέον κατάλληλος αυτού είναι ο κ. Μήτκας, για να αναφερθεί στο θέμα. Όμως, από τη σκοπιά της πολιτείας, για πρώτη φορά, δίνεται αυτή η δυνατότητα – είχαμε μείνει εμείς και η Κούβα. Την απόφαση δεν την βγάζει το Υπουργείο. Το Υπουργείο θα στηριχθεί στην πρόταση της Εθνικής Αρχής Ανώτατης Εκπαίδευσης και του ΕΟΠΠΕΠ. Η Εθνική Αρχή Ανώτατης Εκπαίδευσης θα μελετήσει τόσο το μητρικό ίδρυμα όσο και τα προγράμματα σπουδών, που θα κατατεθούν. Τα κριτήρια είναι αυστηρότατα, πραγματικά αυστηρότατα. Άρα, λοιπόν, η πολιτεία περιμένει. Ο ΕΟΠΠΕΠ θα κάνει τα κτιριολογικά χαρακτηριστικά. Άρα, λοιπόν, θα περιμένουμε τις εισηγήσεις, τις αποφάσεις των δύο αυτών, έτσι ώστε να μπορέσουν να λειτουργήσουν αυτά τα παραρτήματα των ξένων πανεπιστημίων και στην πατρίδα μας.

Σε κάθε περίπτωση, είμαι σίγουρος ότι έχω παραλείψει θέματα, που θα μπορούσα θα ήθελα να θίξω ή τα έθιξα ακροθιγώς και να δημιουργήθηκαν κάποιες απορίες, όμως στα πλαίσια μιας συγκροτημένης συζήτησης, κάποια πράγματα πρέπει να λέγονται πολύ επιγραμματικά. Σας ευχαριστώ θερμά.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Προέδρος της Επιτροπής):** Ευχαριστώ πολύ, κύριε Υπουργέ, παρουσιάσατε, με μεγάλη επάρκεια, τη θέση του Υπουργείου και την παρούσα κατάσταση. Ο επόμενος ομιλητής και κύριος ομιλητής αυτής της συνεδρίας είναι ο κ. Περικλής Μήτκας. Είναι Πρόεδρος της Εθνικής Επιτροπής Ανώτατης Εκπαίδευσης, όπως είπε ο κύριος Υπουργός, είναι καθηγητής στην Αμερική, καθηγητής στο Αριστοτέλειο Πανεπιστήμιο Θεσσαλονίκης, πρώην Πρύτανης και νυν πρόεδρος της πολύ σημαντικής και κομβικής επιτροπής, που καθορίζει τα κριτήρια, που αξιολογεί και που προτείνει στο Υπουργείο τις παραπέρα δράσεις για την παιδεία.

Τον λόγο έχει ο κ. Μήτκας.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):** Κύριε Πρόεδρε, αγαπητέ Υπουργέ, κυρίες και κύριοι Βουλευτές, εκ μέρους της Εθνικής Αρχής Ανώτατης Εκπαίδευσης (ΕΘ.Α.Α.Ε.), ευχαριστούμε πολύ, για την πρόσκληση, την ευκαιρία, να παρουσιάσουμε στην Επιτροπή και στα μέλη του Κοινοβουλίου την κατάσταση των Ελληνικών Πανεπιστημίων, όπως την απογράφουμε στην Εθνική Αρχή Ανώτατης Εκπαίδευσης (ΕΘ.Α.Α.Ε.).

Θα χρησιμοποιήσω μία παρουσίαση, διαφάνεια, με τον ίδιο τίτλο: «Η Ελληνική Ανώτατη Εκπαίδευση: To παρόν και οι μελλοντικές προκλήσεις». Ο Πρόεδρος, αλλά και ο Υφυπουργός έδωσαν μια περιγραφή της κατάστασης. Πράγματι, η χώρα έχει 25 Ανώτατα Εκπαιδευτικά Ιδρύματα, 24 Πανεπιστήμια και την Ανώτατη Σχολή Παιδαγωγικής και Τεχνολογικής Εκπαίδευσης (Α.Σ.ΠΑΙ.Τ.Ε.), με τμήματα, που λειτουργούν σε όλες τις περιφέρειες της χώρας, προφανώς, με μεγαλύτερη συγκέντρωση στην Αττική και στην Κεντρική Μακεδονία.

Οι αριθμοί, τουλάχιστον, των Τμημάτων και των Προγραμμάτων Προπτυχιακών Σπουδών, βέβαια – θα βλέπετε στις διαφάνειές μου τους όρους «Π.Π.Σ., Π.Μ.Σ., Π.Δ.Σ.» –είναι τα Προγράμματα Προπτυχιακών Σπουδών (Π.Π.Σ.), Προγράμματα Μεταπτυχιακών Σπουδών (Π.Μ.Σ.) και Προγράμματα Διδακτορικών Σπουδών (Π.Δ.Σ.). Τα Μεταπτυχιακά είναι πολύ περισσότερα, τα Προγράμματα Προπτυχιακών Σπουδών είναι περισσότερα από τα Τμήματα, γιατί περιλαμβάνονται και τα Προγράμματα των πρώην Τ.Ε.Ι., που ενσωματώθηκαν στα Πανεπιστήμια της χώρας.

Ο συνολικός αριθμός των φοιτητών των Προπτυχιακών είναι στις 350.000 και των εγγεγραμμένων διπλάσιος, 702.000. Οι 250.000 είναι αυτό που ονομάζουμε «ενεργοί φοιτητές», δηλαδή, βρίσκονται στα «ν+2» έτη σπουδών ή «ν+3», αν το Πρόγραμμα έχει πενταετή διάρκεια. Στα Μεταπτυχιακά είναι εγγεγραμμένοι 92.000 φοιτητές και οι υποψήφιοι διδάκτορες είναι περίπου 32.000.

Βλέπετε στην κάτω σειρά τους αποφοίτους της κάθε κατηγορίας, την προηγούμενη ακαδημαϊκή χρονιά, 2023 – 2024. Τα περισσότερα στοιχεία, που θα σας δείξω, είναι από αυτές τις χρονιές.

Στη δεξιά μεριά της διαφάνειας, είναι οι αριθμοί για το Επιστημονικό Προσωπικό. Όπως είπε ο Υπουργός, ο συνολικός αριθμός των μελών του Διδακτικού Ερευνητικού Προσωπικού (Δ.Ε.Π.) αναμένεται να αυξηθεί από την τρέχουσα χρονιά και εφεξής, γιατί για πρώτη φορά, μετά από πολλά χρόνια, θα υπάρχουν περισσότερες θέσεις για τα Πανεπιστήμια από τις αποχωρήσεις. Τα προηγούμενα χρόνια, τηρούνταν ο κανόνας μία προς μία και ίσως κάτι περισσότερο.

Το νούμερο που έχει επίσης ενδιαφέρον είναι η χρηματοδότηση. Συνολικά, το Δημόσιο συνεισφέρει το 65% της χρηματοδότησης των Πανεπιστημίων, συμπεριλαμβανομένων, βέβαια και των δαπανών για τη μισθοδοσία και του Προγράμματος Δημοσίων Επενδύσεων και το 35%, το 1/3 περίπου, το εισφέρουν τα Πανεπιστήμια από τη δραστηριότητα, που περιέγραψε ο Υπουργός, ερευνητική δραστηριότητα κ.α. σε προγράμματα.

Οι αριθμοί των φοιτητών εδώ στα μη έτη σπουδών, δηλαδή, αυτοί, που βρίσκονται στα έτη, που πρέπει να σπουδάζουν, σύμφωνα με το πρόγραμμα σπουδών και οι συνολικοί αριθμοί των μελών του Διδακτικού Ερευνητικού Προσωπικού (Δ.Ε.Π.) μας οδηγούν και σε ένα μέσο λόγο φοιτητών ανά μέλος του Διδακτικού Ερευνητικού Προσωπικού (Δ.Ε.Π.) και τη διαχρονική του εξέλιξη από το 2009 μέχρι τον Αύγουστο του 2024.

Το 2019 επιλέγεται όχι γιατί άλλαξε η Κυβέρνηση, τότε, αλλά γιατί το 2019 ήταν η τελευταία σημαντική αναδιάρθρωση της Ανώτατης Εκπαίδευσης και ενσωματώθηκαν τα Τ.Ε.Ι. στα Πανεπιστήμια. Άρα, μπορούμε να συγκρίνουμε ίδια πράγματα. Από το 2019 μέχρι σήμερα, ο ακαδημαϊκός χάρτης της χώρας είναι πάνω - κάτω ο ίδιος, με πολύ μικρές διαφορές, ο ίδιος αριθμός Πανεπιστημίων.

Βέβαια, τα Πανεπιστήμια, πρέπει να θυμόμαστε πάντα, δεν είναι ίδια, έχουμε μικρά πανεπιστήμια, όπως είναι το Χαροκόπειο, με τέσσερα Τμήματα και μεγάλα Πανεπιστήμια, όπως το Ε.Κ.Π.Α. και το Αριστοτέλειο, με 42 - 44 Τμήματα.

Έχουμε πολυθεματικά Πανεπιστήμια, όπως το Πανεπιστήμιο Θεσσαλίας, το Πανεπιστήμιο Ιωαννίνων και μονοθεματικά Πανεπιστήμια ή εστιασμένα Πανεπιστήμια, όπως το είναι Μετσόβιο Πολυτεχνείο, όπως είναι το Οικονομικό Πανεπιστήμιο, η Ανώτατη Σχολή Καλών Τεχνών.

Έχουμε πανεπιστήμια, που είναι συγκεντρωμένα σε ένα «campus» και έχουμε πανεπιστήμια, που είναι διάσπαρτα σε πολλές πόλεις ή νησιά, όπως στην περίπτωση του Αιγαίου και του Ιονίου.

Λίγα λόγια για την Εθνική Αρχή Ανώτατης Εκπαίδευσης (ΕΘ.Α.Α.Ε.) και τι, ακριβώς, κάνουμε. Ιδρύθηκε το 2020, ως μετεξέλιξη της Αρχής Διασφάλισης και Πιστοποίησης της Ποιότητας (Α.ΔΙ.Π.). Λειτουργεί ως Ανεξάρτητη Αρχή και ο πρώτος της ρόλος αποτελεί τον Εθνικό Φορέα Διασφάλισης Ποιότητας στην Ανώτατη Εκπαίδευση, όπως έχουν οι περισσότερες χώρες της Ευρώπης.

Άρα, ασκεί την αξιολόγηση και πιστοποίηση της Ανώτατης Εκπαίδευσης στη χώρα.

Η δεύτερη πρόσθετη αρμοδιότητα από τον ιδρυτικό της νόμο τον, ν.4653/2020, είναι εισηγητική σε θέματα εθνικής στρατηγικής για την Ανώτατη Εκπαίδευση προς το Υπουργείο.

Η τρίτη, που προστέθηκε με το ν.5094/2024, είναι η αξιολόγηση και παρακολούθηση της λειτουργίας των παραρτημάτων των ξένων Πανεπιστημίων και θα μιλήσω στη συνέχεια και για αυτό.

Επομένως, η Αρχή λειτουργεί μεταξύ των Πανεπιστημίων και του Υπουργείου Παιδείας, ως μία Ανεξάρτητη Αρχή, που διατηρεί τη μνήμη του συστήματος, όταν αλλάζει η ηγεσία στο Υπουργείο Παιδείας ή όταν αλλάζουν οι ηγεσίες στα Πανεπιστήμια. Ως τέτοια Αρχή, οφείλει να κερδίζει την εμπιστοσύνη και του Υπουργείου και των Πανεπιστημίων, λειτουργώντας με διαφάνεια και με αμεροληψία.

Οι διαδικασίες διασφάλισης ποιότητας περιλαμβάνουν τα εξής: Την πιστοποίηση, που είναι μια διαδικασία, που επαναλαμβάνεται, κάθε πέντε χρόνια και γίνεται σε επίπεδο Ιδρύματος, για το Σύστημα Διασφάλισης Ποιότητας και σε επίπεδο προγράμματος σπουδών. Το κάθε πρόγραμμα σπουδών πρέπει να πιστοποιηθεί, πριν αρχίσει να προσφέρεται.

Περιλαμβάνει, επίσης, την ετήσια καταγραφή, απογραφή, αν θέλετε, της λειτουργίας των πανεπιστημίων, με τη συλλογή δεδομένων στο ολοκληρωμένο πληροφοριακό σύστημα, που διατηρεί η ΕΘΑΑΕ. Είναι η Εθνική Βάση Δεδομένων της Ανώτατης Εκπαίδευσης και με δείκτες ποιότητας και την Έκθεση επιτευγμάτων, που καταθέτουν, σε ετήσια βάση, τον επόμενο μήνα όλα τα πανεπιστήμια της χώρας και βάσει αυτών των εκθέσεων αξιολογούνται. Υπάρχουν και προγραμματικές συμφωνίες.

Η Αρχή είναι μέλος της Ευρωπαϊκής Ομοσπονδίας αντίστοιχων Αρχών, που λέγεται ENQUA και του μητρώου αντίστοιχων Αρχών, του EQUAR – εφαρμόζουμε τα ευρωπαϊκά πρότυπα διασφάλισης ποιότητας προσαρμοσμένα στην ελληνική πραγματικότητα. Η ΕΘΑΑΕ ανανέωσε τη συμμετοχή της στην ENQUA, μέχρι το 2028, μετά από αξιολόγηση και έγινε μέλος στο EQUAR, για πρώτη φορά, επίσης μετά από αξιολόγηση.

Όπως έλεγα, η εθνική βάση δεδομένων τηρείται από την ΕΘΑΑΕ και συμπληρώνεται από τα στοιχεία, που απογράφουν, κάθε χρόνο, τον Μάρτιο, τα πανεπιστήμια της χώρας και αφορούν το προηγούμενο ακαδημαϊκό έτος. Στην περίπτωση του 2025, έχουμε την απογραφή του ακαδημαϊκού έτους 2023-2024. Έχουμε στοιχεία από το ακαδημαϊκό έτος 2015-2016 στη διάθεση μας και, με βάση αυτά τα στοιχεία, μπορούμε να υποστηρίζουμε, να τεκμηριώνουμε τις εισηγήσεις μας προς το Υπουργείο, για αλλαγές στον εθνικό ακαδημαϊκό χάρτη, για την κατανομή των πόρων στα πανεπιστήμια. Είναι πολύ σημαντικό αυτό, το ανέφερε και ο Υπουργός, με διαφανείς τρόπους, κριτήρια και αλγόριθμο, που το ξέρουν όλοι και, με βάση τα αντικειμενικά στοιχεία, κατανέμονται οι ανθρώπινοι πόροι, οι θέσεις στα πανεπιστήμια και με επιπρόσθετα ποιοτικά στοιχεία κατανέμεται η κρατική επιχορήγηση, ο τακτικός προϋπολογισμός στα πανεπιστήμια.

Το αποτέλεσμα αυτής της μοριοδότησης, όπως τη λέμε, δεν είναι ακριβώς αξιολόγηση, κατατίθεται, ως εισήγηση της ΕΘΑΑΕ και είναι αναρτημένη στην ιστοσελίδα μας, με όλα τα δεδομένα τα συγκεντρωτικά και περιλαμβάνει περίπου 60 δείκτες. Αυτό δεν συμβαίνει σε πολλές άλλες χώρες στον κόσμο.

Μια σειρά θεμάτων, επίσης, εισηγούμαστε στο Υπουργείο και τελευταία για την ίδρυση μη κρατικών ΑΕΙ, μια διαδικασία, που βρίσκεται σε εξέλιξη. Η ΕΘΑΑΕ πρέπει να είναι και να φαίνεται δίκαιη και αντικειμενική.

Τα μεγάλα οφέλη για το ελληνικό πανεπιστήμιο, το δημόσιο πανεπιστήμιο, από αυτές τις διαδικασίες είναι προφανή, έχει υιοθετηθεί και η αξιολόγηση. Είναι η πρώτη πτυχή του δημόσιου τομέα, που έχει υιοθετήσει την αξιολόγηση και την εφαρμόζει, εδώ και δεκαετίες και μάλιστα την αποζητά, γιατί αντιλαμβάνεται ότι έτσι μόνο μπορεί να αναδεικνύει διαρκώς το έργο, που επιτελείται, στα πανεπιστήμια. Το πανεπιστήμιο το δημόσιο συμμορφώνεται με το ευρωπαϊκό πλαίσιο διασφάλισης ποιότητας και βελτιώνει διαρκώς, συστηματικά, τις υπηρεσίες που προσφέρει και τις εσωτερικές διαδικασίες, έχει αποκτήσει κουλτούρα ποιότητας.

Επίσης, θεωρώ και το τονίζω σε κάθε ευκαιρία, που μου δίνεται, ότι το πανεπιστήμιο λειτουργεί, με διαφάνεια και λογοδοσία. Σκεφτείτε πώς εισάγονται οι φοιτητές, με τέλεια με πλήρη διαφάνεια, το προσωπικό προσλαμβάνεται με διαδικασίες, οι οποίες όλες είναι δημοσιοποιήσιμες από επιτροπές, παρουσιάζει τη λειτουργία του μόνιμα, διαρκώς στο διαδίκτυο, εδώ και δεκαετίες, έχει συλλογικά όργανα διοίκησης, τα οποία βελτιώνουν κάθε έννοια λογοδοσίας και διαφάνειας, ακολουθεί το δημόσιο λογιστικό, όλες οι πράξεις του είναι στη Διαύγεια και υφίσταται διαρκώς δημοσιονομικούς ελέγχους, διαθέτει ψηφιακές υπηρεσίες, τις οποίες βελτιώνει διαρκώς, που βοηθούν πάντα στη διαφάνεια και λογοδοσία και προηγμένα συστήματα διαχείρισης έργων. Υπόκειται σε εθνικές και διεθνείς αξιολογήσεις, έχουμε κατατάξεις, έχουμε μετρήσεις συνεχώς και βέβαια η λειτουργία του, όλες οι εκφάνσεις, αν θέλετε, υπόκεινται σε ένα διαρκή δημόσιο διάλογο.

Επομένως, το πανεπιστήμιο το δημόσιο είναι διαφανές και λογοδοτεί. Κάποια νούμερα, για τη χρονιά του 2023-2024:

Σύνολο εισαχθέντων, τα τελευταία χρόνια, είναι περίπου, 68-69 χιλιάδες, οι απόφοιτοι είναι της τάξεως των 54 χιλιάδων. Δημιουργείται, δηλαδή, υπάρχει μια διαφορά, που οδηγεί σε συσσώρευση, μια εικόνα, κυρίως για τους αποφοίτους, γιατί για τους εισακτέους συζητάμε, κάθε χρόνο. Εμείς θεωρούμε ότι η συζήτηση πρέπει να προσανατολίζεται κυρίως στο πόσοι τελειώνουν το πανεπιστήμιο, πόσοι τίτλοι χορηγούνται από τα πανεπιστήμια και όχι πόσοι μπαίνουν.

Φαίνεται, εδώ, η διαφορά των δύο μεγάλων πανεπιστημίων, με πρώτο το ΕΚΠΑ, 7.000 περίπου αποφοίτους, το ΑΠΘ στους 5.800 και έπονται τα επίσης μεγάλα πανεπιστήμια της Πάτρας, της Θεσσαλίας, το Πανεπιστήμιο Δυτικής Αττικής και το Δημοκρίτειο.

Στα μεταπτυχιακά, αυτό που ξεχωρίζει είναι το Ανοικτό Πανεπιστήμιο, έτσι φτιάχτηκε κιόλας, έχει έναν προσανατολισμό προς τα μεταπτυχιακά, με 5.700 τίτλους και ακολουθούν το ΑΠΘ, το ΕΚΠΑ και το Πανεπιστήμιο Πατρών, με 2.700-2.900 τίτλους το καθένα και στη συνέχεια τα υπόλοιπα.

Οι νέοι διδάκτορες, που αποφοίτησαν, την προηγούμενη ακαδημαϊκή χρονιά, φαίνονται σε αυτή τη διαφάνεια, είναι μια ένδειξη της ερευνητικής δύναμης ισχύος των ιδρυμάτων. Το ΕΚΠΑ και το ΑΠΘ, η Πάτρα και το ΕΜΠ, το Πανεπιστήμιο της Κρήτης, τα Γιάννενα και η Θεσσαλία είναι μεταξύ των πολύ δυνατών ερευνητικών πανεπιστημίων της χώρας. Βέβαια, παίζει ρόλο και το μέγεθος του πανεπιστημίου σε αυτά.

Μπορεί κάποιος να πει ότι τα 2 στα 3 πτυχία, που χορηγήθηκαν, το 2023-2024, ήταν προπτυχιακοί τίτλοι. Το 1 στα 3 μεταπτυχιακοί και περίπου 3 στους 100 είναι οι διδάκτορες.

Μπορούμε να υπολογίσουμε και άλλους δείκτες, ενδεικτικά μόνο σας λέω ότι περίπου ο ένας στους 4 ή στους 5 φοιτητές τελειώνει στον κανονικό χρόνο σπουδών, στα ν χρόνια στα ελληνικά πανεπιστήμια, με κάποιες διαφορές μεταξύ των ιδρυμάτων, αλλά όχι πολύ μεγάλες.

Ο μέσος χρόνος λήψης πτυχίου, για το 2022-2023, υπολογίζεται περίπου στο 1,5 ν, λίγο πάνω, λίγο κάτω. Άρα, για ένα τετραετές πτυχίο, μπορεί να χρειάζονται 5,5 - 6 χρόνια στο μέσο όρο.

Τα μεταπτυχιακά στα πανεπιστήμια αυξήθηκαν, ίσως έπιασαν ένα πλατό, τα τελευταία χρόνια. Πάνω από τα 1.300 σήμερα. Βέβαια, τα μεγάλα, το ΕΚΠΑ και το ΑΠΘ, να έχουν μεγάλους αριθμούς, με μεγάλη παρουσία των Ιατρικών Σχολών αυτών των δύο πανεπιστημίων. Υπάρχουν ελληνικά, αλλά και πολλά ξενόγλωσσα και πολλά μεταπτυχιακά, τα οποία προσφέρονται και στα ελληνικά και σε άλλη γλώσσα.

Το 90% των προπτυχιακών προγραμμάτων σπουδών είναι πιστοποιημένα. Απομένουν κάποια, τα οποία είναι νέα, ιδρύθηκαν, μετά το 2019 και ακόμα δεν έχουν στελεχωθεί όσο θα θέλαμε ή θα θέλανε τα πανεπιστήμια, αλλά βρίσκονται ήδη σε διαδικασία πιστοποίησης.

Τα μεταπτυχιακά προγράμματα σπουδών ξεκίνησαν να πιστοποιούνται το 2023 και έχουμε πιστοποιήσει πάνω από 500 από τα 1.307, που προανέφερα. Ο βαθμός συμμόρφωσης, στις περισσότερες περιπτώσεις, είναι πολύ καλός.

Να θυμίσω ή να ενημερώσω ότι οι πιστοποιήσεις γίνονται από καθηγητές του εξωτερικού, από επιτροπές, που απαρτίζονται από ελληνικής καταγωγής καθηγητές του εξωτερικού και συμμετέχει σε όλες τις επιτροπές και ένας ή μία φοιτήτρια ελληνικού πανεπιστημίου αντίστοιχου επιπέδου, δηλαδή, στα μεταπτυχιακά συμμετέχουν μεταπτυχιακοί φοιτητές κ.τλ..

Ενδιαφέρον έχει και αυτή η διαφάνεια, που υπολογίζει την άμεση ετήσια συνολική χρηματοδότηση ανά ενεργό προπτυχιακό φοιτητή, για το κάθε ίδρυμα, λαμβάνοντας υπόψη τη δημόσια χρηματοδότηση, μισθοδοσία μονίμου προσωπικού, πιστώσεις δημοσίων επενδύσεων και την ετήσια επιχορήγηση των λειτουργικών δαπανών από το Υπουργείο. Άρα, δεν περιλαμβάνονται εδώ κονδύλια, που ανέφερε ο Υπουργός νωρίτερα, για τα πανεπιστήμια αριστείας από το Ταμείο Ανάκαμψης κλπ..

Ενώ η δημόσια χρηματοδότηση δεν διαφέρει πολύ ανά φοιτητή από πανεπιστήμιο σε πανεπιστήμιο, εδώ αυτό, που κάνει τη διαφορά, ας πούμε, μεταξύ του καλύτερου, του Μετσόβιου Πολυτεχνείου και άλλων, που είναι κάτω από το μέσο όρο, είναι η πολύ σημαντική ερευνητική δραστηριότητα, που φέρνει χρήματα από την εξωτερική χρηματοδότηση. Η μέση ετήσια συνολική χρηματοδότηση, αυτό το νούμερο το παρακολουθούμε τα τελευταία χρόνια, ανεβαίνει σιγά - σιγά.

Ανέφερα ότι η ΕΘΑΑΕ εφαρμόζει ποιοτικά κριτήρια για την κατανομή της χρηματοδότησης. Δεν θα πω πολλά, γιατί το έχω ξαναπαρουσιάσει. Θυμίζω, όμως, ότι κατανέμονται περίπου 60 δείκτες σε 5 κατηγορίες. Η μία, η πρώτη, είναι υποχρεωτική για όλα τα πανεπιστήμια και από τις τέσσερις, το κάθε ίδρυμα επιλέγει δύο, που ταιριάζουν περισσότερο στο χαρακτήρα του, στην ιδιοσυγκρασία του. Αριστεία στην έρευνα, διασύνδεση με την κοινωνία και την αγορά εργασίας, διεθνοποίηση και ποιότητα πανεπιστημιακού περιβάλλοντος. Ίσως, μέχρι το τέλος του μηνός, να έχουμε την υπουργική απόφαση, για την εφαρμογή των ποιοτικών κριτηρίων, για την επόμενη χρονιά, και τα πανεπιστήμια θα κληθούν, μέσα στον Ιούνιο-Ιούλιο, να υποβάλλουν τις ετήσιες εκθέσεις με τις τιμές, σε αυτή τη σειρά κριτηρίων.

Διεθνοποίηση. Ανέφερε και ο Υπουργός κάποιες προσπάθειες. Θα πω λίγα περισσότερα για τη διεθνοποίηση. Προφανώς, τα πανεπιστήμια μας, εδώ και δεκαετίες, συμμετέχουν στα ευρωπαϊκά ερευνητικά προγράμματα, σε μεγάλες ερευνητικές υποδομές, έχουν αναπτύξει διασυνδέσεις με τα πανεπιστήμια, κυρίως της Ευρώπης. Είναι πάρα πολύ δραστήρια σε αυτό και σε διοργάνωση διεθνών συνεδρίων.

Το πρόγραμμα Erasmus είναι δημοφιλέστατο και λειτουργεί πολύ καλά σε όλα τα πανεπιστήμια και για τους φοιτητές και για το προσωπικό. Υπογράφουμε, διαρκώς, μνημόνια συνεργασίας με ΑΕΙ του εξωτερικού και συμμετέχουν καθηγητές σε κοινά εκπαιδευτικά προγράμματα, τυπικά ή άτυπα. Άρχισαν να εμφανίζονται ξενόγλωσσα μεταπτυχιακά προγράμματα στο Διεθνές Πανεπιστήμιο Ελλάδας, με την αρχική του μορφή και έχουν πολλαπλασιαστεί. Θα δείξω μερικά νούμερα, στη συνέχεια, σε όλα τα ιδρύματα της χώρας. Προσφέρονται θερινά σύντομα εκπαιδευτικά προγράμματα για αλλοδαπούς, αυτά που ονομάζονται Summer Schools και έχουν αυξανόμενη επιτυχία.

Κάποια νούμερα για την κινητικότητα στο πρόγραμμα Erasmus της περασμένης χρονιάς: Το 1% του συνόλου, βέβαια, των ενεργών φοιτητών, αν το ανάξουμε, σε ετήσια βάση, είναι πολύ μεγαλύτερο το ποσοστό των φοιτητών, που συμμετέχει στο πρόγραμμα αυτό και φαίνεται ότι η Ελλάδα είναι μια δημοφιλής χώρα, δημοφιλής ακαδημαϊκός προορισμός, στα μέλη ΔΕΠ οι εισερχόμενοι ξεπερνούν τους εξερχόμενους καθηγητές. Άρα, πολλοί καθηγητές επιλέγουν ελληνικά πανεπιστήμια, για να τα επισκεφθούν για ένα διάστημα μικρό ή αρκετά μεγάλο.

Συνεχίζοντας το στάδιο διεθνοποίησης, αν θέλετε, με αυξανόμενη βαρύτητα, η συμμετοχή των ελληνικών πανεπιστημίων σε διεθνείς οργανισμούς και δίκτυα πανεπιστημίων οδήγησε και σε μεγάλη συμμετοχή στο νέο ευρωπαϊκό θεσμό, τις συμμαχίες ευρωπαϊκών πανεπιστημίων. 16 πανεπιστήμια από τα 24 συμμετέχουν σε ευρωπαϊκά πανεπιστήμια, κάποια από το 2019, από την πρώτη, δηλαδή, εφαρμογή του θεσμού. Έχουμε, από το 2021, τα πρώτα ξενόγλωσσα προπτυχιακά προγράμματα για αλλοδαπούς και ο αριθμός τους αυξάνεται σιγά – σιγά, αλλά σταθερά, γιατί ένα προπτυχιακό πρόγραμμα σπουδών απαιτεί μεγαλύτερη, σοβαρότερη δέσμευση από ένα μεταπτυχιακό πρόγραμμα από το πανεπιστήμιο. Τώρα είναι 7, θα δείξω στο επόμενο και κάποια είναι σε διαδικασία έγκρισης και πιστοποίησης.

Τα κοινά μεταπτυχιακά προγράμματα. Ανέφερε και ο Υπουργός το πρόγραμμα «Διεθνοποίηση», που ξεκινά αυτές τις ημέρες, κυριολεκτικά, εβδομάδες. Και αν έχουμε καταλάβει καλά, γύρω στα 70 εκατομμύρια.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** 80 έχουν δοθεί και θα δοθούν άλλα γύρω στα 15.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):**

Θα στηρίξουν πάνω από 60 προτάσεις ελληνικών πανεπιστημίων, σε συνεργασία με εξαιρετικά πανεπιστήμια του εξωτερικού. Και το λέω μετά λόγου γνώσεως, γιατί η ΕΘΑΑΕ έκανε ένα μεγάλο κομμάτι της αξιολόγησης αυτών των προτάσεων.

Επισκέπτες καθηγητές, όπως ανέφερα, ακαδημαϊκή διπλωματία, συμμετοχή, δηλαδή, συντονισμός μεγάλων διεθνών προγραμμάτων από ελληνικά πανεπιστήμια και βλέπουμε και τη συμμετοχή στο πρόγραμμα Study Abroad για φοιτητές από τη Βόρειο Αμερική.

Το νούμερο 16, σε αυτήν τη λίστα, αναμένεται να είναι η έναρξη λειτουργίας των παραρτημάτων των ξένων πανεπιστημίων γιατί, όπως βλέπουμε από τις αιτήσεις, που έχουν κατατεθεί, ένα μεγάλο μέρος των προγραμμάτων σπουδών θα προσφέρεται στα αγγλικά, άρα, στοχεύει στην προσέλκυση φοιτητών από το εξωτερικό.

Τα προπτυχιακά προγράμματα είναι 7. Το 1,6% των λειτουργούντων των προπτυχιακών και τα μεταπτυχιακά προγράμματα είναι 180, σχεδόν το 14% των προγραμμάτων, που προσφέρονται, από τα δημόσια πανεπιστήμια. Και εδώ, όπως είπα, οι αριθμοί θα αυξηθούν. Τα ελληνικά πανεπιστήμια εμφανίζονται, κάθε χρόνο, σε περισσότερες διεθνείς κατατάξεις και βέβαια, αυτά που είναι πιο προβεβλημένα εμφανίζονται σε όλες τις πιο σημαντικές.

Και το νούμερο 17, στη λίστα της διεθνοποίησης, είναι η προσπάθεια των πανεπιστημίων μας να ιδρύσουν παραρτήματα στο εξωτερικό, κάνοντας χρήση της σχετικής πρόβλεψης του νόμου.

Εδώ αυτά που έχουν ανακοινωθεί και βρίσκονται σε κάποιο καλό βαθμό ωριμότητας ή διαπραγμάτευσης. Τα 3 στην Κύπρο, τα 2 στην Αίγυπτο, Αλεξάνδρεια και Kάϊρο. Παρακολουθούμε και αυτές τις δράσεις.

Και στο τελευταίο κομμάτι, να αναφερθώ στις προτάσεις, που έχουμε λάβει για την ίδρυση Νομικών Προσώπων Πανεπιστημιακής Εκπαίδευσης (ΝΠΠΕ), παραρτημάτων, δηλαδή, ξένων πανεπιστημίων, που θα λειτουργήσουν, ως μη κρατικά, στη χώρα μας. Οι αιτήσεις, που λάβαμε, είναι 12. Φαίνονται συγκεντρωτικά σε αυτόν τον πίνακα. Είναι λίγο δύσκολο ίσως να διακρίνετε όλη τη λεπτομέρεια. Να πω ότι ένα πανεπιστήμιο έρχεται από την Κύπρο, το Πανεπιστήμιο Λευκωσίας και ιδρύει παράρτημα, ένα πανεπιστήμιο από τη Γαλλία, το Sorbonne Paris-Nord, που ιδρύει παράρτημα και τα άλλα 10 είναι πανεπιστήμια της Μεγάλης Βρετανίας, του Hνωμένου Bασιλείου, που φαίνεται ότι συνεργάζονται με κάποια από τα κολέγια. Tα 10 από τα 12 έχουν δηλώσει έδρα την Αθήνα και τα 2 έχουν δηλώσει έδρα τη Θεσσαλονίκη.

Εδώ είναι κάποια προσωρινά δεδομένα από τις αιτήσεις. Ενδεχομένως, τα νούμερα να μην είναι ακριβώς σωστά, τα βλέπουμε τώρα. Δηλαδή, τα προγράμματα προπτυχιακών σπουδών, που μπορεί να είναι κατευθύνσεις, να είναι, δηλαδή, ένας τίτλος με τρεις ή τέσσερις κατευθύνσεις, παραδείγματος χάρη στη διοίκηση επιχειρήσεων, που μπορεί να έχει πολλές κατευθύνσεις. Μπορεί τα προγράμματα σπουδών να είναι γύρω στα 100 - 120. Η συντριπτική πλειοψηφία τους στην Αττική, όπως είπα και κάποια στη Θεσσαλονίκη. Οι εισακτέοι, όπως έχουν δηλωθεί, τουλάχιστον σε αυτή την πρώτη χρονιά, αν υποθέσουμε ότι θα αδειοδοτηθούν όλα, θα είναι της τάξεως των 6 χιλιάδων.

Θυμίζω ότι οι εισακτέοι στα δημόσια πανεπιστήμια είναι της τάξεως των 68 - 69 χιλιάδων, για να έχουμε μια εικόνα συγκριτική.

Σε αυτόν τον πίνακα, επίσης, φαίνεται ότι υπάρχει μία προτίμηση σε προγράμματα σπουδών. Αυτές οι κατηγορίες οι δέκα, που αναφέρονται, είναι οι επιστημονικές κατηγορίες κατά την Ουνέσκο, γι’ αυτό τις έχω όπως τις αναφέρει και η Ουνεσκο, business and law, διοίκηση επιχειρήσεων, δηλαδή και νομικές επιστήμες και δεύτερες να έρχονται οι επιστήμες υγείας και οι κοινωνικές επιστήμες, η πληροφορική και ακολουθούν οι ανθρωπιστικές, οι πολυτεχνικές, οι επιστήμες μηχανικών κ.λπ.. Δεν έχει καθόλου γεωπονοδασολογικές ή αγροδιατροφή.

Δεν έχουμε δει, μέχρι στιγμής, κάτι τέτοιο, ούτε Κτηνιατρική, μέχρι στιγμής, κύριε Υπουργέ.

Εδώ είναι ο ίδιος πίνακας, δίπλα με το σύνολο των δημόσιων πανεπιστημίων της χώρας. Αυτό είναι ακόμα πιο δύσκολο να το δείτε, αλλά ίσως η τελευταία σειρά αυτών, που ανέφερα, οι 6.300, περίπου 6.000, στα ΝΠΠΕ, αν υποθέσουμε ότι ξεκινούν όλα, σε σύγκριση με 68.000 στα δημόσια.

Πώς θα γίνεται ο έλεγχος των ΝΠΠΕ;

Στην πρώτη φάση, που βρισκόμαστε τώρα, ελέγχεται ο φάκελος της αδειοδότησης, που περιλαμβάνει μία μεγάλη σειρά δικαιολογητικών εγγράφων, όπως ορίζει ο νόμος. Η ΕΘΑΑΕ βλέπει το μεγαλύτερο μέρος τους, κυρίως αυτό που αφορά την ακαδημαϊκή λειτουργία των ιδρυμάτων, την εκπαιδευτική συμφωνία, το καταστατικό, τον τρόπο λειτουργίας των προγραμμάτων σπουδών, την ακαδημαϊκή οργάνωση και τους τρόπους επιλογής φοιτητών, καθηγητών κ.λπ..

Όταν τελειώσει αυτή η περίοδος, αυτή τη στιγμή, να σας πω που βρισκόμαστε. Έχουμε ορίσει τριμελείς επιτροπές εμπειρογνωμόνων, με δύο καθηγητές από το εξωτερικό Έλληνες, ελληνικής καταγωγής, γιατί τα έγγραφα είναι στα ελληνικά κατατεθειμένα. Αυτοί οι καθηγητές έχουν εμπειρία διοικητική σε πανεπιστήμια του εξωτερικού, έχουν χρηματίσει, δηλαδή ή είναι αυτή τη στιγμή πρόεδροι, κοσμήτορες, αντιπρυτάνεις, σε πανεπιστήμια, μεγάλα πανεπιστήμια και σε κάθε επιτροπή θα υπάρχει και ένα μέλος του ανώτατου συμβουλίου της ΕΘΑΑΕ.

Αυτή η τριμελής επιτροπή θα δει όλα τα δικαιολογητικά και θα έχει και μία ημερήσια επιθεώρηση στο υποψήφιο ίδρυμα. Οι επισκέψεις αυτές θα γίνουν στο μεγαλύτερο μέρος τους, μέσα στον Ιούνιο. Οι πρώτες είναι προγραμματισμένες, για τις 28 Μαΐου, οι πρώτες δύο και θα έχουν ολοκληρωθεί μέχρι τις 27 ή 28 Ιουνίου.

Οι επιτροπές θα καταθέσουν στην ΕΘΑΑΕ μία έκθεση, με ένα πρότυπο, που έχουμε συντάξει και το ανώτατο συμβούλιο αυτές τις εκθέσεις θα τις δει στο σύνολό τους και θα κάνει την τελική εισήγηση προς το Υπουργείο. Η γνώμη της ΕΘΑΑΕ είναι σύμφωνη, που σημαίνει ότι αν η ΕΘΑΑΕ συμφωνήσει, μπορεί να προχωρήσει το ΝΠΠΕ, αν η ΕΘΑΑΕ αρνηθεί, δε μπορεί να προχωρήσει.

Το βάρος το αντιλαμβανόμαστε και ελπίζουμε ότι η τεκμηρίωση της άποψής μας θα πείσει κάθε καλόπιστο πολίτη.

Η δεύτερη φάση, η οποία θα πρέπει να ακολουθήσει, είναι η αρχική πιστοποίηση των προγραμμάτων σπουδών. Η αρχική πιστοποίηση γίνεται από άλλες επιτροπές, με τον ίδιο τρόπο, με τις ίδιες διαδικασίες και τα κριτήρια, που εφαρμόζουμε στα δημόσια πανεπιστήμια. Το ίδιο πρότυπο, δηλαδή, ελαφρά προσαρμοσμένο, για να δίνει τη δυνατότητα της ευελιξίας, που απαιτείται, στον τρόπο διοίκησης, τον διαφορετικό τρόπο διοίκησης του κάθε ξένου ιδρύματος.

Ακολουθεί η έναρξη λειτουργίας και σε τρίτη φάση, σε μόνιμη φάση πια, θα γίνεται η ετήσια καταγραφή των βασικών δεδομένων λειτουργίας των παραρτημάτων, όπως γίνεται και με τα δημόσια, ενδεχομένως, όχι στη λεπτομέρεια, που ζητάμε, από τα δημόσια, τα οποία χρηματοδοτούνται και από το κράτος και θα γίνεται και η περιοδική πιστοποίηση των προγραμμάτων σπουδών, δηλαδή, κάθε 5 χρόνια, με τα ίδια πρότυπα, που εφαρμόζουμε, για τα δημόσια πανεπιστήμια.

Οι μεγάλες προκλήσεις για την ανώτατη εκπαίδευση είναι η τελευταία διαφάνεια. Αυτές οι τρεις αφορούν το σύνολο της ανώτατης εκπαίδευσης, σε όλη τη χώρα. Η διεθνοποίηση της ανώτατης εκπαίδευσης και η κινητικότητα των φοιτητών και των καθηγητών, η οποία ίσως αποτελούσε απειλή, κάποια στιγμή, για την Ελλάδα, γιατί έχανε κόσμο προς τα έξω, αλλά τώρα πια αποτελεί ευκαιρία και ένα νέο στίβο δημιουργίας.

Αυτό που μας απασχολεί και καταγράφεται σε όλα τα πανεπιστήμια του εξωτερικού, είναι η υποχώρηση της δια ζώσης εκπαίδευσης υπέρ της τηλεκπαίδευσης και μια, αν θέλετε, απροθυμία και των καθηγητών, που, μετά την πανδημία, είδαν ότι μπορούν να κάνουν αρκετά πράγματα από το σπίτι τους και των φοιτητών να προσέλθουν στους χώρους του πανεπιστημίου.

Βέβαια και το τσουνάμι της τεχνητής νοημοσύνης, που αλλάζει άρδην τον τρόπο, που θα λειτουργεί η εκπαίδευση, κυρίως η ανώτατη εκπαίδευση, η οποία βασίζεται σε διερεύνηση πηγών, σε συγγραφή, σε δημιουργία ατομική, η οποία μπορεί εύκολα να αντικατασταθεί από την τεχνητή νοημοσύνη.

Για την Ελλάδα, τρεις ακόμα μεγάλες προκλήσεις στην ανώτατη εκπαίδευση, πρώτον, το δημογραφικό, που μειώνει τον αριθμό των φοιτητών των εισακτέων, κάθε χρόνο και φαίνεται ότι τουλάχιστον για τα επόμενα 10 - 15 χρόνια θα χειροτερεύει, γιατί ξέρουμε πόσες γεννήσεις είχαμε τα προηγούμενα χρόνια και τι έρχεται στα πανεπιστήμια.

Δεύτερον, το στοίχημα της διασύνδεσης των πανεπιστημίων με την αγορά εργασίας. Δεν ανέφερα πολλά πράγματα γι’ αυτό από αυτά που κάνουν τα ελληνικά πανεπιστήμια. Έχω ξαναμιλήσει στην Επιτροπή σας γι’ αυτό.

Τρίτον, ο προσανατολισμός της έρευνας, που τελείται στα πανεπιστήμια, προς τις ανάγκες της χώρας. Αυτό αρχίζει και γίνεται επιτακτική ανάγκη, αρκεί να θυμηθούμε ότι τα πανεπιστήμια, μέχρι σήμερα, δε συνεργάζονταν σε εφαρμογές για την εθνική άμυνα της χώρας και τώρα γίνεται ευρωπαϊκή πλέον ανάγκη, ακόμα πιο έντονα εθνική ανάγκη, να γίνει αυτό το πράγμα.

Άρα, τα πανεπιστήμια δεν πρέπει να δουλεύουν μόνο για τις ανάγκες της Ευρώπης και του υπόλοιπου κόσμου, αλλά και για τις ανάγκες της χώρας.

Συνεχίζουμε το έργο, την προσπάθεια να στηρίζουμε τα πανεπιστήμια στη δική τους πορεία αναβάθμισης της ποιότητας. Προσπαθούμε να διασφαλίζουμε την ποιότητα σε συνθήκες αυξανόμενης διεθνοποίησης και θα προχωρήσουμε στην πιστοποίηση των ιδρυμάτων των νέων μη κρατικών πανεπιστημίων.

Σας ευχαριστώ για την προσοχή σας και για τη δυνατότητα να σας ενημερώσω. Έχουμε ετήσια έκθεση για την κατάσταση της ανώτατης εκπαίδευσης, που κατατίθεται, στην Επιτροπή, στη Βουλή.

Κύριε Πρόεδρε, θα μπορούσαμε ίσως να το κάνουμε και μια ετήσια τέτοια εκδήλωση στο τέλος του ακαδημαϊκού έτους, μετά την κατάθεση στη Βουλή, για να σας παρουσιάζω τα στοιχεία και να γίνει μια συζήτηση με τα δεδομένα της ακαδημαϊκής χρονιάς. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Πρόεδρε. Ήταν εξαιρετικά κατατοπιστική η παρουσίασή σας. Άλλωστε και το τεύχος, που κάθε χρόνο, καταθέτετε, συνηγορεί σε αυτό που λέω.

Είπατε ότι ο ρόλος της Επιτροπής αποτελεί τη μνήμη του συστήματος. Οι πολιτικές ηγεσίες, ενδεχομένως, αλλάζουν, αλλά η μνήμη παραμένει και τη συντηρεί η Επιτροπή. Νομίζω ήταν πολύ σημαντικά αυτά, που είπε ο κ. Πρόεδρος.

Ξέρετε, σήμερα η αξιολόγηση γίνεται, όχι με υποθετικές και υποκειμενικές μεθόδους, όπως παλιά. Σήμερα, υπάρχουν δείκτες, με διάφορες βάσεις δεδομένων, που χωρίς κανείς να ξεφύγει από αυτά, μπορεί να ξέρει το πανεπιστήμιο, οι ερευνητές, τα επιμέρους προγράμματα προπτυχιακά και μεταπτυχιακά αξιολογούνται και μας τα είπε ο κ. Πρόεδρος εξαιρετικά καλά.

Το λόγο έχει ο κ. Καπετάνος.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε. Κατ’ αρχάς, να σας συγχαρώ για τη σημερινή πρωτοβουλία αυτής της τόσο ουσιαστικής και χρήσιμης συζήτησης, που από τα πρώτα στάδια της φαίνεται, νομίζω και είναι ενδεικτική σε όλους μας και αυτό γιατί;

Γιατί η ανώτατη εκπαίδευση αποτελεί ίσως το πιο στρατηγικό εργαλείο για την ανάπτυξη, την αλλαγή και την αναγέννηση της πατρίδας μας και η συζήτησή μας, σήμερα έρχεται σε μια εξαιρετικά κρίσιμη συγκυρία, όπου οι παγκόσμιες εξελίξεις, η τεχνολογική επανάσταση, η απαίτηση της κοινωνίας για ποιοτική εκπαίδευση και η ανάγκη εθνικής στρατηγικής καθιστούν επιτακτικό να δούμε, με ρεαλισμό, θάρρος και σχέδιο την επόμενη μέρα των ελληνικών Πανεπιστημίων.

Το πρώτο ερώτημα, αν και ακούστηκαν νομίζω τόσο αναλυτικά και από τον κ. Υπουργό, τον κ. Παπαϊωάννου, που νομίζω είναι από τους λίγους ανθρώπους, που γνωρίζουν τόσο καλά την τριτοβάθμια εκπαίδευση, αλλά και τον κ. Μήτκα, που πραγματικά, όλα αυτά τα χρόνια, γίνεται μια εξαιρετική δουλειά, οπότε δεν θα συνεισφέρω πάρα πολλά σε αυτά που είπαν, διότι είναι οι άνθρωποι, που τα ζουν και τα βιώνουν όλα αυτά τα χρόνια.

Αν όμως τεθεί ένα ερώτημα, ως πρώτο, ποια είναι η σημερινή εικόνα των ελληνικών Πανεπιστημίων; Ποιες είναι οι προκλήσεις και οι προοπτικές, που είναι και ο τίτλος της σημερινής μας συζήτησης; Θα πρέπει να μείνουμε στο ότι παρά τις δυσκολίες, που υπάρχουν, τις διαχρονικές, τα ελληνικά Πανεπιστήμια κρατούν ψηλά τη σημαία της ακαδημαϊκής αριστείας.

Ταυτόχρονα, όμως, αντιμετωπίζουν και χρόνιες παθογένειες, που δεν έχουν να κάνουν με κυβερνητικές συγκεκριμένες πολιτικές, αλλά είναι διαχρονικές. Έχουμε έναν υπερπληθυσμό των φοιτητών στο γεγονός ότι περίπου 800.000 φοιτητές εγγεγραμμένοι, εκ των οποίων λιγότεροι από ένας στους τρεις ή ένας στους τέσσερις ολοκληρώνουν εγκαίρως τις σπουδές τους.

Είμαστε, επίσης, η χώρα με τους περισσότερους, μία από τις τέσσερις χώρες της Ευρωπαϊκής Ένωσης, που έχουμε περισσότερους άνδρες φοιτητές σε ποσοστό περίπου 54% και λιγότερες γυναίκες.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):** Επειδή τελειώνουν οι γυναίκες στην ώρα τους.

**ΧΡΗΣΤΟΣ ΚΑΠΕΤΑΝΟΣ:** Ακριβώς. Αυτό που λέει ο κ. Καθηγητής έχει πραγματικά σημασία, γιατί αν πάμε στους μεταπτυχιακούς φοιτητές, εκεί οι γυναίκες είναι σε ποσοστό 61%, πράγμα που δείχνει ότι είναι πιο «διαβαστερές». Στα διδακτορικά το ποσοστό ανεβαίνει.

Το δεύτερο στοιχείο των παθογενειών κάποιοι μπορούν να πουν είναι οι ελλείψεις σε προσωπικό. Νομίζω ότι ο κ. Υπουργός το απάντησε σαφέστατα. Είχαμε 350 ανθρώπους μέλη ΔΕΠ, που έφυγαν, έρχονται 954. Γίνονται προσλήψεις και προσπαθούμε και σε αυτό να υπάρξει μια καλυτέρευση σε ό,τι αφορά τον αριθμό του προσωπικού των μελών ΔΕΠ.

Άλλη παθογένεια είναι η έλλειψη διασύνδεσης με την αγορά εργασίας. Το πτυχίο συχνά δεν οδηγεί, δυστυχώς, στην απασχόληση. Είναι κάτι που μέσα από τα ψηφιακά εργαλεία πρέπει να το δούμε.

Το θέμα της υποχρηματοδότησης, τώρα, νομίζω ότι πλέον δεν μπορούμε να το έχουμε στην ατζέντα της παθογένειας, όχι γιατί δεν χρειάζονται πάντα περισσότερα χρήματα, αλλά διότι από τα περίπου 700 εκατομμύρια που δίνονταν το 2019 έχουμε μια αύξηση 117% μέχρι το 2025, που φτάνουμε, περίπου το 1,5 δις.

Ποια είναι η κυβερνητική στρατηγική της Νέας Δημοκρατίας αυτά τα χρόνια; Υπάρχουν τρεις βασικοί πυλώνες, τρεις άξονες. Πρώτος: Ποιότητα, λογοδοσία, αριστεία. Ο νόμος 4957 του 2022 για τον ριζικό εκσυγχρονισμό της τριτοβάθμιας εκπαίδευσης. Νέο πλαίσιο για μεταπτυχιακά, διδακτορικά, δια βίου μάθηση και βεβαίως, τη δυνατότητα ίδρυσης παραρτημάτων ξένων Πανεπιστημίων στη χώρα μας.

Ένα θέμα, που τόσο πολύ αυτή τη χώρα την έχει ταλαιπωρήσει, όλα αυτά τα χρόνια. Αν κάποιος θέτει το ερώτημα, γιατί έρχεται αυτό από τη Νέα Δημοκρατία; Έρχεται για να υποβαθμίσει το δημόσιο Πανεπιστήμιο; Όχι. Έρχεται για να κάνει αυτό που γίνεται σε όλες τις χώρες του κόσμου. Για να ενισχύσει και το δημόσιο Πανεπιστήμιο. Αυτός ο ανταγωνισμός, αυτή η άμιλλα, γι’ αυτό και ταυτόχρονα ενισχύεται και χρηματοδοτικά το δημόσιο Πανεπιστήμιο με τα χρήματα που σας είπα.

Ο δεύτερος πυλώνας είναι η χρηματοδότηση με διαφάνεια και κριτήρια. Παύει πλέον η κατανομή των κονδυλίων να γίνεται ανάλογα με το αν είναι γνωστός ο Πρύτανης, αν έχει κάποια κριτήρια, που είναι υποκειμενικά ή όχι. Εδώ, γίνεται με κριτήριο την επιβράβευση που έχουν τα Πανεπιστήμια, που έχουν υψηλά ποσοστά φοίτησης, ενισχύουν την διεθνοποίηση και παράγουν επιστημονική γνώση με εφαρμογή στην κοινωνία.

Ο τρίτος πυλώνας είναι η ασφάλεια, η ελευθερία, η ακαδημαϊκή λειτουργία. Μπαίνει πλέον τέλος στο καθεστώς ανομίας και στο καθεστώς παραβατικότητας, να είμαστε από τις ελάχιστες χώρες στην Ευρώπη όπου, εάν γίνεται ανομία οπουδήποτε, πλην του Πανεπιστημίου, να πατάσσεται, εάν, όμως, γίνεται μέσα στο Πανεπιστήμιο, εκεί να ισχύουν άλλοι κανόνες, λες και εκεί υπάρχει και λειτουργεί άλλο δικαιϊκό σύστημα.

Αυτό, λοιπόν, όπως αναλύθηκε νωρίτερα από τον κ. Υπουργό, νομίζω ότι είναι σαφέστατο το νέο πλαίσιο, που αναμένεται να υπάρξει, το επόμενο διάστημα. Η εξωστρέφεια, λοιπόν, είναι επιλογή, όχι πολυτέλεια και η εξωστρέφεια των ελληνικών Πανεπιστημίων είναι ότι οκτώ ελληνικά Πανεπιστήμια μπήκαν στα πρώτα 1.000 διεθνώς, ενώ το ΕΚΠΑ και το ΑΠΘ είναι στις 500 καλύτερες θέσεις παγκοσμίως.

Τα περιφερειακά Πανεπιστήμια, διότι, προέρχομαι από το Νομό Λάρισας, στη Θεσσαλία, το Πανεπιστήμιο Θεσσαλίας με περίπου 20.000 και πλέον φοιτητές, 35 τμήματα σε 5 πόλεις, έχει ένα σημαντικό αποτύπωμα στην κοινωνία της Θεσσαλίας, μιας Θεσσαλίας, που έχει χτυπηθεί πάρα πολύ τα τελευταία χρόνια.

Θα κλείσω, λέγοντας ότι η Κυβέρνηση αυτή απέδειξε στην πράξη ότι δεν φοβάται τις μεταρρυθμίσεις στην παιδεία. Δεν έχουν λήξει όλα τα θέματα, ούτε τα έχουμε αντιμετωπίσει όλα. Όμως, γίνεται μια σοβαρή δουλειά για να χτίσουμε ένα Πανεπιστήμιο ανοιχτό, ασφαλές και διεθνώς ανταγωνιστικό. Δεν αρκεί να έχουμε πολλά Πανεπιστήμια. Θέλουμε να έχουμε καλά Πανεπιστήμια.

Δεν αρκεί να μπαίνουν φοιτητές. Θέλουμε να αποφοιτούν, να βρίσκουν δουλειά και να μένουν στην πατρίδα μας. Με σχέδιο, διαφάνεια και πίστη στο ανθρώπινο δυναμικό της χώρας μας, η ανώτατη εκπαίδευση μπορεί να γίνει το εργαλείο για μια νέα εθνική αναγέννηση. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Καπετάνο.

Το λόγο έχει ο κύριος Παραστατίδης, εκ μέρους του ΠΑΣΟΚ- ΚΙΝΑΛ.

**ΣΤΕΦΑΝΟΣ ΠΑΡΑΣΤΑΤΙΔΗΣ**: Κύριε Πρόεδρε, κυρίες και κύριοι συνάδελφοι, πριν ξεκινήσω την ομιλία μου, να ευχηθώ καλή αρχή στο νέο Υπουργό, στη νέα ηγεσία του Υπουργείου συνολικά και να επισημάνω ότι είναι η τρίτη φορά, που αλλάζει ηγεσία το Υπουργείο Παιδείας, τα τελευταία 6 χρόνια, που κυβερνά η Νέα Δημοκρατία και, όπως σωστά επισήμανε και ο αξιότιμος Πρόεδρος της Επιτροπής, το νευραλγικό Υπουργείο Παιδείας είναι εξαιρετικά σημαντικό και απαιτεί συνέπεια, σταθερές πολιτικές και, βεβαίως, οι μεταρρυθμίσεις απαιτούν χρόνο, για να γίνουν. Οι συνεχείς αλλαγές δεν βοηθούν σε αυτή την κατεύθυνση.

Θέλω να κάνω, όμως, δύο - τρία σχόλια, που άκουσα από το νέο Υπουργό, τα οποία αφορούν την πολιτική της Κυβέρνησης. Το πρώτο έχει να κάνει με το ότι άκουσα κάποιους απόλυτους αριθμούς χρηματοδότησης στην Τριτοβάθμια, τα 800 εκατομμύρια του 2015-2019, επί Κυβερνήσεως ΣΥΡΙΖΑ, σε σχέση με τα 1,4 δισεκατομμύρια σήμερα. Είναι προφανές ότι απόλυτους αριθμούς μπορούμε να χρησιμοποιούμε σε μία κομματική εκδήλωση, στην τηλεόραση ίσως, αλλά εδώ είμαστε στην Επιτροπή Μορφωτικών Υποθέσεων και, ξέρετε, δεν μπορούμε να συγκρίνουμε απόλυτους αριθμούς, ούτε μήλα με πορτοκάλια. Είναι διαφορετικές οι περίοδοι, πρέπει να λαμβάνουμε υπόψη τα συγκριτικά στοιχεία, πρέπει να λαμβάνουμε υπόψη τα ποσοστά επί του ΑΕΠ. Είναι πολύ σημαντικό να είμαστε σοβαροί σε αυτά τα οποία λέμε, τουλάχιστον, στην Επιτροπή.

Δεύτερον, υπήρξε ένα αλαλούμ, στο θέμα της αντιμετώπισης της βίας, της αυστηροποίησης των ποινών και ακούσαμε για την αναστολή της φοιτητικής ιδιότητας από την Κυβέρνηση. Εγώ άκουσα τρεις διαφορετικές ανακοινώσεις από την Κυβέρνηση. Ξεκίνησε με αυτόματη διαγραφή, μετά πήγαμε στην αναστολή, μετά από οριστική ποινή και μετά πήγαμε στην αναστολή της φοιτητικής ιδιότητας, μετά από ποινική δίωξη. Εγώ τώρα δεν έχω καταλάβει, θα περιμένω τη διάταξη, αλλά έχει ενδιαφέρον να δούμε, εάν θα είναι αυτοδίκαιη αυτή η αναστολή, διότι, εάν δεν είναι αυτοδίκαιη, το θεσμικό πλαίσιο το υπάρχον είναι επαρκές, υπερεπαρκές, προβλέπει και τη διαγραφή του φοιτητή. Εάν είναι αυτοδίκαιη, αυτό σημαίνει ότι παρακάμπτεται αυτόματα το συνταγματικά κατοχυρωμένο αυτοδιοίκητο του πανεπιστημίου, δηλαδή, καλείται το πανεπιστήμιο, ουσιαστικά, να επικυρώσει αποφάσεις - προσέξτε έχει τεράστια σημασία αυτό - τίθεται εν αμφιβόλω το τεκμήριο της αθωότητας, αλλά και το συνταγματικά κατοχυρωμένο δικαίωμα της προηγούμενης ακρόασης. Άρα, περιμένω από την Κυβέρνηση να μας εξηγήσει, εάν θα είναι αυτοδίκαιη, γιατί, εάν μιλάμε για αυτοδίκαιη αναστολή, ξέρετε, αυτά συμβαίνουν, σε μονοπρόσωπα πολιτικά καθεστώτα. Δεν ξέρω, εάν αντιλαμβάνεστε την ευθύνη των όσων λέτε, ελπίζω να το κάνετε ή εάν πετάτε πυροτεχνήματα στον αέρα και δε θα κάνετε τίποτα ή εάν μιλάτε για αυτοδίκαιη αναστολή, ελπίζω να καταλαβαίνετε τι λέτε.

Τρίτον, έγινε μια αναφορά για τη βία και την αντιμετώπιση της βίας συνολικά στα πανεπιστήμια. Δεν κατάλαβα εγώ, είμαστε προς το καλύτερο, προς το χειρότερο, στα ίδια, τι ακριβώς συμβαίνει; Γιατί εάν είμαστε προς το χειρότερο και εάν η βία συνιστά ακόμα πρόβλημα για τα πανεπιστήμια και για τη χώρα γενικότερα, εγώ απλά θέλω να υπενθυμίσω ότι αυτή η Κυβέρνηση κυβερνά τα τελευταία 11 από τα 14 χρόνια. Στα τελευταία 14 χρόνια, τα 11 χρόνια είναι Κυβέρνηση της Νέας Δημοκρατίας. Εάν, λοιπόν, θέλει να κάνει μια αξιολόγηση και μια αυτοκριτική, φαντάζομαι ότι θα απευθυνθεί στον ίδιο της τον εαυτό. Εγώ λέω, λοιπόν, πολλά λόγια και ελάχιστα έργα από την Κυβέρνηση, τα τελευταία χρόνια, ελπίζουμε από τη νέα ηγεσία πολλά έργα και λιγότερα λόγια.

Θέλω να ευχαριστήσω, καταρχάς, θερμά τον Πρόεδρο της ΕΘΑΑΕ, για την εισαγωγική του τοποθέτηση. Στην εποχή της οικονομίας, της γνώσης, της τεχνητής νοημοσύνης, αλλά και των τεράστιων γεωπολιτικών ανακατατάξεων, στο πλαίσιο των οποίων κράτη και τεχνοολιγάρχες χρησιμοποιούν γνώση, τεχνολογία και καινοτομία, ως εργαλεία ισχύος, το πανεπιστήμιο και ιδιαίτερα το δημόσιο πανεπιστήμιο οφείλει να λειτουργήσει, ως αντίβαρο εκδημοκρατισμού της γνώσης, ως θεσμός διάχυσης της στους πολλούς, είτε αυτοί είναι πολίτες, είτε επιχειρήσεις, είτε κοινωνικές οργανώσεις.

Τα τελευταία χρόνια, στη χώρα μας, αντιμετωπίζουμε το μέλλον των πανεπιστημίων μας, όχι στη βάση ενός συνεκτικού εθνικού σχεδίου, που θα διαμορφωθεί από έναν ειλικρινή διάλογο - άλλωστε διάλογος δεν υπήρξε - που θα ενώνει τα πιο δυναμικά τμήματα του ελληνικού δημοσίου πανεπιστημίου, που θα αφουγκράζεται τις διεθνείς τάσεις και εξελίξεις, που θα αποτελεί μηχανισμό ανοδικής κοινωνικής κινητικότητας και εστία διαρκούς πειραματισμού. Έναντι αυτού, αυτό που συναντάμε είναι αποσπασματικότητα, ιδεολογικές παρωπίδες, ακραίο συγκεντρωτισμό, συνδυασμένο με εξίσου ακραία αναποτελεσματικότητα, έμφαση στην επικοινωνία και όχι στην ουσία και αυτά, δυστυχώς, είναι τα σημεία κατατεθέντα της Κυβέρνησης της Νέας Δημοκρατίας, όσο κι αν προσπαθεί να τα εξωραΐσει με a la carte αναφορές. Πρόκειται για μια πολιτική ταυτισμένη με την αποτυχία, έχουμε φιάσκο με την Πανεπιστημιακή Αστυνομία, φιάσκο με τα μη κρατικά πανεπιστήμια. Αυτή η Κυβέρνηση από εδώ, από αυτή την Αίθουσα, μας έλεγε ότι δεν θα γίνουν τα κολέγια πανεπιστήμια και έχουν γίνει τα κολέγια πανεπιστήμια του ενός ορόφου. Δεν έχει έρθει κάποιο πανεπιστήμιο από τη Γαλλία. Τα πανεπιστήμια ήταν συνεργαζόμενα και ήταν ήδη εδώ. Το παράδειγμα της Γαλλίας είναι εδώ, από το 1995, στην Πανόρμου. Αναβαθμίζονται, λοιπόν, τα κολέγια σε πανεπιστήμια και το μόνο πανεπιστήμιο, το οποίο έρχεται από το εξωτερικό είναι το κερδοσκοπικό Nicosia της Κύπρου, για να λέμε τα πράγματα με το όνομά τους.

Φιάσκο και με το νόμο Κεραμέως, που έχει αλλάξει, κατά το 1/3, μέσα σε λιγότερο από τρία χρόνια. Η κυρία Κεραμέως αξιολογήθηκε και αναβαθμίστηκε, πήγε στο Υπουργείο Εσωτερικών. Ο κύριος Πιερρακάκης, μετά το νόμο για τα πανεπιστήμια, αναβαθμίστηκε και αυτός, πήγε στο Υπουργείο Οικονομικών, αξιολόγηση και αυτή και τώρα έχουμε μια νέα ηγεσία, για την οποία, βεβαίως, δεν θα κάνω κάποια τυφλή κριτική. Εδώ είμαστε να την κρίνουμε πολιτικά και να την αξιολογήσουμε και εμείς και να συμφωνήσουμε ή να διαφωνήσουμε, αλλά όπου διαφωνήσουμε, να ξέρετε ότι θα υπάρξει αντιπολίτευση, η οποία θα είναι πολιτική, αλλά και σκληρή στο πεδίο των ιδεών.

Το ΠΑΣΟΚ υποστηρίζει αταλάντευτα την ανάγκη χάραξης μιας ολοκληρωμένης εθνικής στρατηγικής για την ανώτατη εκπαίδευση, την έρευνα και την καινοτομία, με χρονικό ορίζοντα, τουλάχιστον δεκαετίας. Μια στρατηγική, που θα συνδιαμορφωθεί, με διακομματική συναίνεση και θα στηρίζεται σε ποιοτικά, θεσμικά και δημοκρατικά θεμέλια. Για να συμβεί αυτό, απαιτείται αλλαγή παραδείγματος στους παρακάτω πυλώνες.

Πρώτον, αλλαγή στον τρόπο και τη φιλοσοφία της διοίκησης, αποσυγκέντρωση εξουσίας, πραγματική επιτελικότητα του Υπουργείου Παιδείας. Δεν είναι δυνατόν το Υπουργείο Παιδείας να λειτουργεί, ως γενικός δερβέναγας του ελληνικού πανεπιστημίου, με μικροδιοικητική λογική. Είναι αδιανόητο όλα τα καλά που συμβαίνουν στο ελληνικό πανεπιστήμιο να τα πιστώνεται ο εκάστοτε Υπουργός και για όλα τα στραβά να ενοχοποιούνται τα αποστερημένα από αρμοδιότητες και πόρους, όργανα διοίκησης. Σε ό,τι δε αφορά την ΕΘΑΑΕ, εάν θέλει να αποβάλει την ταμπέλα του εκφραστή προειλημμένων κυβερνητικών αποφάσεων, θα πρέπει να εξελιχθεί σε πραγματική Ανεξάρτητη Αρχή, με ενισχυμένο ρόλο, ώστε να λειτουργεί, ως ενδιάμεσος φορέας αξιολόγησης και υποστήριξης των ΑΕΙ, αλλά και να διαχειρίζεται τους μηχανισμούς χρηματοδότησης με αντικειμενικά και αξιοκρατικά κριτήρια.

Δεύτερον, ένας πραγματικός ακαδημαϊκός χάρτης της ανώτατης εκπαίδευσης, το είδαμε και στην παρουσίαση. Χρειάζεται ένας καλά τεκμηριωμένος και ορθολογικός σχεδιασμός του ενιαίου χώρου ανώτατης εκπαίδευσης και έρευνας, που θα λαμβάνει υπόψη πρώτον, τη δημογραφική συρρίκνωση, δεύτερον, την ανάγκη για ακαδημαϊκή ποιότητα και, τρίτον, τη σύνδεση με την περιφερειακή ανάπτυξη.

Τρίτον, ενίσχυση του αυτοδιοίκητου με λογοδοσία. Η ουσιαστική αυτοδιοίκηση των πανεπιστημίων δεν είναι προνόμιο, είναι συνταγματική επιταγή και ευρωπαϊκή υποχρέωση. Η πρακτική δείχνει ότι μεγάλο μέρος των δυσλειτουργιών των ιδρυμάτων οφείλεται στην υπερσυγκέντρωση αποφάσεων και στην περιορισμένη δυνατότητα προγραμματισμού. Η αναθεώρηση του τρόπου διακυβέρνησης των ΑΕΙ, η επαναδιατύπωση των ρόλων των οργάνων διοίκησης, πρέπει να γίνεται, με σεβασμό στην εσωτερική δημοκρατία και με στόχο τη θεσμική σταθερότητα.

Τέταρτον, ενιαίος χώρος ανώτατης εκπαίδευσης και έρευνας. Ο διαχωρισμός πανεπιστημίων και ερευνητικών κέντρων δεν ευνοεί την καινοτομία. Πρέπει να θεσπίσουμε έναν ενιαίο εθνικό μηχανισμό ερευνητικής πολιτικής, με μόνιμο Εθνικό Πρόγραμμα Έρευνας, σταθερή χρηματοδότηση των διδακτορικών σπουδών, ενεργοποίηση του θεσμού του μεταδιδάκτορα ερευνητή, δίκτυα συνεργασίας με τα ερευνητικά κέντρα και την ελληνική διασπορά, στο πλαίσιο μιας πολυεπίπεδης εκπαιδευτικής πολιτικής, που θα φτάνει μέχρι τα πέρατα του κόσμου, εκεί που οι Έλληνες και ο Ελληνισμός διαπρέπουν σήμερα.

Επιτέλους, τέλος σε αυτό το παράλογο ελληνικό παράδοξο του ακρωτηριασμού του τομέα της έρευνας και της καινοτομίας από το φυσικό του χώρο, το χώρο της Παιδείας, δηλαδή και να φύγει ουσιαστικά από το Υπουργείο Ανάπτυξης, δεν είναι εμπόρευμα η Παιδεία και δεν πρέπει να τη βλέπουμε έτσι.

Πέμπτον, διεθνοποίηση, όχι με λόγια, αλλά με πράξεις. Η Ελλάδα μπορεί και πρέπει να καταστεί εκπαιδευτικός κόμβος, για τα Βαλκάνια και την Ανατολική Μεσόγειο, όχι με τους αγοραίους όρους των Παραρτημάτων. Χρειαζόμαστε ευέλικτο θεσμικό πλαίσιο για την εισαγωγή αλλοδαπών φοιτητών, δομές υποδοχής και στήριξης εντός των πανεπιστημίων, θεσμικά κίνητρα για τη στελέχωση των ΑΕΙ, με διακεκριμένους καθηγητές από το εξωτερικό.

Έκτον, χρηματοδότηση και φοιτητική μέριμνα. Χωρίς εγγυημένους πόρους, καμία μεταρρύθμιση δεν μπορεί να είναι βιώσιμη. Δεν είναι δυνατόν να συζητάμε για το ελληνικό πανεπιστήμιο του 21ου αιώνα, που δεν μπορεί να ανακαινίσει τις βιβλιοθήκες του, να φτιάξει τουαλέτες στις Εστίες του, να διαφυλάξει την περιουσία του, την περιουσία του ελληνικού λαού.

Να προχωρήσω και να κλείσω, βάζοντας και ως έβδομο σημείο την ασφάλεια, με σεβασμό στην πανεπιστημιακή κοινότητα. Η βία και η παρανομία δεν έχουν θέση στα πανεπιστήμια. Η προστασία των ανθρώπων και των ιδρυμάτων είναι ευθύνη της Πολιτείας, σε συνεργασία με τις πρυτανικές αρχές. Είδαμε πρόσφατα το φιάσκο, στο οποίο καταλήγει η πολιτική, που υπαγορεύεται από ιδεολογικές αγκυλώσεις και εμμονές. Η τήρηση της νομιμότητας, η διαφύλαξη της ελευθερίας της έκφρασης και της διακίνησης των ιδεών, θα πρέπει να διασφαλιστεί από ένα συνδυασμό λύσεων, που θα συνδυάζει αποκεντρωμένες εξουσίες, καθώς τα ίδια τα πανεπιστήμια μπορούν να κατανοήσουν τις ευαίσθητες ισορροπίες και να απομονώσουν τις οργανωμένες ομάδες, που προκαλούν βία, θεσμικές λύσεις, με φαντασία και σεβασμό, σε αυτές τις ισορροπίες, όπως αυτή, που εμείς προτείναμε για τα πανεπιστημιακά σώματα φύλαξης, μία πρόταση νόμου, την οποία καταθέσαμε, όταν εσείς επιλέξατε να προχωρήσετε με την Πανεπιστημιακή Αστυνομία, η οποία ιδρύθηκε και αυτοκαταργήθηκε.

Κλείνω, λοιπόν, λέγοντας, ότι η δημόσια Ανώτατη Εκπαίδευση δεν είναι μόνο εθνικό κεφάλαιο, είναι ο καθρέφτης της φιλοδοξίας μας, ως κοινωνία, το που θέλουμε να πάμε, είναι βασικό γρανάζι για οποιοδήποτε εθνικό σχέδιο, που αγγίζει την ελληνική κοινωνία, την παραγωγή, την οικονομία. Αν θέλουμε πανεπιστήμια ελεύθερα, αξιόπιστα, διεθνοποιημένα, αν τα θέλουμε μοχλούς κοινωνικής κινητικότητας, εργαστήρια γνώσης, τροφοδότες του πειραματισμού και της δημιουργικότητας, οφείλουμε να δράσουμε με όραμα, γνώση και θεσμική σοβαρότητα.

Το ΠΑΣΟΚ παραμένει προσηλωμένο σε αυτή την πορεία, απαλλαγμένο από την τυραννία της επικοινωνίας και τη στασιμότητα ακραίων ιδεοληψιών. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι κ.κ. Αλεξοπούλου Χριστίνα, Αμυράς Γεώργιος, Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Βασίλειος, Οικονόμου Θωμαΐς (Τζίνα), Παππάς Ιωάννης, Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κασιμάτη Ειρήνη (Νίνα), Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σας ευχαριστούμε πολύ, κύριε Παραστατίδη, ο λόγος τώρα στην κυρία Πόπη Τσαπανίδου, εκ μέρους του Συνασπισμού Ριζοσπαστικής Αριστεράς - Προοδευτική Συμμαχία.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριε Πρόεδρε της ΕΘΑΑΕ, καλώς ήρθατε και σας ευχαριστούμε πολύ. Σας ακούγαμε, με μεγάλη προσοχή και τους δύο, να περιγράφετε την κατάσταση της Ανώτατης Εκπαίδευσης στην Ελλάδα και πραγματικά αναρωτιόμουν, αν υπάρχουν αυτά τα Χάρβαρντ, τα ΜΙΤ τα ελληνικά, στα οποία σπουδάζουν τα παιδιά μας, σήμερα ή αν περιγράφετε κάτι, που ανήκει στη «χώρα του Χάρι Πότερ», διότι αυτό που βιώνουμε εμείς, είναι ελαφρώς διαφορετικό.

Δηλαδή, εμείς αισθανόμαστε - και νομίζω, θα συμφωνήσουν πολλοί, που έχουν παιδιά στα πανεπιστήμια τα ελληνικά - ότι βιώνουμε μια περίοδο βαθιάς κρίσης, από το λύκειο, μέχρι και τα πανεπιστήμια, όχι μόνο σε επίπεδο χρηματοδότησης, αλλά θεσμική, πολιτική και αξιακή. Δηλαδή, ζούμε τη μετάλλαξη, το μετασχηματισμό του πανεπιστημίου, από θεσμό δημοσίου συμφέροντος, σε μηχανισμό συμμόρφωσης στις αγορές - στης αγοράς τα συμφέροντα - μέσα από τις πολιτικές αυτές, που ασκείτε και που αποδομούν την αυτονομία του, επιβάλλουν τη λογική της υποταγής στους αριθμούς και οδηγούν σε ένα ακαδημαϊκό περιβάλλον εξουθενωμένο, απονευρωμένο, αδύναμο να επιτελέσει τον κοινωνικό του ρόλο.

Και η Εθνική Αρχή Ανώτατης Εκπαίδευσης, ο θεσμός, που παρουσιάζεται, ως ο εγγυητής της ποιότητας, της διαφάνειας, στην πράξη, λειτουργεί, ως φορέας επιβολής κυβερνητικών επιλογών, που δεν υπηρετούν ούτε τη γνώση, ούτε την επιστημονική πρόοδο, ούτε τις ανάγκες της κοινωνίας. Επιπλέον, δεν αξιολογεί τις πολιτικές της Κυβέρνησης και δεν μετρά τι επίπτωση έχουν οι όποιες περικοπές η Κυβέρνηση ασκεί - η ελάχιστη βάση εισαγωγής, για παράδειγμα - σε αυτό που οδηγεί στη φοιτητική ανέχεια και στην έλλειψη μέριμνας.

Η κατάσταση που επικρατεί στα πανεπιστήμια είναι λίγο-πολύ γνωστή: Κτιριακά προβλήματα, ανεπάρκεια υποδομών, περιορισμός της έρευνας, υποβάθμιση της φοιτητικής μέριμνας - δεν χρειάζεται να τα αναφέρω περισσότερο. Θα μείνω, λοιπόν, σε κάποιες ερωτήσεις, που μου δημιουργήθηκαν, ακούγοντας σας, γιατί δεν θα μείνω στις προτάσεις του ΣΥ.ΡΙΖ.Α. - γνωστές είναι. Κατά την προσωπική μου άποψη, θα έπρεπε να υπάρχει ένα εθνικό στρατηγικό σχέδιο για την Εκπαίδευση στη χώρα, στο οποίο θα συμφωνήσουμε όλα τα Κόμματα και στο οποίο δεν θα έρθει ο επόμενος Υπουργός Παιδείας, αυτός που θα ανασχηματίζεται μέσα στην Κυβέρνηση, για να κάνει τις δικές του αλλαγές. Να συμφωνήσουμε όλοι πού πάει η χώρα, γιατί, όπως πολύ σωστά είπατε, κύριε Πρόεδρε, στην τελευταία διαφάνεια, για την οποία ομολογώ ήρθα για να ακούσω, με πολύ μεγάλο ενδιαφέρον και δεν άκουσα πολλά πράγματα.

Δηλαδή, βιώνουμε την 4η βιομηχανική επανάσταση, ζούμε στην εποχή της τεχνητής νοημοσύνης, ζούμε στην εποχή που η ασύγχρονη εκπαίδευση κυριαρχεί παντού στον κόσμο και δεν έχουμε κάποιον σχεδιασμό, κάποιο πλάνο, για το πώς αυτά θα τα αντιμετωπίσουμε. Δεν αναφερθήκατε, παρά μόνο επιγραμματικά. Επιγραμματικά και θα τα λύσουμε πως; Επιγραμματικά και θα κάνουμε τι, έτσι ώστε να μείνουμε σύγχρονοι και εμείς, για να μπορέσουμε να προσφέρουμε στα παιδιά αυτής της χώρας - στο μέλλον αυτής της χώρας- αυτό που πραγματικά χρειάζονται και αυτό, που μπορούν να κάνουν, αξιοποιώντας όλα αυτά τα εργαλεία, που υπάρχουν σήμερα;

Αφήνω τις θέσεις τις δικές μας, λοιπόν, στην άκρη, δεν θα έρθω και στα όσα είπε ο εκπρόσωπος του ΠΑΣΟΚ, ο αγαπητός συνάδελφος, θα μείνω λιγάκι, στο πώς εσείς βλέπετε το μέλλον της εκπαίδευσης στην Ελλάδα. Και από τους δύο σας - περισσότερο βεβαίως και από εσάς - παρουσιάσατε το παρόν με υπέροχα «χρώματα», πραγματικά μη-ρεαλιστικά, αλλά υπέροχα και μιλήσατε για το μέλλον, ρίχνοντας το βάρος στη διεθνοποίηση. Συμφωνούμε όλοι, βεβαίως, να βγούμε προς τα έξω, τα ελληνικά πανεπιστήμια να βγουν προς τα έξω, μόνο που εσείς τη διεθνοποίηση την εννοείτε αντίστροφα, να έρθουν τα ξένα πανεπιστήμια στην Ελλάδα και αυτό να οδηγήσει τη δημόσια εκπαίδευση σε μαρασμό. Και αυτό φαίνεται πια, ότι είναι το σχέδιο, το οποίο υπηρετείτε: «Απαξιώστε τη δημόσια εκπαίδευση, αφήστε τη χωρίς καθηγητές, αφήστε τη, χωρίς κτίρια, χωρίς campus, χωρίς εστίες, χωρίς χρηματοδότηση, αφήστε τη να μαραζώσει και δώστε άδειες στα 12 αυτά πανεπιστήμια».

Θυμάμαι τη Σορβόννη και έλεγα, «Α, θα έρθει η Σορβόννη στην Ελλάδα! Πώς να διαφωνήσω σε αυτό, με τι ψυχή να διαφωνήσω σε αυτό;» Φέρατε τη Σορβόννη, που λειτουργεί από το 1900, σε έναν όροφο κάπου και φέρατε κι άλλα 9-10 κολέγια, τα οποία είναι εδώ, επίσης πολλά χρόνια. Δεν είδαμε να έρχεται το ΜΙΤ και το Χάρβαρντ και να ανοίγουν Σχολές εδώ. Είναι ένα θέμα, το οποίο θα ήθελα λιγάκι να μας το πείτε παραπάνω.

Επίσης, τα διαφημίζετε ότι έρχονται, αλλά μην ξεχνάτε το περίφημο 16. Περιμένουμε την απόφαση του Συμβουλίου της Επικρατείας. Είστε τόσο σίγουροι για την απόφαση αυτή, ότι δεν «σκοντάφτει» στη συνταγματικότητα; Υπάρχουν προσφυγές, περιμένουμε την απόφαση, πώς πανηγυρίζετε, πού ξέρετε την απόφαση στο Συμβούλιο της Επικρατείας στα θέματα αυτά;

Σχέδιο, λοιπόν, ξεκάθαρο απαξίωσης της δημόσιας εκπαίδευσης, έτσι ώστε να στείλετε τα παιδιά του κόσμου στα ιδιωτικά πανεπιστήμια, τα κολέγια αυτά, που αναβαθμίζονται σε ιδιωτικά πανεπιστήμια. Στην πράξη, μπορεί να είναι και πιο φτηνό, μεταξύ μας τώρα, διότι για να σπουδάσει ο Έλληνας γονιός το παιδί του σε μια περιφερειακή πόλη, «καλή επιτυχία» να του βρει σπίτι και «καλή επιτυχία» να το συντηρήσει, γιατί δεν υπάρχει καμία λογική και δεν σας άκουσα να λέτε «θα φροντίσουμε τα παιδιά που πηγαίνουν σε περιφερειακά πανεπιστήμια, να έχουν να μείνουν κάπου τον πρώτο, τον δεύτερο, τον τρίτο, τον τέταρτο χρόνο των σπουδών τους, αν ανήκουν σε ευάλωτες οικογένειες». Παντού στο εξωτερικό δίνεται αυτή η παροχή, στην Ελλάδα, «καλή επιτυχία» και όταν καταφέρεις να βρεις μία Εστία - γιατί πραγματικά δεν γίνεται να παρακολουθήσεις τα μαθήματα, στα οποία δικαίως πέρασες, δίνοντας το αίμα σου και τον κόπο σου μια ζωή, τότε είσαι αντιμέτωπος με όλη αυτή την αθλιότητα που βλέπουμε.

Εγώ ντρέπομαι και ζητώ συγγνώμη από τα παιδιά μας, που ζουν υπό αυτές τις συνθήκες στις φοιτητικές Εστίες και όταν πας να παρακολουθήσεις το μάθημα σου, κινδυνεύεις να πέσεις και από το παράθυρο, όπως έπεσαν φοιτητές από το παράθυρο.

Μου λένε καθηγητές, ότι πέφτουν ακόμη παιδιά, που δεν βρίσκουν να καθίσουν μέσα στις τάξεις. Κουβέντα γι’ αυτό. Γιατί, ξέρετε και οι υποδομές κάτι λένε. Για φανταστείτε εμείς εδώ, ας πούμε τώρα, να ήμασταν ένας προς στον άλλον και να πέφταμε από τις τζαμαρίες.

Το δεύτερο, που ήθελα να σας πω. Στην Ανεξάρτητη Αρχή, στον κύριο Μήτκα, θα αναφερθώ. Σας άκουσα να λέτε ότι η Ανεξάρτητη Αρχή είναι η γέφυρα μεταξύ πανεπιστημίων και Υπουργείου Παιδείας, που λειτουργεί με ασφάλεια και με αμεροληψία. Είδα και στη διαφάνεια να λέτε «να είναι και να φαίνεται δίκαιη και αντικειμενική». Θέλω να σας ρωτήσω και ελπίζω να έχω το χρόνο να ακούσω τα σχόλιά σας. Γιατί η Εθνική Αρχή Ανώτατης Εκπαίδευσης σιωπά μπροστά σε αυτές τις καταγγελίες, που δέχεται, από τους πανεπιστημιακούς για αδιαφανείς διαδικασίες, εξοργιστικές καθυστερήσεις στην αξιολόγηση των ερευνητικών προγραμμάτων; Μεροληψία υπέρ ημετέρων σας λένε.

Τι λέτε γι’ αυτό; Πώς δικαιολογείτε το άλλο, που σας καταγγέλλουν, τον ακραίο γραφειοκρατικό φόρτο, που επιβάλλετε στα πανεπιστήμια και απορροφάτε ανθρώπινους πόρους σε ατέρμονες διαδικασίες, χωρίς κανένα ουσιαστικό όφελος για την έρευνα, τη διδασκαλία ή την ακαδημαϊκή ανάπτυξη; Τι θα κάνετε, για να μειώσετε το φόρτο αυτό και να επανακαθορίσετε τα κριτήρια αξιολόγησης, βάσει ουσιαστικών και επιστημονικών αναγκών; Ή πώς απαντάτε στην ευρεία κριτική των Τμημάτων και των Συγκλήτων, ότι οι διαδικασίες αξιολόγησης επιβαρύνουν, δυσανάλογα, τα ήδη υποστελεχωμένα ιδρύματα, αποσπώντας χρόνο και ανθρώπινο δυναμικό από την έρευνα και τη διδασκαλία;

Θα ήθελα επίσης, να σας ρωτήσω, πώς απαντάτε στις άλλες επικρίσεις, ότι η Αρχή σας λειτουργεί, ως μηχανισμός πίεσης των ιδρυμάτων προς ιδιωτικο-οικονομική λειτουργία - κάπως το είδα και στις διαφάνειες - αντί να αποτελεί ένα θεσμικό υπερασπιστή των δημοσίων πανεπιστημίων, έναντι σε αυτές τις κυβερνητικές παραλείψεις;

Σας άκουσα επίσης να λέτε, ότι «η Αρχή είναι μέλος του συλλόγου των αντίστοιχων αρχών του εξωτερικού». Και πρέπει τώρα να σας πω ότι καλό είναι να προετοιμαστείτε ψυχολογικά, για να νιώσετε λιγάκι μια μοναξιά σε αυτούς τους συλλόγους, που είσαστε μέλη και που περήφανα μας το ανακοινώσατε, γιατί πάρα πολλές χώρες ετοιμάζονται να καταργήσουν αρμόδιους φορείς. Είδαν ότι δεν ήταν τόσο αποτελεσματικοί όσο περίμεναν ή είδαν ότι δεν έχει αποτέλεσμα στην πράξη και ετοιμάζονται να τους καταργήσουν. Για παράδειγμα, κορυφαία πανεπιστήμια στην Ευρώπη, στην Ολλανδία, στις σκανδιναβικές χώρες, στις Ηνωμένες Πολιτείες, αρνούνται ή αποχωρούν ή ετοιμάζονται να φύγουν από συστήματα αξιολόγησης κατάταξης. Η Γαλλία, πρόσφατα, κατήργησε τον αντίστοιχο θεσμό, λόγω της αποτυχίας να ενισχύσει ουσιαστικά την εκπαίδευση, αλλά και την έρευνα. Μήπως και εδώ πρέπει να το ξαναδούμε λιγάκι καλύτερα ή τουλάχιστον με άλλη ματιά το θέμα αυτό, πιο διευρυμένη;

Επίσης, σε άλλες ευρωπαϊκές χώρες, ακολουθείται το μοντέλο της Εθνικής Αρχής Ανώτατης Εκπαίδευσης. Αν τις ξέρετε, ποιες είναι; Ποιες υπάρχουν; Ποιες το στηρίζουν, δηλαδή, ποιες το διατηρούν ακόμη; Και πώς σχολιάζετε αυτή την απόφαση της Γαλλίας να το καταργήσει θεσμό αυτόν;

Είπατε, πως εισάγονται οι φοιτητές στα πανεπιστήμια, το έχω σημειώσει. Και το έχω σημειώσει, γιατί είπατε, κύριε Υπουργέ, ότι μπαίνουν στα πανεπιστήμια με την κάρτα, που έχουν, με το τσιπάκι. Για να μπουν, βέβαια, τα παιδιά με την κάρτα με το τσιπάκι, πρέπει να έχουν περάσει στο πανεπιστήμιο. Και θέλω να σας ρωτήσω εγώ, με την ελάχιστη βάση εισαγωγής, ποιο είναι το όφελος; Πώς έχετε τεκμηριώσει ότι πραγματικά έχει ωφεληθεί η ελληνική εκπαίδευση από την ελάχιστη βάση εισαγωγής, όταν σχεδόν το σύνολο της Ευρώπης αποχωρεί από αυτά τα «εξετασιοκεντρικά» συστήματα και φεύγει από τις εξετάσεις; Μπαίνει με το βαθμό απολυτηρίου, μπαίνει με την εικόνα τη συνολική στα σχολεία. Μπαίνει, δηλαδή, με εντελώς διαφορετικά κριτήρια. Εμείς επιμένουμε να βάζουμε τα παιδιά στο άγχος των εξετάσεων, σε ένα αναχρονιστικό μοντέλο, ειδικά στην εποχή της τεχνητής νοημοσύνης και της μη δια ζώσης παρακολούθηση μαθημάτων. Εμείς επιμένουμε εκεί να το κρατήσουμε, θαρρείς και είναι το «Άγιο Δισκοπότηρο» η εισαγωγή στις εξετάσεις, βάσει της ελάχιστης βάσης εισαγωγής.

Υπάρχει, λοιπόν, έρευνα; Υπάρχει μια μελέτη; Έχετε βάλει τους φοιτητές, τους ερευνητές σας να καθίσουν να δουν ποιο είναι το αποτέλεσμα; Να το ακούσουμε, να το καταλάβουμε και εμείς.

Σας άκουσα να λέτε για τα 950 άτομα μέλη ΔΕΠ στο σύνολο. Εξαιρετικά. Όμως, το έχω στις σημειώσεις μου, γιατί δεν το θυμάμαι απ’ έξω. Πόση είναι η αναλογία - γιατί εσείς μπορεί να παίρνετε τους καινούργιους – όμως, εμείς εδώ έχουμε αναλογία διδασκόντων προς φοιτητές. Έναν καθηγητή για 47 φοιτητές. Ο μέσος όρος στην Ευρώπη είναι 1 προς 13. Εγώ δεν θα το υπερηφανευόμουνα. Θα έλεγα ότι κάνουμε προσπάθεια. Αυξάνουμε. Ακόμη, όμως δεν έχουμε καλή εικόνα. Και είστε έξι χρόνια Κυβέρνηση.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** *(ομιλεί εκτός μικροφώνου)* …. Είναι και ενεργοί και ανενεργοί φοιτητές. Πρέπει, λοιπόν να δούμε την αναλογία και να αποφασίσουμε ποιοι είναι φοιτητές.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Μάλιστα. Ενώ στα υπόλοιπα πανεπιστήμια σε πετάνε έξω μετά τα δύο χρόνια, πέραν της τετραετίας ή της τριετίας. Μα, τι λέμε τώρα;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** *(ομιλεί εκτός μικροφώνου)* …. Στον πρώτο χρόνο, όχι στο δεύτερο.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Μάλιστα. Απαντήστε, όμως σε αυτή την αναλογία. Απαντήστε στο πώς είναι δυνατόν να έχουμε τη χαμηλότερη χρηματοδότηση σε ολόκληρη την Ευρώπη, σε σχέση με το ΑΕΠ της χώρας, βεβαίως για την εκπαίδευση. Γιατί δεν μπορείτε να το αυξήσετε αυτό; Γιατί είναι ο στόχος σας. Γι’ αυτό δεν μπορείτε να το αυξήσετε είναι η απάντηση. Γιατί δεν σας ενδιαφέρει να το αυξήσετε. Γιατί σας ενδιαφέρει να ρίξετε χρήματα σε άλλους κωδικούς στον προϋπολογισμό της χώρας, όχι στην εκπαίδευση, όχι στα παιδιά μας, όχι στο μέλλον μας, όχι στο μέλλον αυτής της ίδιας της χώρας, στο αύριο.

Αυτά σε γενικές γραμμές. Σας ευχαριστώ πολύ για το χρόνο σας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κυρία Τσαπανίδου. Το λόγο έχει η κυρία Διγενή, εκ μέρους του Κομμουνιστικού Κόμματος Ελλάδος.

**ΑΣΗΜΙΝΑ (ΣΕΜΙΝΑ) ΔΙΓΕΝΗ:** Ευχαριστώ πολύ, κύριε Πρόεδρε. Θα ήθελα να ξεκινήσω, λέγοντας πως η σημερινή γενιά των φοιτητών, όπως και πολλές προηγούμενες, κουράστηκαν να ακούν για αναδιαρθρώσεις, δήθεν εκσυγχρονισμούς, νέους ορίζοντες και για αντιμετώπιση παθογενειών των πανεπιστημίων, με εύηχους και εφευρετικούς τίτλους.

Η πραγματικότητα, που ζουν, μέσα στα πανεπιστήμια, οι φοιτητές και οι εργαζόμενοι, αποδεικνύει ότι κάθε αναδιάρθρωση, που έρχεται, με το μανδύα του εκσυγχρονισμού, μας γυρνάει μερικές δεκαετίες πίσω, πάντα. Αυτό το καταφέρνετε. Τι να πούμε; Να πούμε για τον άδικο νόμο για τις διαγραφές φοιτητών, που παλεύουν κόντρα στα εμπόδια, που τους βάζει η πολιτική σας να ολοκληρώσουν τις σπουδές τους;

Για το ότι η κατάσταση με το κόστος ζωής και σπουδών έχει φτάσει στο απροχώρητο; Εστίες μόνο για δείγμα, που δεν καλύπτουν τις ανάγκες, εμπορευματοποίηση προγραμμάτων σπουδών, επιβολή διδάκτρων.

Για το ξεδόντιασμα επαγγελματικών δικαιωμάτων από τα πτυχία και τη μετατροπή τους σε προσόντα με ημερομηνία λήξης;

Για τον καταδικασμένο στη λαϊκή συνείδηση νόμο Πιερρακάκη για τα ιδιωτικά πανεπιστήμια, που διαχωρίζει ακόμη περισσότερο τους φοιτητές, με κριτήριο το πορτοφόλι της οικογένειας;

Για τις διάφορες αναδιαρθρώσεις του ακαδημαϊκού χάρτη, που έχουν στις πλάτες τους όλοι, και η Νέα Δημοκρατία και το ΠΑΣΟΚ και ο ΣΥΡΙΖΑ και έκαναν πειραματόζωα τους φοιτητές, που σε άλλο τμήμα έμπαιναν και από άλλο έβγαιναν, ενώ ακόμα και σήμερα ταλαιπωρούνται δεκάδες χιλιάδες, γιατί τα επαγγελματικά τους δικαιώματα βρίσκονται στον αέρα, μετά τις συνεχείς αλλαγές τίτλων σπουδών, συγχωνεύσεις και καταργήσεις τμημάτων;

Να πούμε για την τραγική υποστελέχωση και υποχρηματοδότηση των πραγματικών αναγκών των πανεπιστημίων, που είναι η άλλη όψη της υπερχρηματοδότησης της έρευνας για πολεμικούς Νατοϊκούς σκοπούς ή επιχειρηματικές δραστηριότητες; Για την αξιολόγηση των πανεπιστημίων μας, σαν να είναι επιχειρηματικές μονάδες, με κριτήρια της αγοράς και των πωλήσεων, που κάνουν, αντί να στηρίζονται σε κυψέλες γνώσης, μάθησης, έρευνας, ανοίγματος των οριζόντων της νέας γενιάς;

Για τη μετακύλιση σημαντικών λειτουργιών και υπηρεσιών των πανεπιστημίων μας σε ιδιώτες; Από τη σίτιση και την καθαριότητα, μέχρι τα έργα για την ασφάλεια των υποδομών, με γνωστά πολλά παρατράγουδα και προβλήματα.

Όλα αυτά και άλλα, που θα μπορούσαμε να πούμε, είναι τα αποτελέσματα της εφαρμογής της πολιτικής της Ευρωπαϊκής Ένωσης, στο πλαίσιο του ενιαίου χώρου εκπαίδευσης από όλες, διαχρονικά, τις κυβερνήσεις και έχουν κάνει το βίο αβίωτο στον κόσμο των πανεπιστημίων, στον οποίο σήμερα υπόσχεται και άλλες αναδιαρθρώσεις.

Να είστε σίγουροι πως απέναντι σε αυτές, όπως και στις προηγούμενες, θα βρείτε εμπόδια.

Οι φοιτητές, με τη νίκη της Πανσπουδαστικής, έστειλαν ένα πανελλαδικό μήνυμα καταδίκης της κυρίαρχης πολιτικής και διεκδίκησης για τη ζωή και τις σπουδές, που τους αξίζουν. Τώρα, συνεχίζουν να αγωνίζονται, ενάντια στην εγκληματική πολιτική, που εκτροχιάζει τη ζωή τους, με ένα φοιτητικό κίνημα, μαζικό, οργανωμένο, που βάζει μπροστά τις σύγχρονες ανάγκες τους.

Η Κυβέρνηση φοβάται και μετράει τη στάση των φοιτητών. Είναι χαρακτηριστικό, ότι η πίεση, που έχει ασκήσει ο συντονισμένος αγώνας τους, ενάντια στις διαγραφές, έχει αναγκάσει την Κυβέρνηση να δυσκολεύεται να προχωρήσει στην άμεση εφαρμογή του νόμου και να μεταθέτει τις ανακοινώσεις, για μετά τις φοιτητικές εκλογές.

Πιο συγκεκριμένα, για τα θέματα, που συζητάμε σήμερα και αφορούν στην αναδιαμόρφωση του ακαδημαϊκού χάρτη, πρώτον, έχουμε πείρα από όσες έχουν γίνει. Σχεδόν 15 χρόνια τώρα, κανένα πρόβλημα δεν λύθηκε, αν και από το 2011 μέχρι σήμερα, όλες οι κυβερνήσεις έχουν φέρει σχεδόν 10 νόμους για τα πανεπιστήμια, όλους, βέβαια, με το μανδύα της καλύτερης σύνδεσης με την αγορά εργασίας, η κατάσταση σε ό,τι αφορά το πρόβλημα της ανεργίας των πτυχιούχων δεν βελτιώνεται. Στους νέους πτυχιούχους 25 - 34 ετών, η χώρα μας παραμένει στην πρώτη θέση στο ποσοστό ανεργίας τους, με διαφορά, ανάμεσα στις χώρες της Ευρωπαϊκής Ένωσης και όχι μόνο. Οι δε άνεργες γυναίκες πανεπιστημιακής εκπαίδευσης καταγράφονται, το 2022, στο 63,84% του συνόλου των άνεργων πτυχιούχων. Αν μάλιστα λάβουμε υπόψη και την ετεροαπασχόληση, που δεν καταγράφεται στις στατιστικές, γίνεται αντιληπτό ότι το ποσοστό των πτυχιούχων, που δεν εργάζονται στο αντικείμενο, που σπούδασαν, είναι πολύ μεγαλύτερο. Και ενώ έχει διαμορφωθεί αυτή η κατάσταση, έχουμε μπροστά μας νέα πειράματα, με κλεισίματα και συγχωνεύσεις τμημάτων και σχολών. Όλοι οι δείκτες και όλα τα στατιστικά τους στοιχεία επιβεβαιώνουν ότι οι ανάγκες των φοιτητών να σπουδάσουν ολοκληρωμένα και των αποφοίτων να εργαστούν στο αντικείμενό τους, προσφέροντας στην κοινωνία, δεν μπορούν να βρουν απαντήσεις σε αυτά, που λέει η Ευρωπαϊκή Ένωση, οι κυβερνήσεις και τα Κόμματα του συστήματος και οι οποίες χειροτερεύουν την κατάσταση.

Δεύτερον, οι ίδιοι λέτε πως θα γίνουν, με κριτήρια βιωσιμότητας, δηλαδή, κόστους - οφέλους και όχι με βάση τις επιστημονικές ανάγκες και εξελίξεις. Τι σημαίνει αυτό; Η πρόσφατη πείρα μας από το «τμήμα Φρανκενστάιν», που φτιάξατε, στο Δημοκρίτειο Πανεπιστήμιο Θράκης, όπου συγχωνεύσατε τρία διαφορετικά επιστημονικά αντικείμενα και προσθέσατε και ένα τέταρτο, επίσης άσχετο, μας προϊδεάζει, πολύ αρνητικά, γι’ αυτό που ετοιμάζετε.

Τρίτον, θεσμοθετήσατε την ελάχιστη βάση εισαγωγής, αδειάσατε και λόγω κόστους δεκάδες τμήματα των περιφερειακών πανεπιστημίων και τώρα έρχεστε να τα κλείσετε, αντί να τα στηρίξετε. Προς τι η βιασύνη αυτή; Σχετίζεται με την ίδρυση των ιδιωτικών πανεπιστημίων;

Τέταρτον και σημαντικότερο, θα μας βρείτε απέναντι, θα βρείτε το Κ.Κ.Ε. απέναντί σας σε οποιαδήποτε εξέλιξη υπάρξει, εις βάρος των μορφωτικών δικαιωμάτων των φοιτητριών και των φοιτητών, όπως πάντα. Πέρα από τις διαγραφές, το επόμενο διάστημα, προχωρά η ίδρυση ιδιωτικών πανεπιστημίων, οι συγχωνεύσεις και το κλείσιμο τμημάτων, καθώς και οι εξελίξεις, που ετοιμάζει το Υπουργείο Παιδείας και αφορούν τη λειτουργία και τη χρηματοδότηση των πανεπιστημίων και τις φοιτητικές εστίες. Μέσα από τους συλλόγους τους, οι φοιτητές θα συνεχίσουν να παλεύουν για αύξηση της κρατικής χρηματοδότησης στο πανεπιστήμιό τους, για δωρεάν στέγαση, σίτιση, φοιτητική μέριμνα για όλους. Με τις κινητοποιήσεις τους υπογράφηκε, φέτος, σύμβαση, για να μειωθεί η κάρτα μετακίνησης για το αστικό λεωφορείο, ουσιαστική ανακούφιση για χιλιάδες παιδιά. Παντού, σε όλες τις σχολές τους αναμετριούνται, καθημερινά, με ελλείψεις σε υποδομές, εργαστηριακό εξοπλισμό, ακόμα και με στοιχειώδη ζητήματα, όπως η θέρμανση και η χωρητικότητα σε αίθουσες. Δυναμώνουν τον αγώνα, για να χτιστούν νέες εστίες, να αξιοποιούνται κτίρια στο κέντρο, ως εστίες, να ανακαινιστούν τα ήδη υπάρχοντα κτίρια εστιών, να αυξηθεί το στεγαστικό επίδομα και να το παίρνουν οι περισσότεροι. Επειδή μιλήσατε για ασφάλεια, να θυμηθώ εκείνο το φοιτητή, που έπεσε από το παράθυρο του ΑΠΘ, γιατί δεν χώραγε στην αίθουσα και ήταν αναγκασμένος να κάθεται στο περβάζι, αλλά και εκείνον του ασανσέρ πάλι στο ΑΠΘ, που έπεσε στο κενό, όπως ακριβώς πέφτουν και οι μεγαλοστομίες σας και οι υπερβολές σας και τα «θα» σας.

Επιστρέφω στα «αν». Το ζήτημα είναι, αν θα συνεχίσουν να έχουν δωρεάν μεταπτυχιακά στο πανεπιστήμιο τους, κόντρα στην προσπάθεια Υπουργείου, διοικήσεων, ΔΑΠ, να βάλουν δίδακτρα, αν η παιδαγωγική επάρκεια θα βρίσκεται ενσωματωμένη και αναβαθμισμένη στα πτυχία των καθηγητικών σχολών τους, κόντρα στις χρόνιες προσπάθειες, που τις αποκρούουν, κάθε χρόνο, για την απόσπαση της. Η διαχρονική πολιτική όλων όσοι έχουν κυβερνήσει, που ευθυγραμμίζεται, με τη στρατηγική της Ευρωπαϊκής Ένωσης και του ΟΟΣΑ, δεν μπορεί να δώσει καμία απάντηση και λύση στα πραγματικά προβλήματα της τριτοβάθμιας εκπαίδευσης, αντιθέτως και τα αναπαράγει και τα διευρύνει. Η ποιότητα της διασύνδεσης ενός πανεπιστημίου με την κοινωνία ποσοτικοποιείται, με βάση τις πωλήσεις εκπαιδευτικών προϊόντων, προγράμματα διά βίου μάθησης, κοινά και διπλά προγράμματα και λοιπά ή και ερευνητικών προϊόντων, πατέντες, τεχνοβλαστοί, νεοφυείς επιχειρήσεις, συμπράξεις με επιχειρήσεις, συμμετοχή στο μετοχικό κεφάλαιο επιχειρήσεων κ.λπ., ενώ η ποσοτικοποίηση της διεθνοποίησης περιλαμβάνει τις πωλήσεις ξενόγλωσσων προγραμμάτων σπουδών.

Τελειώνοντας, μη ξεχάσουμε ακόμη το ότι βαφτίζουν ακαδημαϊκή ελευθερία τη φίμωση και τα δίδακτρα. Είδαμε στην πράξη τι ακριβώς σημαίνει αυτό. Να τονίσω πως η αντιμετώπιση των φαινομένων βίας, ως μέρος του ορισμού της ακαδημαϊκής ελευθερίας, είναι το ιδεολόγημα, που αξιοποιήθηκε από τις κυβερνήσεις, τα προηγούμενα χρόνια, π.χ. για να τεκμηριωθεί η κατάργηση του πανεπιστημιακού ασύλου. Ενδεικτικό του πόσο ευρύχωρο είναι το περιεχόμενο της λέξης «βία», είναι ότι στις αξιολογήσεις της χώρας, σχετικά με το βαθμό ακαδημαϊκής ελευθερίας των πανεπιστημίων μας, υπήρξε αρνητική αναφορά σε αντιδράσεις φοιτητών και διδασκόντων, ενάντια στην πανεπιστημιακή αστυνομία. Έτσι, η ακαδημαϊκή ελευθερία τελικά ορίζεται, ως ελευθερία, για τους ομίλους και τις ορέξεις τους να αξιοποιούν τις υποδομές, το προσωπικό και τη σφραγίδα των πανεπιστημίων προς όφελος της κερδοφορίας τους. Γι’ αυτήν την επιχειρηματική ελευθερία αποτελεί πρόβλημα και πνίγεται κάθε φωνή διεκδίκησης, όσο για τις ελλείψεις προσωπικού και υποδομών, όπου υπάρχουν, είναι ευθύνη της Κυβέρνησης να αντιμετωπίζονται και δεν μπορούν, σε καμία περίπτωση, να αποτελούν άλλοθι για καταργήσεις ή συγχωνεύσεις τμημάτων. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει η κυρία Ασημακοπούλου, εκ μέρους της Κοινοβουλευτικής Ομάδας της Ελληνικής Λύσης – Κυριάκος Βελοπούλας.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ**: Κύριε Πρόεδρε, κύριε Υπουργέ, κυρίες και κύριοι συνάδελφοι, την εβδομάδα, που μας πέρασε, έφυγε από κοντά μας ο σπουδαίος αρχαιολόγος και ομότιμος καθηγητής κλασικής αρχαιολογίας του πανεπιστημίου Αθηνών, Πάνος Βαλαβάνης. Το ενδιαφέρον του για τη διάχυση της έρευνας και της γνώσης, όχι μόνο στους φοιτητές του, αλλά και στο ευρύ κοινό και κυρίως στους μαθητές, ήταν μοναδικό. Το συγγραφικό του έργο τεράστιο. Η ελληνική ανώτατη εκπαίδευση έχασε έναν ακούραστο ερευνητή. Τα ειλικρινή μας συλλυπητήρια στην οικογένειά του και σε όλους όσους τον γνώρισαν και τον αγάπησαν.

Η συζήτηση για την ανώτατη εκπαίδευση στην Ελλάδα είναι εξαιρετικά κρίσιμη, όχι μόνο διότι αφορά το μέλλον των νέων μας, αλλά και διότι συνδέεται άμεσα με τη στρατηγική επιβίωση και πρόοδο του έθνους. Σήμερα, δεν συζητάμε απλώς για την ανώτατη εκπαίδευση, συζητάμε για το μέλλον της χώρας, για τη νέα γενιά, για το ποιοι είμαστε και το που πάμε. Είναι ένας θεσμός, που κουβαλά στην πλάτη του το βάρος της εθνικής μας ταυτότητας και της ιστορικής μας κληρονομιάς. Η Ελληνική Λύση πιστεύει στην αριστεία, στην αξιοκρατία και στο εθνικό συμφέρον. Η δημόσια ανώτατη εκπαίδευση πρέπει να διαφυλάσσεται, αλλά και να βελτιώνεται, συνεχώς. Δεν μπορούμε να επιτρέπουμε στα ιδρύματα μας να μετατρέπονται σε καταφύγια ανομίας ή σε πεδία κομματικών συγκρούσεων. Δεν μπορεί να υπάρχει ποιότητα σπουδών, όταν φοιτητές και καθηγητές ζουν, υπό τον φόβο των «μπαχαλάκηδων». Η ανομία δεν έχει θέση στα πανεπιστήμια μας. Δεν υπάρχει γνώση, χωρίς ασφάλεια. Το επεισόδιο στις 30 Απριλίου, στη Νομική, ανέδειξε, για μία ακόμη φορά, τα κενά ασφαλείας στα ελληνικά πανεπιστήμια, παρόλο που η Κυβέρνηση έχει νομοθετήσει δύο φορές, με το ν. 4777/2021 και με το ν. 4957/2022, τα μέτρα ασφαλείας δεν εφαρμόστηκαν. Στις πιο πρόσφατες ερωτήσεις, σχετικά με την ασφάλεια των ΑΕΙ, στις 27/7/2023, 26/11/2024 και 26/2/2025, απαντήσεις από το ΥΠΕΘΑ δεν πήραμε.

Σε προηγούμενη ερώτησή μας, την 1/11/2021, απάντησε ο τότε Υφυπουργός. Από την απάντηση φαίνεται ότι στο ΕΚΠΑ είχε εγκατασταθεί σύστημα ελεγχόμενης πρόσβασης, γεγονός που δεν επιβεβαιώνεται στα επεισόδια της Νομικής, στις 30/4/2025.

Στην Ελληνική Λύση το λέμε χρόνια: Καταργείστε τις κομματικές παρατάξεις, αποβάλλετε όλους τους ταραξίες από τα πανεπιστήμια, με υποχρέωση κοινωνικής εργασίας και αποζημίωσης για ό,τι καταστρέφουν. Απέναντι σε αυτή την αποδόμηση, η Ελληνική Λύση σηκώνει τοίχο, με αξιοκρατία, με σύνδεση της παιδείας με την εθνική οικονομία και πάνω απ’ όλα με πίστη στην πατρίδα. Γιατί εμείς δεν ξεπουλάμε τη νεολαία μας, τη σηκώνουμε ψηλά.

Η σύνδεση σπουδών - αγοράς εργασίας είναι σχεδόν ανύπαρκτη. Έχουμε επιστήμονες, χωρίς αντίκρισμα στις ανάγκες της εθνικής οικονομίας. Αυτό δεν είναι παιδεία, είναι παραγωγή αδιεξόδων. Οφείλουμε να ενισχύσουμε τη σύνδεση των σπουδών με την παραγωγή και την πραγματική οικονομία. Πού είναι η ποιότητα σπουδών, όταν ένα πτυχίο οδηγεί στην ανεργία ή στη μετανάστευση; Χρειαζόμαστε νέους επιστήμονες, που να παράγουν, να καινοτομούν, να εξάγουν τεχνογνωσία. Η Ελλάδα βρίσκεται στις τελευταίες θέσεις των χωρών του ΟΟΣΑ, τόσο στην απασχόληση των πτυχιούχων τριτοβάθμιας εκπαίδευσης, ηλικίας 25 έως 64, με ποσοστά 76,14%, όσο και των νέων αποφοίτων, ηλικίας 25 έως 34 έτη, στο 69,45%, επίπεδα 5 έως 8, απέχοντας άνω των 15 ποσοστιαίων μονάδων από το μέσο όρο των χωρών του ΟΟΣΑ. Ενώ όσον αφορά τις αποδοχές των πτυχιούχων, η Ελλάδα βρίσκεται σε σχετικά χαμηλή θέση, μεταξύ των χωρών του ΟΟΣΑ, απέχοντας 17 ποσοστιαίες μονάδες από το μέσο όρο.

Τα ελληνικά πανεπιστήμια οφείλουν να διαμορφώνουν, όχι μόνο επαγγελματίες, αλλά και πολίτες με εθνική αυτογνωσία και αγάπη για τον τόπο τους. Η χώρα μας έχει ανάγκη από γενναίες αποφάσεις και από μία εκπαιδευτική πολιτική με πυξίδα την υπευθυνότητα, την αριστεία και το εθνικό συμφέρον. Ήρθε η ώρα να κάνουμε παιδεία ελληνική ξανά, όχι άλλη παρακμή. Αν θέλουμε ισχυρή πατρίδα, πρέπει να χτίσουμε πρώτα ισχυρά πανεπιστήμια. Για να γίνει αυτό, χρειάζεται πολιτική βούληση, θέληση και πίστη στην Ελλάδα. Παρά την υποχρηματοδότηση και τις προκλήσεις, που αντιμετωπίζουν το έργο των ελληνικών ΑΕΙ, αναγνωρίζεται διεθνώς, καθώς τα ελληνικά ΑΕΙ καταλαμβάνουν υψηλές θέσεις στις διεθνείς κατατάξεις. Θέλουμε πανεπιστήμια - κιβωτούς ελληνικής γνώσης και ήθους. Το ελληνικό πανεπιστήμιο δεν είναι απλώς ένας θεσμός, είναι κομβικό σημείο επιβίωσης του έθνους μας. Θέλουμε πανεπιστήμια, που καλλιεργούν εθνική αυτογνωσία, πίστη, ήθος και επιστημονική ακεραιότητα. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε. Κύριε Υπουργέ, κύριε Μήτκα, θα ξεκινήσω πρώτα, με μερικά σχόλια, πάνω σε αυτά που άκουσα, γιατί πραγματικά τα νούμερα, που μας δείξατε ή η εικόνα που παρουσιάσατε, είναι μιας άλλης χώρας. Είναι μιας άλλης πραγματικότητας, δεν είναι η πραγματικότητα, που ζούμε στην Ελλάδα και είναι κρίμα κάτι τέτοιες στιγμές, που το κανάλι της Βουλής δεν έχει μεγάλες ακροαματικότητα, γιατί πραγματικά θα γέλαγαν όλοι οι γονείς των φοιτητών, που βρίσκονται και αντιμετωπίζουν χίλια δύο προβλήματα, που δεν παρουσιάσατε τη λύση τους στις εισηγήσεις σας.

Άκουσα τα συγκρινόμενα ποσά, για διαφορετικές περιόδους και λυπάμαι, γιατί κάποια στιγμή από έναν Υπουργό ή από μια Κυβέρνηση θα ήθελα να αντιληφθεί ότι οποιαδήποτε χρηματοδότηση για την παιδεία δεν πρέπει να τη μετράμε, ως κόστος. Είναι επένδυση. Ό,τι δαπανούμε για την παιδεία είναι επένδυση και όχι κόστος.

Αναφερθήκατε σε ξένα πανεπιστήμια και είπατε ότι δεν ψάχνουν την κρατική χρηματοδότηση από ένα κράτος - πατερούλη, αλλά βρίσκουν εργαλεία χρηματοδότησης από προγράμματα. Αυτό που δεν είπατε, όμως, είναι ότι η εξάρτηση από τέτοια εργαλεία χρηματοδοτικά μπορεί να οδηγήσουν, αυτό είναι το πιο επικίνδυνο, σε μια κατευθυνόμενη έρευνα. Αυτή είναι η καλύτερη περίπτωση, γιατί θα μπορούσε να είναι και σε κατευθυνόμενα αποτελέσματα της έρευνας. Ελεύθερο και ανεξάρτητο δημόσιο πανεπιστήμιο, με ιδιωτική χρηματοδότηση, το οποίο να μην ικανοποιεί τα συμφέροντα είτε οικονομικά είτε πολιτικά είναι οξύμωρο και το έχει αποδείξει η μέχρι τώρα σύγχρονη ιστορία.

Το κρίσιμο ερώτημα είναι αν οι ανάγκες της κοινωνίας ή οι ανάγκες της επιστήμης είναι αυτές, που οδηγούν, στη δημιουργία νέων τμημάτων, νέων προγραμμάτων και κυρίως αναφέρομαι και στα μεταπτυχιακά προγράμματα, τα οποία είναι τόσα πολλά, που είναι απορίας άξιο, αν είναι η ανάγκη της επιστήμης ή η ανάγκη να καλύψουμε τα κενά χρηματοδότησης, που αφήνετε εσείς, ως Κυβέρνηση και ξεφυτρώνουν όλα αυτά τα προγράμματα. Γιατί αν είναι το δεύτερο, τότε, λογικό και επακόλουθο είναι η μη απορρόφηση αυτών των αποφοίτων, όπως έχουμε δει και η δημιουργία ενός πληθωρισμού διδακτορικών και μεταπτυχιακών, που οδηγούν σε αποφοίτους πανεπιστημίων άνεργους, οι οποίοι καταλήγουν σε άλλες εργασίες διαφορετικές από το αντικείμενο, για το οποίο δαπάνησαν τον οικογενειακό κορβανά, για να σπουδάσουν. Γι’ αυτό, το κράτος - πατερούλης, στο οποίο αναφερθήκατε, για να βγάλετε από πάνω σας την ευθύνη και της χρηματοδότησης, αλλά και της υποστελέχωσης, περισσότερο, που θα το χαρακτήριζα «κράτος αδιάφορο», το οποίο δεν είναι ικανό ή δεν θέλει την ανεξαρτησία της επιστήμης, αλλά την θέλει υποταγμένη σε οικονομικά συμφέροντα. Αυτό το παραδέχεται όλη η Αντιπολίτευση και θα το παραδεχόσασταν και εσείς ή το παραδεχόσασταν, όταν ήσασταν αντιπολίτευση, το ότι υπάρχει σοβαρό ζήτημα στην παιδεία. Δεν υπάρχει μόνο στην Ελλάδα, αλλά και στο σύγχρονο κόσμο. Το αναγνωρίζουν όλες οι χώρες, ακόμα και εκείνες από τις πιο αναπτυγμένες, οικονομικά και τεχνικά, που στεγάζουν και μεγάλα πανεπιστήμια στο εξωτερικό.

Σοβαρό ζήτημα παιδείας, όμως, αντιμετωπίζει και η χώρα μας, η σημερινή Ελλάδα, που δεν περιορίζεται στο πόσο ανεβαίνουν ή κατεβαίνουν οι βάσεις στις γενικές εξετάσεις κάθε χρόνο ή στα εκλογικά ποσοστά των κομματικών παρατάξεων, στους χώρους των εκπαιδευτικών, των φοιτητών, των γονέων και κηδεμόνων. Το ζήτημα παιδείας, που αντιμετωπίζει η χώρα μας, εκδηλώνεται σε όλες τις εκφάνσεις της ζωής μας είτε αυτές είναι πολιτισμικές, εθνικές, κοινωνικές, οικονομικές, πολιτικές, αλλά ακόμα και στην απλή καθημερινότητά μας, όπως αυτή διαμορφώνεται από την επικοινωνία μας, με τον κοινωνικό μας περίγυρο και το γενικότερο περιβάλλον μας, από αυτά, που διαβάζουμε ή ακούμε, στον Τύπο, στο ραδιόφωνο, την τηλεόραση, το διαδίκτυο, τις ιδιωτικές συζητήσεις μας ή αλλού, με δυο λόγια, αυτά που βιώνουμε συνολικά.

Ο νόμος για τα ιδιωτικά πανεπιστήμια αποτέλεσε την αφορμή μιας πρωτόγνωρης πολιτικής εκτροπής, με αποτέλεσμα η νομοθετική και η εκτελεστική εξουσία αντί να λειτουργούν, ως θεματοφύλακες της φιλελεύθερης δημοκρατίας, να καθίστανται πλέον οι απογυμνωτές της. Αναφέρομαι στον τρόπο, που καταφέρατε, γιατί πρόκειται, περί κατορθώματος, να βάλετε στην άκρη ένα από τα πιο δύσκολα και απαιτητικά άρθρα, το άρθρο 16 του Συντάγματος.

Η εκάστοτε ηγεσία του Υπουργείου Παιδείας εκλαμβάνει τα Πανεπιστημιακά Τμήματα, ως εκκολαπτήρια στελεχών, που θα υπηρετήσουν, αποτελεσματικά, το μεγάλο οικονομικό κεφάλαιο και τις δυνάμεις κοινωνικού ελέγχου, οι οποίες διαπνέονται από τη νοοτροπία της παραγωγικότητας και της αποτελεσματικότητας.

Το Ελληνικό Δημόσιο Πανεπιστήμιο, ιστορικά και παρά την υποχώρηση των τελευταίων δεκαετιών, θα μπορούσε να χαρακτηριστεί μοχλός κοινωνικής κινητικότητας. Διασφαλίζει ευκαιρίες και στα χαμηλότερα κοινωνικά στρώματα και ενεργεί υπέρ της ισότητας προς όφελος, τελικά, του συνόλου της κοινωνίας. Το πλαίσιο αυτό μπορεί να αναβαθμιστεί και να γίνει λειτουργικά περισσότερο ενεργό, σε νέες ερευνητικές και επιστημονικές δράσεις και αντικείμενα.

Είναι «γνωστόν τοις πάσι» πως το Δημόσιο Πανεπιστήμιο πάσχει από σοβαρή υποστελέχωση, από σημαντική υπερφόρτωση με σπουδαστές, που ξεπερνούν τις δυνατότητες σωστής λειτουργίας των Τμημάτων και, βεβαίως, από μεγάλη υποχρηματοδότηση, με συνέπεια να μην έχει τις αναγκαίες πολλές φορές υποδομές και μέσα για την ευόδωση των σκοπών του.

Η ενίσχυση και η ποιοτική αναβάθμιση της Ανώτατης Εκπαίδευσης δεν είναι μόνο θέμα νομοθέτησης, αλλά κυρίως πολιτικής βούλησης. Απαιτείται ουσιαστική ενίσχυση σε προσωπικό, που θα μπορεί να αφοσιώνεται αποκλειστικά στο διδακτικό και ερευνητικό του έργο, πλήρης κάλυψη των λειτουργικών δαπανών και μέτρα φοιτητικής μέριμνας.

Εξίσου σημαντικό είναι η εξασφάλιση του αισθήματος ασφάλειας στους πανεπιστημιακούς χώρους. Η ασυδοσία εν ονόματι του ασύλου πρέπει να παταχθεί αυστηρά. Η Κυβέρνηση, με αυταρχικό λόγο και εξαπολύοντας απειλές στους νέους μας, επιλέγει να αντιμετωπίσει προβλήματα ασφάλειας στα Πανεπιστήμια.

Ωστόσο, η πολιτική της αστυνόμευσης και της ασφυκτικής επιτήρησης δεν αντιμετωπίζει τις βαθύτερες αιτίες της βίας και της παραβατικότητας. Περισσότερο, θα έλεγα, ενισχύει την αντίδραση και το αίσθημα καχυποψίας. Αντί για κατασταλτικά μέτρα, έχουμε προτείνει στη «ΝΙΚΗ» μια σειρά από μέτρα και θα αναφερθώ σε μερικά.

Προσωποποιημένη και ενισχυμένη φύλαξη, όπου κρίνεται απαραίτητο, με την πρόσληψη εκπαιδευμένου προσωπικού ασφαλείας, που θα ανήκει αποκλειστικά στο Πανεπιστήμιο και όχι στην Αστυνομία.

Ανάληψη ευθύνης φύλαξης από τους ίδιους τους φοιτητές, μέσω προγραμμάτων απασχόλησης, ώστε να ενισχυθεί η αίσθηση του «ανήκειν», αλλά και της συλλογικής ευθύνης για το χώρο.

Αναβάθμιση των υποδομών, ώστε να εξασφαλισθεί ένα σύγχρονο και φιλικό περιβάλλον μάθησης.

Άμεση ενίσχυση των μελών του Διδακτικού Ερευνητικού Προσωπικού (Δ.Ε.Π.) και του διοικητικού προσωπικού, με στόχο την εύρυθμη λειτουργία των Ιδρυμάτων και την αντιμετώπιση κρίσεων.

Κατάργηση της κομματοκρατίας και της πολιτικής εκμετάλλευσης των πανεπιστημιακών χώρων, που αποπροσανατολίζει την ακαδημαϊκή κοινότητα από την ουσία των σπουδών και διασπά την ενότητα διδασκόντων και διδασκομένων.

Είναι εμφανές ότι η Κυβέρνηση και στο ζήτημα της Ανώτατης Εκπαίδευσης ακολουθεί την προσφιλή σε αυτή την τακτική του ώριμου φρούτου. Αφήνει οτιδήποτε δημόσιο να σαπίζει, με ελεγχόμενη διείσδυση και υπό την επίβλεψη των αρίστων. Ιδιωτικοποιεί μεθοδικά τα πάντα, ώστε να μην υπάρχει κρατικό κόστος, ούτε μισθολογικό κόστος, αλλά ούτε και χρηματοδοτικό κόστος. Δημιουργεί ένα κράτος, χωρίς παιδεία, χωρίς ιστορία, χωρίς θεσμούς οικογένειας, χωρίς αξίες ή με νέες αξίες.

Ένα κράτος - ανώνυμη εταιρεία (Α.Ε.), τόσο σε υγεία όσο και στην παιδεία, στην πρόνοια, στο κοινωνικό κράτος.

Ένα κράτος - ανώνυμη εταιρεία (Α.Ε.), όμως, είναι ένα κράτος απρόσωπο και ασυνείδητο και υποταγμένο στα κελεύσματα και τις επιθυμίες του οικονομικού συμφέροντος και μόνο. Ευχαριστώ, κύριε Πρόεδρε.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε, κύριε Τσιρώνη.

Τον λόγο έχει ο κ. Μπιμπίλας από την Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ».

**ΣΠΥΡΙΔΩΝ ΜΠΙΜΠΙΛΑΣ:** Κύριε Υπουργέ, αφού σας ευχηθούμε, καταρχάς, καλή επιτυχία στον καινούργιο σας έργο, αν και εμείς πιστεύουμε ότι οι συχνές αλλαγές μπορεί και να μη βοηθούν τόσο, παρόλα αυτά, σας ευχαριστούμε, γιατί μας δώσατε πολλά στοιχεία, με αριθμούς και λεπτομέρειες και πάρα πολλά πράγματα, που πιθανόν να μην τα γνώριζαν όλοι. Παρόλα αυτά, πιστεύουμε ότι δόθηκε και μια εικόνα «ιλουστρασιόν» για το Πανεπιστήμιο, που δεν είναι τόσο κοντά στην αλήθεια.

Αυτό είναι το θέμα της σημερινής μας Επιτροπής, το Πανεπιστήμιο, η Ανώτατη Εκπαίδευση, ο στόχος των νέων, των οικογενειών για τα παιδιά τους. Ένας χώρος συνυφασμένος με τη γνώση, την έρευνα, την ευκαιρία της εξέλιξης, τη δυνατότητα μιας ωραίας καριέρας. Σήμερα, όμως, αγωνιούμε για το αν θα παραμείνει έτσι στον αιώνα τον άπαντα το Πανεπιστήμιο ή κάτι επιτέλους θα αλλάξει.

Θα παραμείνουμε σε αυτόν τον αναχρονιστικό θεσμό των εξετάσεων, που αναγκάζει τους νέους ανθρώπους να εντατικοποιούνται, να πηγαίνουν στα φροντιστήρια και να τρώνε πάρα πολλές ώρες - το έχουμε ζήσει και εμείς αυτό, όταν μπήκαμε στο Πανεπιστήμιο - ενώ θα μπορούσαν να μπαίνουν με τους βαθμούς της διάρκειας των σπουδών;

Κατά την κρίση μας, μια από τις μελλοντικές προκλήσεις, που θα αντιμετωπίσουν τα ελληνικά Πανεπιστήμια, είναι η συνεχιζόμενη εξέλιξη της τεχνητής νοημοσύνης.

Θα εμπιστευθεί ο νέος το Πανεπιστήμιο στο μέλλον, ως ανώτερο φορέα γνώσης ή θα στραφεί σε πλατφόρμες τεχνητής νοημοσύνης; Δεν ενέχει κάποιους κινδύνους αυτό, από τη στιγμή, που έχουμε τόσους και τόσους πτυχιούχους να εργάζονται, αναγκαστικά, σε άλλες ειδικότητες ή να δουλεύουν σέρβις ή σεζόν; Αναρωτιέμαι, αν ο Έλληνας πολίτης θα συνεχίζει να τρέφει την ίδια εκτίμηση για την Ανώτατη Εκπαίδευση. Πρέπει να το προσέξουμε αυτό. Ή θα παραιτηθεί αυτού, που κάποτε ήταν το πρώτο μέλημα στην ελληνική οικογένεια και σε άλλες εποχές, στο πτυχίο;

Παθογένεια, το είπατε και εσείς, το δημογραφικό.

Αλήθεια, δεν γεννιούνται πια τόσα παιδιά. Γιατί, όμως, δεν γεννιούνται; Γιατί η οικονομική κατάσταση είναι τραγική. Δεν δίνονται κίνητρα ισχυρά από το κράτος για τη γέννηση πολλών παιδιών, ανεξάρτητα, από τη μορφή της οικογένειας.

Αυτή η δύσκολη οικονομική κατάσταση, πολλές φορές, αναγκάζει τους 18χρονους να βρίσκουν από νωρίς δουλειά. Πολλοί νέοι, πολλές νέες δεν έχουν τη δυνατότητα να χαρούν την περίοδο των σπουδών τους, χωρίς να εργάζονται. Το ίδιο είχα κάνει και εγώ, δούλευα πιο πολλές ώρες από αυτές που πήγαινα στο Πανεπιστήμιο και έτσι, μπαίνουν κατευθείαν στον εργασιακό χώρο, αφήνοντας στην άκρη τις σπουδές, γιατί έχουν ανάγκη τα προς το ζην και δεν βλέπουν το πιο μακρινό μέλλον, γιατί ζουν σε ένα ζοφερό κλίμα. Δεν μπορούν να τελειώσουν έγκαιρα τις σπουδές τους, γιατί αναγκάζονται να εργάζονται.

Εξάλλου, οι φοιτητές, που αναγκάζονται να ζουν σε εστίες, συχνά καταγγέλλουν την κατάσταση, που επικρατεί, στις φοιτητικές εστίες: φθορές, ελλείψεις, ανύπαρκτη καθαριότητα, τριτοκοσμική εικόνα. Ανεβάζουν πολύ συχνά βίντεο στα μέσα κοινωνικής δικτύωσης και πραγματικά, όταν τα βλέπουμε και στεναχωριόμαστε και θλιβόμαστε. Δεν μπορούν να βρουν εστίες, γιατί δεν υπάρχουν πολλές εστίες. Δεν μπορούν να βρουν στέγη, γιατί τα ενοίκια είναι στο Θεό.

Γιατί δεν υπάρχει νόμος να βάζει πλαφόν στα ενοίκια; Για όλα εδώ νομοθετούμε και εμένα μου κάνει τρομερή εντύπωση, γιατί για τα ενοίκια δεν νομοθετούμε;

Πώς να πληρώσουν οι γονείς ιδιαίτερα, αν πληρώνουν το ενοίκιο τους και στην πρώτη κατοικία, όταν ζουν σε άλλο τόπο; Τα παιδιά τους αναγκάζονται να δουλεύουν, να βγάζουν χαρτζιλίκι σε βάρος, βεβαίως, των σπουδών τους. Πρέπει, λοιπόν, να δώσουμε τεράστια προσοχή σε αυτό τον τομέα, γιατί αποκαρδιώνει τους νέους ανθρώπους.

Από την άλλη, παρατηρείται το φαινόμενο της φοίτησης πιο μεγάλων ηλικιακά ανθρώπων στα Πανεπιστήμια, αλλά και δομές Δια Βίου Μάθησης, όπως το Γυμνάσιο - Σχολείο Δεύτερης Ευκαιρίας ή το Επαγγελματικό Λύκειο, αλλά και το Σχολείο Δεύτερης Ευκαιρίας - Λύκειο, που γρήγορα θα πρέπει να τεθεί σε εφαρμογή.

Αυτό, κατά τη γνώμη μας, είναι πολύ καλό. Δηλαδή, κάποιος, που δεν κατάφερε να σπουδάσει σε νεότερη ηλικία να το πραγματοποιήσει, όταν θα μπορεί ή ακόμα και να έχει σπουδάσει παλαιότερα, να σπουδάσει αργότερα κάτι άλλο από αυτό, που ξεκίνησε να τον ενδιαφέρει. Όπως επίσης, να σκαρφαλώσει και μορφωτικό επίπεδο, δηλαδή, από πτυχίο να πάει σε μεταπτυχιακό ή και διδακτορικό.

Όλα αυτά, βέβαια, για να συμβούν, θα πρέπει να υπάρχουν και οι κατάλληλες ευνοϊκές συνθήκες και από την πολιτεία. Δηλαδή, η πολιτεία να ενισχύσει και να βοηθήσει τους πολίτες της να διατηρήσουν αυτή την τάση για μάθηση και εκπαίδευση.

Επομένως, η ελευθερία και η πρόσβαση στις σπουδές θα πρέπει να γίνεται κατανοητή στον κάθε Έλληνα πολίτη, ότι έχει το δικαίωμα και θα βρεθούν και οι συνθήκες να σπουδάσει όποια στιγμή της ζωής του το αποφασίσει. Αυτό σημαίνει ελευθερία.

Επίσης, όπως ανέφερα και πρωτύτερα, για λόγους οικονομικούς, πολλά άτομα σταματούν τις σπουδές τους, γι’ αυτό να μην τους φράζουμε την πρόσβαση στο Πανεπιστήμιο, εφόσον έχουν καθυστερήσει να περατώσουν τις σπουδές τους. Μην βάζουμε «deadline» στους φοιτητές.

Όπως επίσης, αν ένας φοιτητής διαγραφεί από το Τμήμα, που φοιτούσε, για να πάει σε άλλο Τμήμα, που πέρασε, να έχει τη δυνατότητα να κάνει και επανεγγραφή, όταν περατώσει τις σπουδές του, στο δεύτερο Τμήμα, που πέρασε.

Δώστε, λοιπόν, επιπλέον ευκαιρίες, αλλά και ευκολίες σε ανθρώπους, που διψούν για μάθηση, ιδιαίτερα, όταν δεν έχουν τις οικονομικές δυνατότητες.

Το άλλο δε φαινόμενο της εποχής, που καθιερώθηκε, περισσότερο από τα χρόνια του Covid είναι η διδασκαλία εξ αποστάσεως. Πολλά μεταπτυχιακά προγράμματα γίνονται πια με αυτόν τον τρόπο. Δίνεται η ευκαιρία σε πολλούς φοιτητές, που δεν έχουν την ευκολία μετακίνησης, να μπορούν να σπουδάσουν. Βεβαίως και αυτό εξυπηρετεί μεγάλη μερίδα ατόμων, αλλά δεν πρέπει, σε καμία περίπτωση, να χαθεί με τα χρόνια η διά ζώσης επαφή των μαθητών με τον καθηγητή τους.

Όπως επίσης, ούτε να αντικατασταθεί ο καθηγητής με ένα ρομπότ. Να γίνεται το μάθημα από καθηγητή, που παίρνει τη βοήθεια του ρομπότ, αυτό να το δεχτούμε, αλλά η άμεση επαφή, μεταξύ του δασκάλου και του μαθητή, που υπάρχει από αρχαιοτάτων χρόνων, δεν πρέπει να χαθεί με τίποτα. Και αυτό είναι μέσα στα μελήματα, που έχει η «ΠΛΕΥΣΗ ΕΛΕΥΘΕΡΙΑΣ».

Τώρα ένα άλλο ζήτημα, που θέσατε, αυτό της πανεπιστημιακής αστυνόμευσης. Πρέπει να ξεκαθαριστεί για ποια αστυνόμευση, καταρχάς, γίνεται λόγος.

Μιλάμε για μια Αστυνομία, που θα εδρεύει εντός του πανεπιστημιακού χώρου και θα προλαμβάνει κάποιες παράνομες ενέργειες; Τι ακριβώς; Σωματικές επιθέσεις, φθορές, κλοπές κ.λπ.;

Μας είπατε για τις ποινικές διώξεις, ότι θα πρέπει να στερείται των φοιτητικών δικαιωμάτων του κάποιος. Και αν είναι αθώος; Τι θα συμβεί, τότε, με το τεκμήριο της αθωότητας; Ασφαλώς και χρειάζεται μία επιτήρηση, μια αστυνόμευση, αν την ονομάζετε έτσι, αλλά μήπως μιλάμε για μια αστυνόμευση στην ελευθερία του πνεύματος, που θα εμποδίσει τους φοιτητές να πραγματοποιήσουν κάποια εκδήλωση, μια συναυλία παραπόνων, μια συναυλία για την Παλαιστίνη; Μια συναυλία για την κατεδάφιση όλης της Γάζας, μια συναυλία για την Ουκρανία; Στοχεύει αυτή αστυνόμευση να σφαλίσει τη φωνή των ελεύθερων πνευμάτων; Κάτι τέτοιο δεν συνάδει καθόλου με το κλίμα και τη φιλοσοφία του ελεύθερου πανεπιστημίου, που είναι η πηγή και παραγωγή της ελευθερίας και νέων ιδεών. Αυτές, λοιπόν, είναι κάποιες από τις προκλήσεις, που αντιμετωπίζει και θα αντιμετωπίσει, κατά τη γνώμη μας, η ελληνική ανώτατη εκπαίδευση. Σας ευχαριστώ πάρα πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει ο κ. Κόντης, εκ μέρους της Κοινοβουλευτικής Ομάδας των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε. Κύριε Υπουργέ, να ευχηθώ καλή τύχη στο έργο σας και να ευχαριστήσω και τον κύριο Πρόεδρο για τα όσα μας είπε.

Να αρχίσουμε, βέβαια, παραδεχόμενοι, τουλάχιστον, από όσα βλέπουμε από την πλευρά μας, ότι τα πανεπιστήμια δεν διάγουν και τις καλύτερες ημέρες ή μάλλον έτη τους, για πολλούς λόγους. Έχει μετατοπιστεί πλέον η πολιτική, που υπήρχε έξω. Έχει φτάσει στα πανεπιστήμια, η πολιτική, που υπήρχε στους δρόμους και στα καφενεία. Βλέπουμε παιδιά, 18χρονα να πηγαίνουν και να φανατίζονται, για να ψηφίσουν συλλόγους πολιτικούς, λες και είναι εθνικές εκλογές, να παίζουν ξύλο, με την ανοχή των πανεπιστημιακών, γιατί όλοι, ας είμαστε ειλικρινείς, όλοι φταίνε σε αυτό.

Είδαμε προχθές έναν πανεπιστημιακό, στη Θεσσαλονίκη, σε μια έξωση, που έγινε από την αστυνομία, να μπαίνει μπροστά από τους φοιτητές και να υποτιμά τους αστυνομικούς και να τους λέει «είναι ντροπή το επάγγελμα, που κάνετε». Για μένα είναι ντροπή αυτός ο πανεπιστημιακός με αυτά, που είπε και, κύριε Υπουργέ, θα έπρεπε να υπάρχει τρόπος να αποσύρονται αυτοί οι πανεπιστημιακοί, γιατί δεν μαθαίνουν τα παιδιά μας αυτό, για το οποίο έχουν οριστεί, αλλά τα μαθαίνουν να είναι οπαδοί της ανομίας, οπαδοί της αμφισβήτησης, όχι όμως της πολιτικής, αλλά των θεσμών και είναι άνθρωποι, οι οποίοι δεν κάνουν καλό στα παιδιά μας. Εγώ σαν πατέρας παιδιών δεν θα ήθελα να τον έχει καθηγητή ο γιος μου στο πανεπιστήμιο. Λοιπόν, όλοι αυτοί είναι συμμέτοχοι σε όλα τα στραβά, που υπάρχουν, στα πανεπιστήμια μας, σήμερα.

Κλείνουμε τα μάτια, υπάρχει η ιδεοληψία πολλών κομμάτων, η οποία, λέει, «μην πειράζετε, μην αγγίζετε» και έτσι έχουν γίνει άντρο ανομίας τα πανεπιστήμια. Ξεχάσατε μήπως, πριν 2 χρόνια, όταν συνελήφθη μια ομάδα Αλβανών, με συμμετοχή φοιτητών στην πανεπιστημιούπολη, που διακινούσαν ναρκωτικά, με τη συμμετοχή μάλιστα και μιας αστυνομικού; Εγκληματική οργάνωση, η οποία δεν ξέρω τι απέγινε, δεν το ξεχάσαμε, με την ανοχή όλων των φοιτητών.

Ξεχάσαμε άλλες εγκληματικές οργανώσεις, μη φοιτητών, οι οποίες μπαίνουν, παίρνουν μολότοφ, βγαίνουν έξω και καίνε ανθρώπινες περιουσίες, βάζουν σε κίνδυνο τη ζωή ανθρώπων και πάλι, όταν συλλαμβάνονται, μαθαίνουμε ότι έχουν συλληφθεί άλλες 30, 50 φορές, αλλά έχουν το άσυλο εκεί; Σίγουρα, κάποιοι πάνε μάρτυρες τους, γιατί έχουμε δει να πηγαίνουν από καθηγητές μέχρι φοιτητές και να λένε ότι είναι καλά παιδιά, δεν έχουν καμία σχέση, όπως έγινε και προχθές με τα παιδιά αυτά. Εγώ δεν είμαι εισαγγελέας ούτε καθηγητής, αλλά για να τον συλλάβουν, κάποια στοιχεία υπήρξαν. Δεν συλλαμβάνει τυχαία η αστυνομία κάποιους, για να τους επιδώσει κατηγορίες, χωρίς να έχουν καμία σχέση. Ο ένας είχε σχέση με έναν βομβιστή, στον οποίο έσκασε η βόμβα, όπως λέει η αστυνομία, στη Θεσσαλονίκη, ο άλλος είχε σχέση με έναν, που είχε κάψει περιπολικό, δηλαδή, συνέβησαν όλα αυτά και δεν είναι φοιτητές όλοι αυτοί.

Ποιος ανέχεται, όμως, αυτά όλα τα άτομα στα πανεπιστήμια; Οι πρυτάνεις, κύριε Υπουργέ, καλώς και κακώς, οι πρυτάνεις. Ποιος δεν έκανε τίποτα; Πού είναι οι συνάδελφοι πρυτάνεις του ανθρώπου, που τον έδεσαν, σαν ζώο, του κρέμασαν μια ταμπέλα, τον αναφέρατε πριν και δεν ξέρει κανείς τι έχει απογίνει; Έγινε μια προκαταρκτική εξέταση, από τους οκτώ οι έξι αθωώθηκαν, από αυτούς που αναγνωρίστηκαν και συνελήφθησαν, οι άλλοι πέντε παραπέμφθηκαν για πλημμελήματα και θα αθωωθούν. Πού είναι συνάδελφοι να υπάρξει συναδελφική αλληλεγγύη; Που είναι οι συνάδελφοι της κυρίας Βάνας Νικολαΐδου, της πανεπιστημιακού, που της κρεμάνε πανώ κάθε τρεις και λίγο, επειδή είπε τη θεωρία των δύο άκρων, για την εξίσωση του ναζισμού και του κομμουνισμού; Δεν έχει δικαίωμα στην άποψη αυτή η κυρία, η οποία στο κάτω - κάτω, έχει φάει τη ζωής στα πανεπιστήμια;

Εγώ δεν θα έστελνα το παιδί μου, κύριε Πρόεδρε, να βγαίνει και να διακηρύσσει υπέρ της Παλαιστίνης, καθημερινά. Εδώ βλέπουμε πλέον ότι οι μαθητές τελειώνουν, αποφοιτούν και βγάζουν μια σημαία της Παλαιστίνης – και αναφέρω την Παλαιστίνη, γιατί είναι η μόδα τώρα. Οι Παλαιστίνιοι «αγρόν ηγόραζαν» για τη γενοκτονία των Ποντίων, τη γενοκτονία των Ελλήνων. Δεν έχει αναφερθεί ποτέ κανείς στην ιστορία τους. Εμείς εδώ κλαίμε και οδυρόμαστε, λες και είμαστε Παλαιστίνιοι. Καλό είναι να συμπαραστεκόμαστε, δεν θέλουμε πολέμους ούτε στην Ουκρανία, ούτε πουθενά, αλλά δεν είναι ζωή μας η Παλαιστίνη. Δεν μπορεί να βλέπω να μιλάει άνθρωπος στο Πανεπιστήμιο της Θεσσαλονίκης και οι τοίχοι να είναι βαμμένοι με τη σημαία της Παλαιστίνης. Τι είμαστε, η Συρία, ή η Παλαιστίνη; Είμαστε η Ελλάδα και θα απαγορεύεται να υπάρχουν ελληνικές σημαίες;

Αυτά είναι τα προβλήματα των πανεπιστημίων, γιατί εκτρέφουν ανθρώπους, οι οποίοι στο τέλος αρχίζουν να μισούν την ίδια την πατρίδα τους, όχι όλοι, αλλά πολλοί. Τι δουλειά έχει η Παλαιστίνη, πείτε μου, να ακούμε κάθε μέρα για την Παλαιστίνη στα πανεπιστήμια;

Να σας πω κάτι; Καλλιεργείται, αυτή τη στιγμή, ένα κλίμα αντισημιτικό να το πω, που μοιάζει, με την εποχή του 1938-1939, που καλλιεργείτο στη Γερμανία. Εγώ δεν είμαι ούτε Εβραίος ούτε τίποτα, αλλά έχω δει σε εστιατόρια, που τρώνε Εβραίοι, να πηγαίνουν μέσα και να τους πετάνε έξω με τις κλοτσιές, στη Γαλλία και να επιχαίρονται όλοι οι άλλοι. Σιγά – σιγά και εμείς θα εκθρέψουμε τέτοια φαινόμενα; Φταίει για τις πολιτικές αυτές ο απλός πολίτης της χώρας του ή όχι; Θα πρέπει να δαιμονοποιήσουμε τον κάθε Ρώσο, τον κάθε Ισραηλινό, τον κάθε Άραβα, τον καθένα; Το κάναμε. Εδώ απαγορεύσαμε τα Bolshoi, τα Ρώσικα, επειδή υπάρχει ο πόλεμος στην Ουκρανία. Δεν μπορεί να πολιτικοποιούνται αυτά, ειδικά στα πανεπιστήμιά μας, στα παιδιά μας, με αυτόν τον τρόπο.

Σήμερα, είναι η μόδα η Παλαιστίνη, αύριο θα είναι κάτι άλλο, η Συρία κ.α.

Λοιπόν, στα γρήγορα να πω επίσης ότι, εάν θέλουμε να έχουμε ανάπτυξη ακαδημαϊκή, αλλά και τεχνολογική, δε μπορεί να στρεφόμαστε μόνο στα πανεπιστήμια τα θεωρητικά, τα πρακτικά, τα μαθηματικά. Έχουμε και άλλα, έχουμε την τεχνική εκπαίδευση, που έχουμε παραμελήσει, δεν υπάρχει ανώτερη ή ανώτατη τεχνική εκπαίδευση σοβαρή. Ας πούμε στη Βραζιλία, εκπαιδεύονται στις τουρμπίνες, βγαίνοντας από πανεπιστήμιο, και φτιάχνει η Bra Air τα αεροπλάνα της. Ειδικά εμείς δεν έχουμε ειδικούς για αυτά.

Εγώ είμαι απόφοιτος του Ασπροπύργου και είμαι καπετάνιος. Είμαι Πλοίαρχος του Εμπορικού Ναυτικού. Έχετε υποβαθμίσει, σαν χώρα υποβαθμίσαμε, το επάγγελμα αυτό, το οποίο το πάνε τώρα να γίνει κατηγορίας 5. Η Σχολή, που είναι οκτώ εξάμηνα, έξι θεωρητικά και δύο πρακτικά, θα γίνει ΙΕΚ. Δεν ξέρω τι είναι η κατηγορία 5 και είμαστε μόνο εμείς οι διπλωματούχοι πλοίαρχοι Α, σαν να είμαστε πανεπιστημιακοί απόφοιτοι.

Για ποιο λόγο; Ένας απόφοιτος, που θα διαχειριστεί ή θα κάνει βάρδια σε ένα πλοίο, που κοστίζει 200 - 300 εκατομμύρια δολάρια, θα κουβαλάει, LNG, υγροποιημένο φυσικό αέριο ή αδρανοποιημένο στους μείον 270, που αν του φύγει ένας βαθμός θερμοκρασία, θα ανατιναχτεί, θα γίνει πυρηνική βόμβα. Αυτό το επάγγελμα που είναι τεράστιας υπευθυνότητας και το έχετε σαν να είναι ένα ΙΕΚ, όπου τελειώνει ένας διατροφολόγος;

Γιατί δεν το κοιτάμε αυτό; Υπάρχουν χιλιάδες παιδιά, που είναι σήμερα στην ποντοπόρο ναυτιλία μας, έχουν αυτό το πρόβλημα και δεν ασχολείται το κράτος. Η πατρίδα μας, αντιθέτως το υποβαθμίζει. Είναι μεγάλο πρόβλημα αυτό, ειδικά των μαθητών, που φοιτούν στην εμπορική ναυτιλία και οι οποίοι θα αναλάβουν τεράστιες ευθύνες. Φανταστείτε πόσο στοιχίζει ένα πλοίο, με το φορτίο του μαζί LNG. Μπορεί να φτάνει και τα 700 εκατομμύρια. Αυτό το παιδί έχει την πλήρη ευθύνη σε όλα αυτά και εμείς τον θεωρούμε, σαν να έχει τελειώσει, χωρίς να υποβαθμίζω κανένα επάγγελμα, αρτοποιός, ας πούμε; Δεν τα κοιτάμε αυτά, δεν το βλέπουμε, δεν κάνουμε συγκρίσεις και δεν βλέπουμε την υπευθυνότητα του κάθε επαγγέλματος. Δεν θα προχωρήσω παραπέρα, γιατί μιλάω ήδη πολύ ώρα. Ελπίζω κάποτε όλοι μαζί να σκεφτούμε τι θέλουμε στην εκπαίδευση.

Είπε μια κοπέλα προχθές, τα πανεπιστήμια είναι τόπος συγκρούσεων. Δεν είναι τόπος συγκρούσεων, βγήκε και το είπε και στην τηλεόραση, είναι τόπος εκπαίδευσης. Αν οι μαθητές πηγαίνουν με το σκοπό να είναι τόπος συγκρούσεων, ας πάνε να παίζουν kick boxing, να πάνε κάπου αλλού. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κύριε Υπουργέ, κύριε Πρόεδρε, υπήρξαν αρκετές ερωτήσεις και απορίες.

Θα απαντήσετε, αφού μιλήσει και η κυρία Οικονόμου, για 5 λεπτά.

**ΘΩΜΑΪΣ ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κύριε Καθηγητά και Πρόεδρε της ΕΘΑΑΕ, επειδή το θέμα, σήμερα, είναι ιδιαίτερα ενδιαφέρον, γιατί αφορά, βέβαια, το μέλλον, το παρόν και τις μελλοντικές προκλήσεις της ελληνικής ανώτατης εκπαίδευσης, ήθελα με την ευκαιρία να θέσω κάποια ερωτήματα για το φλέγον ζήτημα της δημιουργίας των μη κερδοσκοπικών παραρτημάτων ξένων πανεπιστημίων στη χώρα μας. Κάνατε κάποια αναφορά, βέβαια, αλλά θα ήθελα και εγώ, επειδή είναι ένα θέμα, το οποίο απασχολεί πολύ την ελληνική κοινωνία και είναι ένα θέμα, το οποίο, με πολύ μεγάλη θέρμη, το στηρίξαμε και το στηρίζουμε εμείς οι Βουλευτές της Νέας Δημοκρατίας, θα ήθελα, λοιπόν, να σας ρωτήσω ποιος είναι ο αριθμός των κανονιστικών αποφάσεων, τις οποίες έχει εκδώσει μέχρι σήμερα η Αρχή, για την ενεργοποίηση του νόμου του τέως Υπουργού Παιδείας, του Υπουργού μας, του κυρίου Πιερρακάκη. Στο site της ΕΘΑΑΕ έχουν, αυτή τη στιγμή, αναρτηθεί τρεις αποφάσεις. Αυτό είναι το πρώτο ερώτημα.

Το δεύτερο ερώτημα είναι ποια είναι τα επόμενα βήματα, που σχεδιάζει η Αρχή, για την έκδοση κανονιστικών αποφάσεων – γνωμοδοτήσεων, σχετικά με την ίδρυση των παραρτημάτων των ξένων πανεπιστημίων στην Ελλάδα.

Και το τρίτο ερώτημα. Ποιο είναι το χρονοδιάγραμμα της εφαρμογής του νόμου 5094/2024.

Έχουμε διαβάσει και έχει γνωστοποιηθεί ότι έχουν επιδείξει μεγάλο ενδιαφέρον ξένα ΑΕΙ, για τη δημιουργία μη κερδοσκοπικών παραρτημάτων, στη χώρα μας. Οι αιτήσεις αυτές φαίνεται ότι συγκεντρώνονται στα μεγάλα αστικά κέντρα, Αθήνα και Θεσσαλονίκη. Και φαντάζομαι ότι στόχος του ισχύοντος νόμου είναι η ανάπτυξη και στην περιφέρεια τέτοιων παραρτημάτων, πέρα από τα μεγάλα αστικά κέντρα. Και επειδή αυτό είναι ένα πολύ σημαντικό ζήτημα, διότι η ανάπτυξη τέτοιων παραρτημάτων στην περιφέρεια θα δώσει ζωή στις περιοχές, που είναι και άγονες και απομονωμένες και θα συμβάλει σε κάποιο βαθμό και στην επίλυση του δημογραφικού προβλήματος. Ένα τέτοιο μέρος, που με απασχολεί και έχω την τιμή να εκπροσωπώ, είναι η Ευρυτανία, βέβαια. Και δεν σας κρύβω ένα από τα κύρια προσωπικά μου στοιχήματα το να μπορέσουμε να φέρουμε μία Σχολή, στην Ευρυτανία. Καταφέραμε ήδη, με τη συμβολή τη μεγάλη του Υπουργού, να μπει στο 4ο πεδίο το Τμήμα Δασολογίας του Γεωπονικού Πανεπιστημίου, με έδρα το Καρπενήσι, αλλά και η δημιουργία μιας Σχολής ή ενός παραρτήματος ξένου πανεπιστημίου, ακόμα και στο Καρπενήσι, στην Ευρυτανία, διότι έχουμε πολλά συγκριτικά πλεονεκτήματα. Πολλές περιοχές της ελληνικής περιφέρειας, όχι μόνο η Ευρυτανία, για τη λειτουργία των νέων αυτών πανεπιστημίων.

Επομένως, θα ήθελα να μου πείτε, εάν επεκτείνονται τα κίνητρα, για να προσελκύσουμε τέτοια παραρτήματα, εάν επεκτείνονται τα κίνητρα για την περιφέρεια πέραν των μεγάλων αστικών κέντρων. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Οικονόμου. Κύριε Πρόεδρε, έχετε πολλές ερωτήσεις. Περιληπτικά, αν θέλετε.

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):** Ναι. Νομίζω θα είμαι σύντομος.

Να κάνω ένα γενικό σχόλιο. Φαίνεται ότι δεν έχει πείσει η ΕΘΑΑΕ ότι λειτουργεί, ως Ανεξάρτητη Αρχή, γιατί αρκετές τοποθετήσεις μας εξισώνουν με έναν βραχίονα της Κυβέρνησης. Ίσως πρέπει να φτιάξω μια διαφάνεια, να κάνω μια παρουσίαση με ποιο τρόπο λειτουργεί και πόσο παρεμβαίνει ή δεν παρεμβαίνει η Κυβέρνηση, σε όλα τα στάδια της λειτουργίας της Αρχής.

Αναφέρθηκε ότι παρουσιάσαμε μία ωραιοποιημένη εικόνα των πανεπιστημίων. Αυτό που παρουσίασα εγώ είναι δεδομένα, τα οποία έχουν συλλεγεί από τα πανεπιστήμια και χωρίς καμία περαιτέρω ωραιοποίηση ή επεξεργασία.

**ΣΤΕΦΑΝΟΣ ΠΑΡΑΣΤΑΤΙΔΗΣ:** *Ομιλία εκτός μικροφώνου.*

**ΠΕΡΙΚΛΗΣ ΜΗΤΚΑΣ (Πρόεδρος της Εθνικής Αρχής Ανώτατης Εκπαίδευσης (ΕΘΑΑΕ):**Ελέχθη ότι παρουσιάσαμε μια εικόνα. Επειδή το επιστημονικό μου αντικείμενο είναι οι βάσεις δεδομένων, έχω μια επιστημονική διαστροφή με την εμμονή, αν θέλετε, στην ακεραιότητα και στην ορθότητα των δεδομένων. Κάνουμε μια πολύ μεγάλη προσπάθεια να διασταυρώνουμε και να πιστοποιούμε τα νούμερα, που καταγράφονται, από τα πανεπιστήμια, να ανακαλύπτουμε τυχόν λάθη, που οφείλονται σε ανθρώπινο παράγοντα και χειρισμό. Επομένως, τα δεδομένα είναι η σωστή καταγραφή, η πιο επίσημη καταγραφή, που έχει η χώρα για τη λειτουργία της ανώτατης εκπαίδευσης. Είναι στη διάθεση όλων. Θα προσπαθήσουμε, το έχουμε βάλει στο πρόγραμμα, μέσα στον Ιούνιο, να δημοσιοποιήσουμε και τους αριθμούς των αποφοίτων ανά τμήμα, ανά πρόγραμμα σπουδών, για την τελευταία χρονιά, για να βλέπουν, επαναλαμβάνω, οι γονείς και τα παιδιά περισσότερο πόσοι βγαίνουν από ένα τμήμα και όχι πόσοι μπαίνουν, πόσες είναι οι θέσεις των εισακτέων.

Θέλουμε να πιστεύουμε, και το βλέπουμε να συμβαίνει αυτό, ότι η εφαρμογή των διαδικασιών διασφάλισης ποιότητας, τα τελευταία χρόνια στα πανεπιστήμια, η εφαρμογή ποιοτικών κριτηρίων αλγορίθμων για την κατανομή της χρηματοδότησης και των ανθρώπινων πόρων, όλα αυτά είναι εισηγήσεις, καταγεγραμμένα και δημοσιοποιημένα, επαναλαμβάνω. Έχει οδηγήσει τα πανεπιστήμια να προσπαθούν να βελτιώσουν τους δείκτες, που αποτυπώνουν τη λειτουργία τους. Δηλαδή, όταν μετράμε το ρυθμό αποφοίτησης, ποιο είναι το ποσοστό των φοιτητών, που αποφοιτούν, σε σχέση με αυτόν, που εισάγονται, αρχίζουν και βλέπουν, για πρώτη φορά, τα τελευταία χρόνια, στα πανεπιστήμια αυτά τα νούμερα σε επίπεδο τμήματος Σχολής και συνολικά του Ιδρύματος. Και να αναρωτιούνται τι μπορούμε να κάνουμε, για να βελτιώσουμε αυτούς τους αριθμούς.

Έχετε δίκιο, όταν λέτε ότι κάποια από τα κριτήρια της Εθνικής Αρχής λειτουργούν, ως κίνητρα. Ναι, είναι αλήθεια ότι προσπαθήσαμε να δώσουμε βαρύτητα στη διεθνοποίηση, στη διασύνδεση των πανεπιστημίων με την αγορά εργασίας, στη βελτίωση του πανεπιστημιακού περιβάλλοντος, στην ερευνητική δραστηριότητα των πανεπιστημίων και στην εκπαιδευτική δραστηριότητα. Και επαναλαμβάνω ότι αυτοί οι 60 δείκτες, που χρησιμοποιούμε, αυτό το σύστημα, δεν θα το δείτε εύκολα σε άλλη χώρα.

Υπήρξε και ένα σχόλιο για το φόρτο των πιστοποιήσεων, που επιβάλλεται στους πανεπιστημιακούς. Η αλήθεια είναι ότι αυτό, που ζητάμε, παραδείγματος χάριν, την πιστοποίηση των μεταπτυχιακών προγραμμάτων σπουδών, είναι πράγματα, τα οποία το ίδιο το πανεπιστήμιο θα πρέπει να τα εξετάζει, να τα απαιτεί, για να εγκρίνει ένα νέο πρόγραμμα μεταπτυχιακών σπουδών, να το προωθήσει και να το στηρίξει. Δηλαδή, μια έκθεση βιωσιμότητας, μια έκθεση σκοπιμότητας, μια σύγκριση με το τι άλλο υπάρχει στη χώρα, μια σύγκριση με το τι άλλο υπάρχει στο ίδιο το πανεπιστήμιο, τι προσφέρεται.

Είναι πράγματα, τα οποία δεν τα κάναμε στο παρελθόν και σιγά - σιγά μπαίνουν τα πανεπιστήμια σε αυτήν την πρακτική, σε αυτή τη λογική, η οποία είναι διεθνής πρακτική. Το να μετράς, να ξέρεις πού είσαι, να βασίζεις τις αποφάσεις σου για τη στρατηγική σου, ως ίδρυμα, εννοώ ως πανεπιστήμιο, στην κατάσταση, που βρίσκεσαι, στην κατάσταση, που θέλεις να δεις και στο τι υπάρχει γύρω σου στη χώρα και σε όλο τον υπόλοιπο κόσμο, για εμάς είναι προφανές.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Αντέχουν, όμως, τα πανεπιστήμια; …. *(ομιλεί εκτός μικροφώνου, δεν ακούγεται)*

**ΠΕΡΙΚΛΗΣ ΜΗΤΚΑΣ** **(Προέδρος της Εθνικής Αρχής Ανώτατης Εκπαίδευσης (ΕΘΑΑΕ):** Όχι, δεν είναι έτσι. Είναι πράγματα, τα οποία τα καταγράφουν και αρχίζουν σιγά - σιγά να τα μελετούν.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** …. *(ομιλεί εκτός μικροφώνου, δεν ακούγεται)*

**ΠΕΡΙΚΛΗΣ ΜΗΤΚΑΣ** **(Προέδρος της Εθνικής Αρχής Ανώτατης Εκπαίδευσης (ΕΘΑΑΕ):** Πάντα κάποιοι θα υπάρχουν, οι πανεπιστημιακοί είμαστε πάρα πολλοί και ο καθένας έχει μια ιδιαίτερη άποψη για τα πράγματα. Κάποιοι συμφωνούν, οι περισσότεροι συμφωνούν, και κάποιοι διαφωνούν, κάποιοι πολέμησαν την αξιολόγηση και την πιστοποίηση και κάποιοι ίσως παραμένουν σε αυτό το σημείο. Η συντριπτική πλειοψηφία των πανεπιστημιακών, όμως, την αποδέχεται, επαναλαμβάνω και την αποζητά. Περάσαμε από αυτό το στάδιο.

Η κυρία Οικονόμου ρώτησε ποια είναι τα επόμενα βήματα, μετά την αδειοδότηση των ΝΠΠΕ. Όπως είπα, είναι η αρχική πιστοποίηση των προγραμμάτων σπουδών, δεν προβλέπεται να εκδώσουμε άλλες κανονιστικές αποφάσεις πέρα από αυτές, που έχουμε εκδώσει. Θα έχουμε τις εκθέσεις για τη δυνατότητα των αιτούντων να λειτουργήσουν, ως ΝΠΠΕ ή όχι, δηλαδή, τη σύμφωνη γνώμη, που πρέπει να καταθέσουμε στο Υπουργείο.

Το αν μπορούμε να φέρουμε ένα ΝΠΠΕ στην περιφέρεια, εμείς, ως ΕΘΑΑΕ, όχι, δε μπορούμε να το κάνουμε και το Υπουργείο δε νομίζω ότι μπορεί εύκολα να το υποδείξει, εκτός αν δοθούν ειδικά κίνητρα και κάποιος αποφασίσει να τα χρησιμοποιήσει.

Να κλείσω, λέγοντας ότι κάποια πανεπιστήμια του εξωτερικού αποφάσισαν να αποχωρήσουν από τα συστήματα διεθνών κατατάξεων, αλλά όχι από τα συστήματα πιστοποίησης διασφάλισης ποιότητας. Τη διασφάλιση ποιότητας όλοι τη θέλουν, αλλά κάποια μπορεί να αποφασίσουν να την κάνουν εσωτερικά με ίδιο τρόπο και κάποια βασίζονται στον εθνικό φορέα και σε κάποιες χώρες λειτουργούν και οι ιδιωτικές αρχές ή οργανισμοί διασφάλισης ποιότητας, οι οποίες κάνουν την ίδια δουλειά.

Είναι εντυπωσιακό ότι σε πρόσφατο άρθρο ενός έγκριτου περιοδικού στην Αμερική, αναφέρεται ότι η κατάργηση των ιδιωτικών φορέων αξιολόγησης των πανεπιστημίων, στην Αμερική, θεωρείται σημαντική παρέμβαση στα πανεπιστημιακά πράγματα από τη νέα Κυβέρνηση των Ηνωμένων Πολιτειών.

Εκεί θεωρήθηκε ότι οι Αρχές αξιολόγησης και πιστοποίησης δημιούργησαν τα πανεπιστήμια και τα ανέβασαν στο επίπεδο, που θεωρούμε ότι έχουν και διασφαλίζουν την ανεξαρτησία τους από την Κυβέρνηση. Εδώ, στην Ελλάδα, είμαστε λίγο ακόμα ανάποδα.

Είμαι στη διάθεσή σας με στοιχεία. Ίσως είναι λάθος μας το ότι δεν στέλνουμε σε όλα τα μέλη της Επιτροπής δεδομένα, εκθέσεις, για να μπορείτε να τα συμβουλεύεστε ή να τα χρησιμοποιείτε. Θα πρέπει να το κάνουμε αυτό. Σας ευχαριστώ και πάλι.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Κι εμείς ευχαριστούμε.

Ελέχθη, απλώς, μια ερώτηση από ένα μέλος, από έναν συνάδελφο, ότι κινδυνεύουμε να έχουμε πανεπιστήμια ενός ορόφου.

Η Επιτροπή, το ερώτημα το δικό μου, ως μέλος της Επιτροπής, είναι: Υπεισέρχεστε στο χωροταξικό;

**ΠΕΡΙΚΛΗΣ ΜΗΤΚΑΣ** **(Προέδρος της Εθνικής Αρχής Ανώτατης Εκπαίδευσης (ΕΘΑΑΕ):** Εμείς δε βλέπουμε τους όρους, που πρέπει να πληροί ένα κτίριο για να λειτουργήσει, ως εκπαιδευτήριο. Αυτό το κάνει ο ΕΟΠΠΕΠ. Εμείς, όμως, θα επισκεφτούμε τις εγκαταστάσεις, που σκοπεύουν να λειτουργήσουν αυτά τα ιδρύματα, για να πάρουν οι αξιολογητές, να πάρουμε, δηλαδή, μια ιδέα για το μέγεθος, αν θέλετε, το χωροταξικό. Δε θα μπούμε, δηλαδή, σε θέματα πυρασφάλειας ή λειτουργίας των κλιματιστικών ή του ανελκυστήρα.

Νομίζω ότι προτάσεις λειτουργίας σε έναν όροφο, καταλαβαίνουμε όλοι ότι δεν μπορούν να προχωρήσουν, δε συνιστούν πανεπιστήμιο. Έτσι; Δεν ξέρω αν υπάρχουν, αλλά δε νομίζω.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ο κ. Παπαϊωάννου έχει το λόγο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Νομίζω ότι ο κ. Μήτκας έδωσε το ακαδημαϊκό περίγραμμα με στοιχεία, με όλα. Θα συμφωνήσω απόλυτα μαζί του ότι δεν εμφανίζουμε μια ιλουστρασιόν κατάσταση, εμφανίζουμε, με πραγματικά στοιχεία, την εικόνα.

Κάποια πολύ επιγραμματικά. Είπε ο κ. Μπιμπίλας και θα συμφωνήσω απόλυτα μαζί του, για το ελεύθερο πανεπιστήμιο, για την ελεύθερη διακίνηση των ιδεών ή το εάν θα μπορούν να κάνουν κάποιες συναυλίες κάποιοι φοιτητές, φοιτητικοί σύλλογοι ή όχι.

Κύριε Μπιμπίλα, προφανώς, φαντάζομαι ότι είστε νεότερος εμού. Στα χρόνια τα δικά μας, λοιπόν, θυμάστε, όταν γίνονταν όλες εκείνες οι συνελεύσεις οι φοιτητικές και όλες οι δραστηριότητες, που είχαμε, μέσα στο πανεπιστήμιο, υπήρχαν τότε τέτοιου είδους τραμπούκικες καταστάσεις, όπως είναι σήμερα; Δεν υπήρχαν.

Άρα, λοιπόν, συμφωνούμε απόλυτα ότι η έκφραση της ακαδημαϊκής ελευθερίας είναι κάτι, που όλοι το αντιλαμβανόμαστε. Άρα, η συντριπτική πλειοψηφία του ακαδημαϊκού κόσμου και της κοινωνίας καταλαβαίνει τι είναι ακαδημαϊκή ελευθερία. Άρα, όταν θα υπάρξουν τα μέτρα για να περιορίσουν τον «μπαχαλάκια» ή τον οποιονδήποτε μπει στο πανεπιστήμιο, αυτό δε συνεπάγεται στέρηση της ακαδημαϊκής ελευθερίας.

Όλα, λοιπόν, όσα λέτε, προφανώς, θα γίνονται και πρέπει να γίνονται.

Από εκεί και πέρα, για κλείσιμο και συγχωνεύσεις τμημάτων: Το κλείσιμο και η συγχώνευση του οποιουδήποτε πανεπιστημιακού τμήματος, σύμφωνα με το ν. 4957, δεν είναι δικαιοδοσία του Υπουργείου. Αν κάποιος, λοιπόν, διαβάσει, θα καταλάβει ξεκάθαρα ότι αυτή η διαδικασία ξεκινάει από το ίδιο το πανεπιστήμιο, με την πρόταση της Συγκλήτου, στη συνέχεια έχει άποψη η ΕΘΑΑΕ, με βάση κριτήρια και στοιχεία και στη συνέχεια, το Υπουργείο, που συμφωνεί ή διαφωνεί.

Άρα, δεν είναι πολιτική απόφαση, είναι ακαδημαϊκή απόφαση.

Και φυσικά, όταν συζητάμε για κλείσιμο, συγχώνευση ή άνοιγμα κάποιου Τμήματος, να ξεκαθαρίσουμε ότι η παρουσία ενός πανεπιστημιακού ιδρύματος, μιας Σχολής, σε μια περιοχή, συντείνει μεν στην οικονομική ανάπτυξη, αλλά δεν σημαίνει ότι οπουδήποτε ανά την Επικράτεια πρέπει να ανοίξει πανεπιστημιακό ίδρυμα. Γιατί, το να ανοίξω κάποιο Τμήμα ή μια Σχολή, το κάνω, γιατί διαπιστώνω την έλλειψη του συγκεκριμένου γνωστικού αντικειμένου, έτσι ώστε όταν τα παιδιά μας έρθουν να σπουδάσουν, να έχουν αντικείμενο εργασίας και όχι το να βολευτούμε εμείς, επειδή έχουμε κάποιο γνωστικό αντικείμενο και τα προσόντα για να γίνουμε καθηγητές. Επομένως, είναι μια καθαρά ακαδημαϊκή διαδικασία, την οποία εισήγαγε για πρώτη φορά η Νέα Δημοκρατία και να θυμίσω ότι όλα αυτά τα ακαδημαϊκά γίνονται όπως τα είπα και όχι, δυστυχώς εν μία νυκτί, όπως η μετατροπή των τεχνολογικών εκπαιδευτικών ιδρυμάτων σε ανώτατα εκπαιδευτικά ιδρύματα, χωρίς καμία εισήγηση κανενός οργάνου και καμιάς συγκεκριμένης ακαδημαϊκής διαδικασίας.

Σε αντίθεση, λοιπόν, η Κυβέρνηση της Ν.Δ. από το 2019 και μετά, από την ίδρυση της ΕΘΑΑΕ, ακολουθεί αυτά τα χαρακτηριστικά.

Διεθνοποίηση δεν είναι μόνο τα ΝΠΠΕ. Μιλάμε τόση ώρα για όλα αυτά τα πανεπιστήμια με τα Joint Degrees και τα Joint Masters. Δεν ξέρω αν το Harvard ή το Columbia να έχουν ανοίξει Παραρτήματα, με την έννοια του ΝΠΠΕ, οπουδήποτε, ανά τον κόσμο. Ξέρω όμως, ότι αυτά τα πανεπιστήμια έχουν συνεργασίες ακαδημαϊκές και ερευνητικές με άλλα πανεπιστήμια. Το ίδιο έχουν και με εμάς.

Δεν είναι μόνον τα Joint Masters και τα Joint Degrees. Όπως ανέφερε και ο Πρόεδρος, όλες αυτές οι οικονομικές εισροές από διεθνή προγράμματα τι δείχνουν; Δείχνουν ότι μας εμπιστεύονται και συνεργάζονται μαζί μας.

Από εκεί και πέρα, δεν μπορούμε να συζητάμε από τη μία πλευρά, πάμε στις υποδομές, μια ανεξέλεγκτη είσοδο φοιτητών στο πανεπιστήμιο και από την άλλη, να ρωτάμε γιατί ένα συγκεκριμένο κτίριο έχει προβλήματα και δεν μπορεί να τους δέχεται όλους μέσα.

Συμφωνούμε, λοιπόν, όλοι ότι πέρα από τα καινούργια πανεπιστήμια της περιφέρειας και ορθώς, που έχουν κτίρια κοσμήματα, τα παλιά πανεπιστήμια τα κτίρια τους έχουν κτιστεί, ενδεχομένως, κάποια του ΕΚΠΑ και 100 χρόνια πριν και του ΑΠΘ αποδίδουν 40 - 50, με άλλες προδιαγραφές, με άλλους όρους ή οτιδήποτε. Άρα, δεν είναι δυνατόν να πούμε ότι τα γκρεμίζουμε όλα σήμερα και αύριο πάμε αλλού.

Όχι. Προσπαθούμε να ενισχύσουμε τις υποδομές αυτές τις υλικές οικονομικά και με όποιον άλλον τρόπο τα ίδια τα πανεπιστήμια μπορούν και να συμβάλουν.

Τέλος, δεν φοβόμαστε τις διαγραφές. Προφανώς και δεν τις φοβόμαστε, των μη ενεργών φοιτητών. Διότι, για μένα ο όρος «αιώνιος ή λιμνάζων», δεν μου αρέσει. Είναι οι ενεργοί και μη ενεργοί φοιτητές. Η πολιτική ηγεσία του Υπουργείου Παιδείας η προηγούμενη και συνεχίζει και η σημερινή, στην προηγούμενη ήμουν Γενικός Γραμματέας Ανώτατης, είχαμε ζητήσει στη Σύνοδο των πρυτάνεων τον Δεκέμβριο να μας δώσουν τα στοιχεία αυτών των ενεργών και μη ενεργών φοιτητών.

Θα πω ένα παράδειγμα. Σε κεντρικό πανεπιστήμιο της Αθήνας υπάρχει εγγεγραμμένος, γιατί δεν υπάρχει διαδικασία της διαγραφής, αφού ο ίδιος δε διαγράφηκε, άρα, στην αναλογία του 1 προς 49 και αυτός προσμετράται, ο οποίος, εισήλθε σε αυτό το κεντρικό πανεπιστήμιο, πότε; Το 1935. Άρα, ήταν γεννηθείς το 1917 ή το 1918. Ελπίζω να είναι εν ζωή. Προφανώς και δεν θα πάρει πτυχίο, αλλά αντιλαμβανόμαστε και ακολουθούμε την πρόταση των Πρυτάνεων.

Πήραμε τα ποιοτικά χαρακτηριστικά, τα ποιοτικά στοιχεία, ποιοι είναι ενεργοί, ποιοι δεν είναι ενεργοί, τι σημαίνει ενεργός φοιτητής, με βάση τη νομοθεσία. Δίνει ο νόμος το δικαίωμα και όταν δουλεύεις κλπ., να μην τα αναφέρω. Αυτά, λοιπόν, τώρα, όταν θα έρθει η νομοθετική πρωτοβουλία, που θα έχει ένα ξεκάθαρα κοινωνικό πρόσημο και απέναντι σε όσους θέλουν να τελειώσουν τις σπουδές τους, τότε θα δείτε ότι και όσοι είναι να διαγραφούν θα διαγραφούν, ο νόμος να εφαρμοστεί, αλλά και θα έχει και αυτή την κοινωνική διάσταση. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Νομίζω ήταν εξαιρετικά χρήσιμη αυτή η συζήτηση και η παράθεση των στοιχείων. Μίλησε ο κ. Πρόεδρος για εξωστρέφεια πολύ αναλυτικά και εντυπωσιακά. Αυτό που δεν είπατε είναι για την εσωστρέφεια. Κύριε Υπουργέ, για εσάς. Δική μου ερώτηση.

Η εσωστρέφεια των πανεπιστημίων πώς θα αντιμετωπιστεί; Αντιλαμβάνεστε τι εννοώ.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Αντιλαμβάνομαι, κύριε Πρόεδρε και νομίζω ότι ο κ. Μήτκας το είπε πριν σε μια παρατήρηση της κυρίας Τσαπανίδου. Προέρχεστε από τον ακαδημαϊκό χώρο, έγκριτος καθηγητής πανεπιστημίου, χρόνια στα φοιτητικά και στα ακαδημαϊκά έδρανα κι εμείς, λοιπόν, οι ακαδημαϊκοί έχουμε τα δικά μας εσωτερικά θέματα, που μπορεί η πλειοψηφία να συμφωνεί ή η μειοψηφία ανάλογα την κάθε περίπτωση, όμως πολλές φορές αυτές οι μειοψηφίες είναι τόσο θορυβώδεις, που δημιουργούν αυτήν την εσωστρέφεια.

Η ουσία, όμως, είναι ότι το ελληνικό δημόσιο πανεπιστήμιο πάει μπροστά. Αποδεικνύεται ότι πάει μπροστά. Δεν κάνουμε εμείς τις διεθνείς κατατάξεις, δεν κατατάξαμε εμείς το Τμήμα Φιλολογίας του Αριστοτελείου Πανεπιστημίου στη 12η θέση, παγκοσμίως.

Δεν κατατάξαμε εμείς το ΕΚΠΑ στις πρώτες 100-150 θέσεις στην παγκόσμια ακαδημαϊκή σταθερά. Άρα, λοιπόν, δείχνει ότι όντως η εσωστρέφεια είναι ο κακός μας εαυτός, όπως πάντα πολλές φορές, όμως ας τον βάλουμε στην άκρη και να δούμε το ποτήρι μισογεμάτο και όχι μισοάδειο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Σωστά και ευχαριστούμε πολύ. Η Ιατρική Σχολή του ΕΚΠΑ στις πρώτες 100 Ιατρικές Σχολές.

Ευχαριστούμε πάρα πολύ για τον κ. Υπουργό, τον κ. Πρόεδρο της ΕΘΑΑΕ, τους εκπροσώπους των κομμάτων και όλους σας. Νομίζω ότι βγαίνουμε σοφότεροι από αυτή τη συνεδρίαση και προσδοκούμε στην επόμενη.

Λύεται η συνεδρίαση.

Στο σημείο αυτό έγινε η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αλεξοπούλου Χριστίνα, Γιώργος Ιωάννης, Δεληκάρη Αγγελική, Θεοχάρης Θεοχάρης (Χάρης), Καλλιάνος Ιωάννης, Καπετάνος Χρήστος, Καφούρος Μάρκος, Κεφαλογιάννης Κωνσταντίνος, Κόνσολας Εμμανουήλ, Κουλκουδίνας Σπυρίδων, Κυριάκης Σπυρίδων, Λεονταρίδης Θεόφιλος, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μάνη – Παπαδημητρίου Άννα, Μονογυιού Αικατερίνη, Μπαρτζώκας Αναστάσιος, Οικονόμου Θωμαΐς (Τζίνα), Πασχαλίδης Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Τσιλιγγίρης Σπυρίδων (Σπύρος), Αχμέτ Ιλχάν, Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Γιαννούλης Χρήστος, Καλαματιανός Διονύσιος- Χαράλαμπος, Κοντοτόλη Μαρίνα, Νοτοπούλου Αικατερίνη (Κατερίνα), Τσαπανίδου Παρθένα (Πόπη), Κομνηνάκα Μαρία, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Ηλιόπουλος Αθανάσιος (Νάσος), Βορύλλας Ανδρέας, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων και Κόντης Ιωάννης.

Τέλος και περί ώρα 19.05΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**